പൊരുതുക, അതിജീവിക്കുക: മാളവിക അയ്യര് - Assissi Magazine\nഅപായകരമായ ഭക്ഷണം ഒഴിവാക്കുക\nആത്മാക്കള് വലക്കണ്ണികളില് കുടുങ്ങുന്ന ഇടങ്ങള്\nപൊരുതുക, അതിജീവിക്കുക: മാളവിക അയ്യര്\nരാജസ്ഥാനിലെ ബിക്കാനീറില് അത് മെയ് മാസത്തിലെ ഒരു ചൂടന് ഞായറാഴ്ചയായിരുന്നു. കൃത്യമായിപ്പറഞ്ഞാല് 2002 മെയ് 26. മധ്യവേനലവധിക്ക് സ്കൂളടച്ച സമയം. ഉച്ചയ്ക്ക് വീട്ടില് കുറേ അതിഥികളുണ്ടായിരുന്നു. അച്ഛന് സ്വീകരണമുറിയില് അവരോട് വര്‍ത്തമാനം പറഞ്ഞിരിക്കുന്നു. ചേച്ചി അവര്‍ക്കുള്ള ചായയുണ്ടാക്കുന്നു. അമ്മയാകട്ടെ പുറത്ത് കൂളറില് വെള്ളം നിറയ്ക്കുന്ന പണിയിലും. നിറപ്പകിട്ടുള്ള ഉടുപ്പൊക്കെയണിഞ്ഞ് വെറുതേ മുറ്റത്തേക്കിറങ്ങിയതായിരുന്നു പതിമൂന്നുകാരി മാളവിക. പെട്ടെന്നാണവള് അത് ശ്രദ്ധിച്ചത് തന്‍റെ ജീന്‍സിന്‍റെ പോക്കറ്റിനൊരു കീറല്. അവള്‍ക്കാകെ സങ്കടമായി. ഫെവിക്കോളെടുത്ത് ഇതൊന്ന് ഒട്ടിക്കുകതന്നെ; അവള് തീരുമാനിച്ചു. കീറിപ്പോയ തുണി പശതേച്ച് ചേര്‍ത്തുവച്ച് അമര്‍ത്തിയുറപ്പിക്കണം. അതിന് കനമുള്ള എന്തെങ്കിലും വേണമല്ലോ എന്നോര്‍ത്ത് സമീപത്തെ ഗ്യാരേജില് അവള് പരതാനാരംഭിച്ചു. വൈകാതെ തടിച്ചുരുണ്ട് څഭാരമുള്ള ഒരു ലോഹവസ്തു അവളുടെ കണ്ണില്‍പ്പെട്ടു. അതുമെടുത്ത് അവള് തന്‍റെ മുറിയിലേക്ക് നടന്നു. മുറിയിലെത്തിയ അവള് ജീന്‍സിന്‍റെ കീറിപ്പോയ അറ്റങ്ങള് പശതേച്ച് മേശപ്പുറത്തുവച്ച് ഗ്യാരേജില്‍നിന്നു കിട്ടിയ സാധനം കൊണ്ട് അമര്‍ത്തിയുറപ്പിക്കാന് തുടങ്ങി. കാതടപ്പിക്കുന്ന ഭീകരശബ്ദത്തോടെ അത് പൊട്ടിത്തെറിച്ചു. ശബ്ദം കേട്ട് ഓടിയെത്തിയ കുടുംബാംഗങ്ങള് അക്ഷരാര്‍ത്ഥത്തില് ഞെട്ടിത്തരിച്ചുപോയി. കൗമാരക്കാരിയായ മകളുടെ മുറിയില് പൊട്ടിത്തെറിച്ചത് ഒരു ഗ്രനേഡാണെന്ന് പിന്നീടറിഞ്ഞു. അവര് താമസിക്കുന്ന കോളനിക്കടുത്ത് സൈന്യത്തിന്‍റെ ഒരു ആയുധപ്പുര ഉണ്ടായിരുന്നത്രേ. കുറച്ചുകാലം മുമ്പ് അതിനു തീപിടിച്ചു. ഭീകരമായ സ്ഫോടനത്തെത്തുടര്‍ന്ന് ആയുധങ്ങള് ചുറ്റുപാടും ചിതറിത്തെറിച്ചു. അങ്ങനെ തെറിച്ചുവീണ ഗ്രനേഡുകളിലൊന്നായിരുന്നു കഷ്ടകാലത്തിന് ആ പെണ്‍കുട്ടിയുടെ കയ്യില്‍ത്തടഞ്ഞത്.\nസ്ഫോടനത്തിന്‍റെ ഞെട്ടലില്‍നിന്ന് അവളെ ഉണര്‍ത്തിയത് അമ്മയുടെ നെഞ്ചുപൊട്ടുന്ന നിലവിളി യായിരുന്നു. എന്‍റെ മോളുടെ കൈകള്...!.അവള് തന്‍റെ കൈകളിലേക്ക് നോക്കി. കൈപ്പത്തിയുടെ സ്ഥാനത്ത് അവയില്ല. ചുറ്റും രക്തക്കളം. പക്ഷേ അവള്‍ക്ക് വേദന തോന്നിയില്ല. ആകെയൊരു മരവിപ്പ്. ഞെട്ടലില് നിന്നുണര്‍ന്ന അച്ഛനും കൂട്ടുകാരനും ചേര്‍ന്ന് അവളെ വാരിയെടുത്ത് ആശുപത്രിയിലേക്ക് പാഞ്ഞു. വണ്ടിയില് വച്ചാണത് ശ്രദ്ധിച്ചത്. കാലുകളുടെ അവസ്ഥ... അല്‍പ്പം മാംസത്തില് അറ്റുതൂങ്ങിക്കിടപ്പാണവ! അങ്കിള്, എന്‍റെ കാലൊന്ന് പിടിക്കാമോ... അതിപ്പൊ മുറിഞ്ഞു..." അവള് അച്ഛന്‍റെ കൂട്ടുകാരനോട് പറഞ്ഞു. അയാള് വിറയാര്‍ന്ന കൈകള് കൊണ്ട് ഒരു തൂവാല അവയ്ക്കു ചുറ്റുമായി കെട്ടി.\nനാലാമത്തെ ദിവസമായിരുന്നു വേദന അറിഞ്ഞുതുടങ്ങിയത്. മാളവിക ഓര്‍ക്കുന്നു -എന്തൊരു വേദനയായിരുന്നു അത്! ഹോ! ഓരോ അണുവിനെയും കീറിപ്പിളര്‍ക്കുന്ന സഹിക്കാനാവാത്ത കൊടിയ വേദന..!چچ ആയിരക്കണക്കിനു ലോഹച്ചില്ലു കള് തുളഞ്ഞുകയറിയിരുന്നു അവളുടെ കാലുകളില്. കാലില് കയറിയ ചില്ലുകള് മാറ്റി വൃത്തിയാക്കിയെടുക്കാന് മാത്രം മൂന്നു മാസത്തോളമെടുത്തു. ഇക്കാലമത്രയും അണുബാ ധയ്ക്കുള്ള സാധ്യത കണക്കിലെ ടുത്ത് മുറിവുകള് തുറന്നുതന്നെ വയ്ക്കേണ്ടിവന്നു. എല്ലുകള്‍ക്ക് നിരവധി പൊട്ടലും ഗുരുതരമായ നാഡീക്ഷതവുമുണ്ടായി. ഒരു കാലിന് സംവേദനശേഷിയും നഷ്ടമായി. ചികിത്സാര്‍ത്ഥം അവര് ജന്മനാടായ ചെന്നൈയിലേ ക്കെത്തി. 18 മാസങ്ങള് നീണ്ട ചികിത്സയ്ക്കൊടുവില് മാളവിക ക്രമേണ സാധാരണ ജീവിതത്തി ലേക്ക് മടങ്ങിയെത്തി.\nതന്‍റെ വര്‍ണ്ണച്ചിറകുകളരിഞ്ഞ വിധിയെ അവള് പഴിച്ചില്ല, ഇനിയെ ന്തെന്ന് കണ്ണീര്‍വാര്‍ത്തില്ല. അമ്മ ഹേമ കൃഷ്ണന് അവളെ അതിനനു വദിച്ചില്ല എന്നതാണ് സത്യം. അവരൊരുമിച്ച് അതിജീവനത്തിന്‍റെ നിറമുള്ള സ്വപ്നങ്ങള് നെയ്തു. ഉറക്കത്തില് കാണുന്നതല്ല ഉറങ്ങാനനുവദിക്കാത്ത താണ് സ്വപ്നമെന്ന് ആ അമ്മ തന്‍റെ മകളെ ഓര്‍മ്മിപ്പിച്ചുകൊണ്ടിരുന്നു. അമ്മയായിരുന്നു എല്ലാ അര്‍ത്ഥത്തിലും അവള്‍ക്ക് തുണ.\nഅറ്റുപോയ കൈപ്പത്തിക്കുമേല് റബ്ബര്‍ബാന്‍ഡുകൊണ്ട് പേനവച്ചുകെട്ടി അവള് അക്ഷരവഴിയില് പതിയെ പിച്ചവച്ചുതുടങ്ങി. പത്താം ക്ലാസ് പരീക്ഷ പ്രൈവറ്റായാണെഴുതിയത്. അഞ്ഞൂറില് 483 മാര്‍ക്ക് നേടിയ അവള്‍ക്കായിരുന്നു ആ ബാച്ചില് ഒന്നാം റാങ്ക്. ഒരു ഭിന്നശേഷിക്കാരിയുടെ അസാമാന്യനേട്ടം പത്രമാധ്യമങ്ങളില് വലിയ വാര്‍ത്തയായി. അന്നത്തെ രാഷ്ട്രപതി എപിജെ അബ്ദുള് കലാം അവളെ രാഷ്ട്രപതിഭവനിലേക്ക് ക്ഷണിച്ചു. അവളുടെ സിരകളില് അതിജീവനത്തിന്‍റെ ഊര്‍ജ്ജം നിറയുകയായി. പിന്നെയവള് തിരിഞ്ഞുനോക്കിയിട്ടില്ല. വിജയത്തിന്‍റെ പടവുകള് ഒന്നൊന്നായി അവള് ചവിട്ടിക്കയറി. ഉപരിപഠനത്തി നായി ദില്ലിയിലെത്തിയ മാളവിക സെന്‍റ് സ്റ്റീഫന്‍സ് കോളേജില്‍നിന്ന് എക്കണോമിക്സില് ബിരുദധാരി യായി. തുടര്‍ന്ന് ഡെല്‍ഹി സ്കൂള് ഓഫ് സോഷ്യല് വര്‍ക്കില് നിന്ന് ബിരുദാനന്തര ബിരുദവും മദ്രാസ് സ്കൂള് ഓഫ് സോഷ്യല് വര്‍ക്കില് നിന്ന് എം ഫിലും നേടി. 2012ലെ എറ്റവും മികച്ച എം ഫില് തിസിസി നുള്ള പ്രത്യേക പുരസ്കാരവും അവള്‍ക്കായിരുന്നു. ഇക്കഴിഞ്ഞവര്‍ഷം Attitude of undergraduate students towards differently-abled individuals എന്ന വിഷയത്തില് പി എച്ച് ഡി നേടിയ മാളവിക അങ്ങനെ ഡോ. മാളവിക അയ്യര് ആയി.\n2013ല് ചെന്നൈയില് നടന്നTEDx Youth ല് പ്രഭാഷണത്തിനായി മാളവിക ക്ഷണിക്കപ്പെട്ടു. പ്രചോദനാത്മക പ്രഭാഷക എന്ന നിലയില് അവള്‍ക്ക് അതൊരു മികച്ച തുടക്കമായി. തുടര്‍ന്ന്, അമേരിക്ക, ഇന്തോനേഷ്യ, നോര്‍വെ, ദക്ഷിണാഫ്രിക്ക തുടങ്ങി നിരവധി രാജ്യങ്ങളിലെ ശ്രദ്ധേയമായ വേദികളില് പ്രഭാഷകയെന്ന നിലയില് അവള് ജനസഹസ്രങ്ങ ളുടെ ആദരം നേടി. ഐക്യരാഷ്ട്രസഭ 2017 മാര്‍ച്ചില് ന്യൂയോര്‍ക്കില് നടന്ന ഒരു പ്രഭാഷണത്തിനായി മാളവികയെ ക്ഷണിച്ചു. മാളവികയുടെ അനുഭവ ത്തിന്‍റെ ചൂടും ചൂരുമുള്ള ആ പ്രഭാഷണത്തെ എഴുന്നേറ്റു നിന്നുള്ള കരഘോഷത്തോടെയാണ് യു എന് അന്തര്‍ദ്ദേശീയ പ്രതിനിധികള് വരവേറ്റത്. ഭിന്നശേഷിക്കാരോടുള്ള പൊതുസമൂഹത്തിന്‍റെ മനോഭാവത്തില് സമൂലമായ മാറ്റമുണ്ടാകണമെന്ന് തന്‍റെ പ്രഭാഷണങ്ങളിലൂടെയും എഴുത്തുകളിലൂ ടെയും അവള് ലോകത്തോട് ആവശ്യപ്പെടുന്നു. ഇന്ന്, ഐക്യരാഷ്ട്ര സംഘടനയുടെ ഇന്‍റര് ഏജന്‍സി നെറ്റ്ڋവര്‍ക് ഓണ് യൂത്ത് ഡെവലപ്മെന്‍റിന്‍റെ പ്രവര്‍ത്തനങ്ങളിലും സജീവ പങ്കാളിയാണ് മാളവിക. ഇതിനൊക്കെപ്പുറമേ പാചകം, മോഡലിംഗ് തുടങ്ങി മാളവിക കൈവയ്ക്കാത്ത മേഖലകളില്ല.\nڇڈമാസങ്ങളോളം കിടക്കയിലാണ്ടുപോയപ്പോള് ഒന്നെണീറ്റു നടക്കുക എന്നതായിരുന്നു എന്‍റെ ജീവിതത്തിലെ ഏറ്റവും വലിയ സ്വപ്നം. പിന്നീട്, പിച്ചവച്ചു നടക്കാറായപ്പോഴേക്കും അത് സ്റ്റെയര്‍കേസ് കയറാനായെങ്കില് എന്നായി. മുകളിലെത്തിയപ്പോള് ഇനി എങ്ങനെ കൈമുട്ടുകൊണ്ട് റിമോട്ട് പ്രവര്‍ത്തിപ്പിക്കാനാവും എന്നതായി ലക്ഷ്യം. നോക്കൂ... എന്‍റെ ചുറ്റുമുള്ള മനുഷ്യര് എല്ലായ്പ്പോഴും മത്സരത്തിലാണ്. ജീവിതത്തിന്‍റെ സമസ്ത തലങ്ങളിലും ഒന്നാമതെത്താനുള്ള വലിയ മത്സരം. എന്നാല് എനിക്കങ്ങനെ ഒരു ചിന്തയില്ല. കാരണം, ജീവിതത്തിന്‍റെ സമസ്ത തലങ്ങളിലും ഞാന് തോല്‍വി മുന്നില്‍ക്കണ്ടിട്ടുണ്ട്. ഓരോ പ്രതിസന്ധിയെയും അതിജീവിക്കാന് പഠിച്ചിട്ടുമുണ്ട്. മാളവിക സ്വയം വിലയിരുത്തുന്നു.\nദേശീയവും അന്തര്‍ദ്ദേശീയവുമായ നിരവധി ബഹുമതികളും പുരസ്കാരങ്ങളും ഈ അസാമാന്യപ്രതിഭയെത്തേടിയെത്തിയിട്ടുണ്ട്. ഒടുവില്, 2018ല് സ്ത്രീശാക്തീകരണരംഗത്തെ സവിശേഷമായ പ്രവര്‍ത്തനങ്ങള്‍ക്ക് രാജ്യത്തെ ഒരു വനിതയ്ക്ക് ലഭിക്കാവുന്ന പരമോന്നത ബഹുമതിയായ നാരീ ശക്തി പുരസ്കാരത്തിന് മാളവിക അയ്യര് അര്‍ഹയായി. ഇക്കഴിഞ്ഞ അന്തര്‍ദ്ദേശീയ വനിതാ ദിനത്തില് ഇന്ത്യന് രാഷ്ട്രപതി രാം നാഥ് കോവിന്ദില്‍നിന്ന് അവള് അതേറ്റുവാങ്ങുമ്പോള് കാലവും ചരിത്രവും ആ പോരാട്ടവീര്യത്തിനുമുന്നില് ശിരസ്സുനമിക്കുകയായിരുന്നു.\n2015ല് കോഴിക്കോട് ഇന്ത്യന് ഇന്‍സ്റ്റിറ്റ്യൂട്ട് ഓഫ് മാനേജ്മെന്‍റ് സംഘടിപ്പിച്ച ടെഡെക്സ് പ്രഭാഷണം മാളവിക ആരംഭിച്ചത് ഇങ്ങനെയാണ്...\nStart With fear\nStart With pain\nStart With doubt\nStart With hands shaking\nStart With voice trembling\nStart and never stop\nBecause you never know what you are made of until you are tested.\n#ഇച്ഛാശക്തിയുടെ നേര്‍രേഖകള് - പൊരുതുക അതിജീവിക്കുക: മാളവിക അയ്യര്\n# വിപിന് വില്‍ഫ്രഡ്\nആനന്ദത്തിലേക്ക് പതിനാല് പടവുകള് അടിസ്ഥാനമനോനിലകള്\nവിശ്വാസിയും സോഷ്യല്‍മീഡിയ ഫോബിയയും


ഇന്ത്യക്കാരെ തന്തയ്ക്ക് പിറക്കാത്തവരെന്ന് വിളിച്ചു; പ്രമുഖ പാക് നടനെ ബ്രിട്ടീഷ് ചാനല് പുറത്താക്കി, പിന്നാലെ പോലീസ് അന്വേഷണവും | Reporter Live\nഇന്ത്യക്കാരെ തന്തയ്ക്ക് പിറക്കാത്തവരെന്ന് വിളിച്ചു; പ്രമുഖ പാക് നടനെ ബ്രിട്ടീഷ് ചാനല് പുറത്താക്കി, പിന്നാലെ പോലീസ് അന്വേഷണവും\nBy Web Desk\tSeptember 26, 2016 1:07 am A+ A-\nമാര്‍ക്ക് അന്‍വര് (ഫയല് ചിത്രം)\nലണ്ടന്: ഇന്ത്യാവിരുദ്ധ പരാമര്‍ശം ട്വിറ്ററില് നടത്തിയതിന് പാക് വംശിജനായ ടെലിവിഷന് താരത്തെ ബ്രിട്ടീഷ് ചാനല് പുറത്താക്കി. ലോകത്തിലെ ഏറ്റവും ജനപ്രീതിയുള്ള ടെലിവിഷന് സീരിയലില് നിന്നാണ് താരത്തെ പുറത്താക്കിയത്. മാര്‍ക്ക് അന്‍വര് എന്ന 45കാരനാണ് പുറത്തായത്. ഇദ്ദേഹത്തിന്റെ ട്വീറ്റ്, അസ്വീകാര്യവും വംശീയവിദ്വേഷം വളര്‍ത്തുന്നതുമാണെന്ന് ഐടിവി കണ്ടെത്തിയതിനെ തുടര്‍ന്നാണ് നടപടി. വിഷയത്തില് പോലീസ് അന്വേഷണം ആരംഭിച്ചുകഴിഞ്ഞു. മാഞ്ചസ്റ്റര് പോലീസ് ഉടന് കേസെടുത്ത് മാര്‍ക്കിനെതിരെയുള്ള നിയമനടപടികള് ആരംഭിക്കുമെന്നാണ് നിയമവിദഗ്ധര് പറയുന്നത്.\nകൊറോണേഷന് സിറ്റിയില് മാര്‍ക്ക്\nഇന്ന് മിറര് ദിനപത്രം മാര്‍ക്കിന്റെ ട്വീറ്റിന്റെ സ്‌ക്രീന് ഷോട്ടുകള് പ്രസിദ്ധീകരിച്ചിരുന്നു. ഇതിലെ തുടര്‍ന്നാണ് ഇടന് നടപടി സ്വീകരിക്കാന് ചാനല് തീരുമാനിച്ചത്. കാശ്മീരിലെ ആളുകളെ സഹോദരന്മാരെന്ന് അഭിസംബോധന ചെയ്ത ട്വീറ്റില്, ഇന്ത്യക്കാരെ തന്തയ്ക്ക് പിറക്കാത്തവരെന്നാണ് വിളിച്ചിരിക്കുന്നത്. ഈ ട്വീറ്റ് ശ്രദ്ധയില്‍പ്പെട്ടപ്പോള്, അടിയന്തിരമായി മാര്‍ക്കിനെ പുറത്താക്കാന് തീരുമാനിക്കുകയായിരുന്നുവെന്നാണ് ഐടിവി വക്താവ് പറയുന്നത്. പ്രണയിച്ച് വഞ്ചിക്കുന്നയാളുടെ വേഷമാണ് സീരിയലില് മാര്‍ക്ക് കൈകാര്യം ചെയ്തിരുന്നത്. നിലവില് മാര്‍ക്കിനെ വെച്ച് ഷൂട്ട് ചെയ്ത എപ്പിസോഡുകള് കാണിക്കുമെന്നും, ഇനി ഒരു എപ്പിസോഡില് പോലും പുതിയതായി അഭിനയിപ്പിക്കില്ലെന്നും ചാനല് അറിയിച്ചിട്ടുണ്ട്. ക്യാപ്റ്റന് ഫിലിപ്‌സ്, 51സ്റ്റ് സ്റ്റേറ്റ് എന്നീ ഹോളിവുഡ് സിനിമകളിലും മാര്‍ക്ക് അഭിനയിച്ചിരുന്നു. ലോകത്തിലെ ഏറ്റവും ജനപ്രീതിയുള്ള സീരിയലെന്ന് അറിയപ്പെടുന്ന കൊറോണേഷന് സ്ട്രീറ്റിലെ അഭിനേതാവാണ് മാര്‍ക്ക് അന്‍വര്. 2014ലാണ് മാര്‍ക്ക് ഈ സീരിയലില് അഭിനയിക്കാനാരംഭിച്ചത്. സീരിയലിന്റെ ചരിത്രത്തില് അഭിനേതാക്കളിലെ ആദ്യത്തെ മുസ്ലീം മതവിശ്വാസിയുമായിരുന്നു മാര്‍ക്ക്.\nമാര്‍ക്കിന്റെ ട്വീറ്റിനെ തുടര്‍ന്ന് പാക്കിസ്ഥാന് സ്വദേശികളായ അഭിനേതാക്കളെ പുറത്താക്കണമെന്ന് ആവശ്യപ്പെട്ട് ഇന്ത്യയിലും പലരും രംഗത്തെത്തിയിരുന്നു. സംഭവത്തെ തുടര്‍ന്ന് മാര്‍ക്ക് തന്റെ ട്വിറ്റര് അക്കൗണ്ടിപ്പോള് പ്രൊട്ടക്റ്റഡാക്കി വെച്ചിരിക്കുകയാണ്. ഇതിനാല് തന്നെ കൂടുതലാളുകള്‍ക്ക് ട്വീറ്റുകള് കാണാനാകുന്നില്ല . പക്ഷെ, സ്‌ക്രീന്‍ഷോട്ടുകള് വ്യാപകമായി തന്നെ പ്രചരിക്കുന്നുണ്ട്.\nഇപ്പോള് മാര്‍ക്കിന്‍റെ അക്കൌണ്ട്\n80ലക്ഷത്തോളം കാഴ്ചക്കാരുള്ള ബ്രിട്ടനിലെയും ലോകത്തിലെയും തന്നെ ഏറ്റവും പ്രധാനപ്പെട്ട ടിവി സീരീയലാണ് കൊറോണേഷന് സ്ട്രീറ്റ്. 1960ല് ആരംഭിച്ച സീരീയല് ഇപ്പോളും തുടരുകയാണ്. ഈ സീരിയലിലെ അഭിനയമാണ് ഇന്ത്യാവിരുദ്ധപരാമര്‍ശത്തിന്റെ പേരില് മാര്‍ക്കിന് നഷ്ടമായിരിക്കുന്നത്.\nSep 26, 2016 1:07 am


viral news in malayalam: സൗന്ദര്യത്തിനായി പഴച്ചാര് ഇഞ്ചക്ഷന്, യോനിയില് പച്ചില... പിന്നീട് സംഭവിച്ചത്! - chinese woman nearly dies after injecting fruit juice into her veins as beauty detox | Samayam Malayalam\nchinese woman nearly dies after injecting fruit juice into her veins as beauty detox\nസൗന്ദര്യത്തിനായി പഴച്ചാര് ഇഞ്ചക്ഷന്, യോനിയില് പച്ചില... പിന്നീട് സംഭവിച്ചത്!\nSamayam Malayalam | Updated: 23 Mar 2019, 11:55:00 AM\nഇതേ തുടര്‍ന്ന് പിന്നീട് ഈ സ്ത്രീക്ക് ഏറെ കഷ്ടതകള് അനുഭവിക്കേണ്ടി വന്നു. ശരീരം ചൊറിഞ്ഞു തടിച്ചു. ദേഹ താപനില ക്രമാതീതമായി വര്‍ധിച്ചു. മരിക്കാറായ നിലയില് സ്ത്രീയെ പിന്നീട് ഹുനാനിലെ ശിയാങ്ങ്നന് യൂണിവേഴ്സിറ്റി ആശുപത്രിയില് പ്രവേശിപ്പിച്ചു.\nസൗന്ദര്യം നില നിര്‍ത്തുന്നതിനായി എന്തും ചെയ്യാന് മടിക്കാത്ത ആളുകള് ഈ ലോകത്തുണ്ട്.\nഅന്‍പത്തൊന്നുകാരിയായ സ്ത്രീയാണ് ഇരുപതോളം വ്യത്യസ്ത പഴച്ചാറുകള് ശരീരത്തില് കുത്തി വച്ചത്.\nസൗന്ദര്യം നില നിര്‍ത്തുന്നതിനായി എന്തും ചെയ്യാന് മടിക്കാത്ത ആളുകള് ഈ ലോകത്തുണ്ട്. യൗവനം നില നിര്‍ത്തുന്നതിനായി ശരീരത്തിനുള്ളിലേയ്ക്ക് പഴച്ചാര് കുത്തി വച്ച സ്ത്രീയുടെ വാര്‍ത്തയാണ് ഇക്കൂട്ടത്തിലെ ഏറ്റവും പുതിയ ചര്‍ച്ചാ വിഷയം. അന്‍പത്തൊന്നുകാരിയായ സ്ത്രീയാണ് ഇരുപതോളം വ്യത്യസ്ത പഴച്ചാറുകള് ശരീരത്തില് കുത്തി വച്ചത്.\nഇവരുടെ വൃക്ക, കരള്, ഹൃദയം തുടങ്ങിയവയുടെ പ്രവര്‍ത്തനം പൂര്‍ണ്ണമായും തകരാറിലായതായാണ് ഡോക്ടര്‍മാരുടെ റിപ്പോര്‍ട്ട്. അഞ്ചു ദിവസം അതീവ ഗുരുതരാവസ്ഥയില് ഇവര് ഐ സി യു വില് കിടന്നു. ഇവരുടെ കഥ ചൈനീസ് സോഷ്യല് മീഡിയ പ്ലാറ്റ്ഫോമായ Weibo യിലൂടെയാണ് പുറംലോകമറിഞ്ഞത്. ആളുകള് #OldWomanPutsJuiceIntoVeins എന്ന ഹാഷ്ടാഗിലാണ് ഇത് ഷെയര് ചെയ്തു കൊണ്ടിരിക്കുന്നത്. ജനങ്ങളുടെ വിവരം കുറച്ചു കൂടി ഉയരേണ്ടിയിരിക്കുന്നു എന്ന തരത്തില് നിറയെ അഭിപ്രായങ്ങള് ഉയരുന്നുമുണ്ട്.\nചൈനയില് മാത്രമല്ല ഇത്തരം മണ്ടത്തരങ്ങള് പ്രചരിക്കുന്നത്. ആര്‍ത്തവം പെട്ടെന്ന് തുടങ്ങുന്നതിനായി പാര്‍സ്ലി ഇലകള് യോനിയുടെ ഉള്ളിലേയ്ക്ക് തള്ളിക്കയറ്റുന്നതിനായി ബ്രിട്ടീഷ് മാഗസിന് ആയ Marie Clair കഴിഞ്ഞ വര്‍ഷം ഒരു ലേഖനത്തില് പറഞ്ഞിരുന്നു. എന്നാല് ഈ വിധത്തിലുള്ള കാര്യങ്ങള് വിശ്വസിച്ച് അത് ചെയ്യാന് പോകരുതെന്ന് പറഞ്ഞു കൊണ്ട് ബ്രിട്ടീഷ് ഡോക്ടര്‍മാര് പിന്നീട് രംഗത്ത് വന്നു.\nമോദി സിനിമയ്ക്ക് ഞാന് വരികള് എഴുതിയിട്ടില്ല: ജാവേദ് അക്തര്‍ആര്‍ട്ടിക്കിള് ഷോ\nമലയാളം വൈറല് ന്യൂസ് weird news in malayalam viral news in malayalam fruit juice injection chinese woman beauty\nWeb Title : chinese woman nearly dies after injecting fruit juice into her veins as beauty detox


മഴക്കാലത്ത് മുടികൊഴിച്ചില് കൂടുന്നുണ്ടോ?; പരിഹാരമുണ്ട് | Causes and Remedies and Tips for Hair Losing | Madhyamam\ndate_range9Jun 2021 4:30 AM GMT\nമഴക്കാലത്ത് മുടികൊഴിച്ചില് കൂടുന്നുണ്ടോ?; പരിഹാരമുണ്ട്\nദിവസം ശരാശരി 50-60 മുടിയിഴകള് കൊഴിയുന്നത് സാധാരണമാണ്. പക്ഷേ, മഴക്കാലത്ത് കൂടുതൽ ശ്രദ്ധിച്ചില്ലെങ്കിൽ...?, മുടികൊഴിച്ചിലിന്‍റെ കാരണങ്ങളും പരിഹാരങ്ങളും\nമുടിയും മുടിയഴകും ശ്രദ്ധിക്കുന്നവരും പരിപാലിക്കുന്നവരുമാണ് ഭൂരിഭാഗം പേരും, അതിൽ ആൺ-പെൺ വ്യത്യാസമില്ല. പനങ്കുല പോലെ, മുട്ടോളം നീളമുള്ള, തുമ്പുകെട്ടിയിട്ട മുടിയാണ് ആകർഷണം എന്നൊക്കെയുള്ള സങ്കൽപങ്ങളെല്ലാം മാറി. പരിപാലിക്കാൻ സമയമില്ലാത്തതിനാലും മെനക്കെടാൻ വയ്യാത്തതിനാലും തലമുടി വെട്ടിയൊതുക്കുന്ന സ്ത്രീകളാണ് ഇന്നധികവും. എങ്കിലും, മുടികൊഴിച്ചിൽ ഭയക്കാത്ത സ്ത്രീകളും കഷണ്ടി കയറുന്നതിൽ ആശങ്കയില്ലാത്ത പുരുഷൻമാരും വിരളമായിരിക്കും.\nഇന്ന് നമ്മൾ ജീവിക്കുന്ന കോവിഡ് കാലത്തിന്‍റെ തുടക്കത്തിൽ മഹാമാരിയുടെ പാർശ്വഫലമായി ആദ്യം എണ്ണപ്പെട്ടതിൽ ഒന്ന് മുടികൊഴിച്ചിലായിരുന്നു. കുളിക്കുമ്പോള് കുറേയേറെ മുടിയിഴകള് കൈകളില് കുടുങ്ങി കൊഴിയുമ്പോൾ വിഷമത്തിലാകുന്നവരാണ് പലരും. ദിവസം ശരാശരി 50 - 60 മുടിയിഴകള് തികച്ചും സാധാരണമാണെന്നാണ് വിദഗ്ധർ പറയുന്നത്. എന്നാല്, പറിഞ്ഞ് പോരുന്നത് പോലെ കുറേയേറെ മുടിയിഴകള് കൊഴിയുന്നുണ്ടെങ്കില് ശ്രദ്ധിക്കേണ്ടതുണ്ട്. താരൻ, അറ്റം െപാട്ടൽ തുടങ്ങിയവയല്ലാം മുടിക്ക് പാരയാണ്. എന്നാല്, മുടികൊഴിച്ചിൽ ആലോചിച്ച് തലപുണ്ണാക്കിയാല് ഈ ടെന്‍ഷനും മുടിക്ക് ദോഷം ചെയ്യും, മുടികൊഴിച്ചില് വര്‍ധിക്കുകയും ചെയ്യും.\nസാധാരണയായി പോഷകാഹാരക്കുറവ്, ഹോർമോൺ പ്രശ്നങ്ങൾ, മാനസിക സമ്മർദം, ചില രോഗങ്ങളും മരുന്നുകളുടെ ഉപയോഗവും കാരണമെല്ലം മുടി കൊഴിച്ചിൽ ഉണ്ടാകാറുണ്ട്. പ്രസവത്തിന് ശേഷം ചിലർക്ക് മുടി കൊഴിച്ചിൽ വർധിക്കാറുണ്ട്. ഇപ്പോൾ മഴക്കാലം പടിവാതിലില് എത്തി നില്‍ക്കെ മുടി സംരക്ഷണം പ്രധാനമാണ്. കാരണം, ചിലര്‍ക്ക് മഴക്കാലത്ത് മുടികൊഴിച്ചില് രൂക്ഷമാകാറുണ്ട്. മഴക്കാലത്ത് ഈര്‍പ്പം അന്തരീക്ഷത്തില് വര്‍ധിക്കുന്നതിനാല് തലയോട്ടി സദാസമയവും എണ്ണമയം ഉള്ളതാകും.\nശ്രദ്ധയോടെയുള്ള പരിചരണവും മുടിയുടെ വളർച്ചക്ക് സഹായിക്കുന്ന ഭക്ഷണവും ശീലമാക്കിയാൽ ഒരുപരിധി വരെ മുടികൊഴിച്ചിൽ പരിഹരിക്കാം. സ്വന്തം മുടി എണ്ണമയമുള്ളതാണോ, വരണ്ടതാണോ എന്ന് ആദ്യം മനസ്സിലാക്കണം. തുടർന്നാണ് എത്തരത്തിലുള്ള പരിചരണമാണ് നൽകേണ്ടത് എന്ന് തീരുമാനിക്കേണ്ടത്. താഴെ പറയുന്ന കാര്യങ്ങളിലൂടെ മുടികൊഴിച്ചിൽ ഒരുപരിധി വരെ കുറയ്ക്കാനും മഴക്കാലത്ത് അടക്കം മുടികൊഴിച്ചില് ഇല്ലാതാക്കാനും സാധിക്കും.\n1. ഭക്ഷണത്തിലൂടെ ആരോഗ്യമുള്ള മുടി\nഇരുമ്പ്, പ്രോട്ടീൻ അടങ്ങിയ ഭക്ഷണമാണ് മുടിയുടെ ആരോഗ്യത്തിന് വേണ്ടത്. അതിനാൽ ഇവ അടങ്ങിയ ഭക്ഷ്യവസ്തുക്കള് ആഹാരത്തില് കൂടുതല് ഉള്‍പ്പെടുത്തുക. അതായത്, ഇലക്കറികള്, മുട്ട, കാരറ്റ്, ഓട്‌സ്, പയറുവര്‍ഗങ്ങള് എന്നിവ. കൂടാതെ, ചെറിയ മീനും കോഴിയിറച്ചിയും െനല്ലിക്കയും ഉൾപ്പെടുത്താം. അതുപോലെ ജങ്ക് ഫുഡ് ഒഴിവാക്കുകയും ചെയ്യാം. ഇതോടൊപ്പം ദിവസവും നന്നായി വെള്ളം കുടിക്കുക. വെള്ളം കുടിക്കുന്നത് ആകെ ശരീരത്തിന് മാത്രമല്ല, മുടിക്കും ഗുണം ചെയ്യുന്നുണ്ട്.\n2. ആഴ്ചയിലൊരിക്കല് എണ്ണയിട്ട് മസാജ്\nആഴ്ചയിലൊരിക്കല് കാച്ചിയ എണ്ണയോ, വെളിച്ചണ്ണയോ ഉപയോഗിച്ച് നന്നായി മസാജ് ചെയ്യുക. മുടിയിഴകൾ വകഞ്ഞ് മാറ്റി കൈവിരലുകളുടെ അറ്റത്ത് എണ്ണ പുരട്ടി തലയോട്ടിയിൽ എത്തുന്ന രീതിയിൽ മസാജ് ചെയ്യുക. ഇത്തരത്തിൽ തല മുഴുവനായും ചെയ്യുക. വെളിച്ചെണ്ണ, ഒലിവ് ഒായിൽ എന്നിവ ഉപയോഗിക്കാം.\nചൂടാക്കിയ എണ്ണ ഇതിന് നല്ലതാണ്. 20-30 മിനിറ്റിനു ശേഷം ആവി കൊള്ളാം. തുടര്‍ന്ന്, കഴുകി കളയുക.\nതലയിൽ പൊടിയും ചെളിയും അടിയുന്നതും മുടി വരളുന്നതു കൊണ്ടുമെല്ലാമാണ് താരൻ ഉണ്ടാകുന്നത്. താരൻ അകറ്റാനും ഈ ഹോട്ട് ഒായിൽ മസാജ് നല്ലതാണ്.\n3. ഷാംപൂ ഉപയോഗിക്കുന്നെങ്കിൽ\nമുടി കഴുകാൻ ഷാംപൂ ഉപയോഗിക്കുന്നവർ പ്രത്യേകം ശ്രദ്ധിക്കണം. ഷാംപൂവിന്‍റെ അമിത ഉപയോഗം മുടിക്ക് ഗുണം ചെയ്യില്ല. അമിതമായി കെമിക്കൽ അടങ്ങിയ ഷാംപൂകൾ ഉപയോഗിക്കാതിരിക്കുക. നിങ്ങളുടെ മുടിയുടെ പ്രകൃതത്തിന് അനുയോജ്യമായ ഷാംപൂ വിപണിയിൽ നിന്ന് കണ്ടെത്തുക. പരമാവധി രണ്ട് മിനിറ്റ് വരെ മാത്രം ഷാംപൂ തലയിൽ തേച്ച് പിടിപ്പിക്കുക. ഷാംപൂ കഴുകി കളഞ്ഞ ശേഷം കണ്ടീഷനർ ഉപയോഗിക്കണം.\nകണ്ടീഷനർ മുടിക്ക് താഴെ തലയോട്ടിയിൽ ആകരുത്. മുടിയുടെ അറ്റത്താണ് കണ്ടീഷനർ തേയ്ക്കേണ്ടത്. പരാവധി മൂന്ന് മിനിറ്റിന് ശേഷം വെള്ളത്തിൽ മുടി കഴുകുക.\nകെമിക്കൽ ട്രീറ്റ് മെന്‍റ് ചെയ്യുന്നവരാണെങ്കിൽ മികച്ച പരിശീലനം നേടിയവരെ മാത്രം സമീപിക്കുക. അവരുടെ നിർദേശങ്ങൾ അനുസരിക്കുക.\n4. ശ്രദ്ധയോടെ ഉണക്കാം\nകുളി കഴിഞ്ഞ് തലയില് തോര്‍ത്തു കൊണ്ട് ശക്തിയില് ഉരക്കുന്നത് മുടിക്ക് ദോഷമായി മാറും. മുടി ഉണക്കാന് കട്ടിയുള്ള മൈക്രോഫൈബർ കൊണ്ടുള്ള ടവ്വല് ഉപയോഗിക്കുക. കോട്ടൺ ടവ്വൽ ഉപയോഗിക്കാതിരിക്കുക. ബെഡിൽ കോട്ടൺ തുണി കൊണ്ടുള്ള തലയിണ കവറും ഉപയോഗിക്കരുത്. കാരണം, ഇത് മുടി പൊട്ടാൻ കാരണമാകുന്നുണ്ട്.\nഅതുപോലെ, മുടി ഉണക്കാൻ തോര്‍ത്തുകൊണ്ട് നനഞ്ഞ മുടി കെട്ടിവെക്കുന്നത് പലരുടെയും ശീലമാണ്. ഇത് ഒരു തെറ്റായ പ്രവണതയാണെന്നാണ് പറയപ്പെടുന്നത്. മുടി പൊട്ടാന് ഇത് പ്രധാന കാരണമാകുന്നു. മാത്രമല്ല, മുടിയിലെ സ്വാഭാവിക എണ്ണമയത്തെ വലിച്ചെടുക്കുകയും ചെയ്യുന്നു. നനഞ്ഞ മുടി കെട്ടിവെച്ചാല് ചിലർക്ക് ദുര്‍ഗന്ധത്തിനും മുടിക്കായക്കും കാരണമാകുന്നുണ്ട്.\n5. ചീപ്പിലുമുണ്ട് കാര്യം\nമുടി ചീകാൻ ഉപയോഗിക്കുന്ന ചീപ്പിൽ വരെ ശ്രദ്ധ വേണം. കഠിനമായി വലിച്ച് ചീകാതിരിക്കുക. ഗുണമേൻമയുടെ ചീപ്പുകൾ ഉപയോഗിക്കുക. അകന്ന പല്ലുകളുള്ള ചീപ്പ് ഉപയോഗിക്കുക. ദിവസവും ഏറെ നേരം മുടി ചീകരുത്. മാത്രമല്ല, നനഞ്ഞിരിക്കെയും മുടി ചീകരുത്.\n6. വീണ്ട് കീറുന്നത് തടയാൻ മുടി വെട്ടാം\nചൂട് കൂടി കാലാവസ്ഥയിലും ഷംപൂവിന്‍റെ അമിത ഉപയോഗവും ബ്ലോ ഡ്രൈയിങ് കാരണമെല്ലാം മുടിയുടെ അറ്റം പൊട്ടാം. അറ്റം വിണ്ടുകീറുന്നത് തടയാനും വളരാനും മുടി വെട്ടാം. എന്നാൽ, ഇടയ്ക്കിടെ വെട്ടാതെ കൃത്യമായ ഇടവേളയിൽ മാത്രം വെട്ടുക. മുടിയുടെ പൊട്ടിയ അറ്റം വെട്ടിയാൽ ഇത് കൂടുതൽ വ്യാപിക്കാതെ സൂക്ഷിക്കാം.\n7. ആരോഗ്യമുള്ള മനസ്സും ഉറക്കവും\nതുടക്കത്തിൽ പറഞ്ഞ പോലെ നല്ല ഭക്ഷണം മാത്രം കഴിച്ചതുകൊണ്ടായില്ല, ശാന്തമായ, ടെൻഷനില്ലാത്ത മനസ്സിനും മുടിയുടെ ആരോഗ്യത്തിൽ പങ്കുണ്ട്. മാത്രമല്ല, ഉറക്കം ഒഴിവാക്കുകയോ ഉറങ്ങുന്ന സമയത്തിന്‍റെ ദൈർഘ്യം കുറക്കുകയോ ചെയ്യരുത്. ദിവസവും ആറു മുതൽ എട്ടു മണിക്കൂർ വരെ ഉറങ്ങുക.\nTAGS:Hair Losing hair safety hair tips style hair youth\nNews Summary - Causes and Remedies and Tips for Hair Losing


ഇടമലയാര് ഡാം തുറന്നു; ജാഗ്രതാനിര്‍ദ്ദേശം നല്‍കി അധികൃതര്\nThalsamayam| Updated On:9Aug 2018 3:00 AM GMT | Location :\nജലനിരപ്പ് ഉയര്‍ന്നതിനെത്തുടര്‍ന്ന് ഇടമലയാര് ഡാമിന്റെ മൂന്ന് ഷട്ടറുകള് തുറന്നു. രണ്ടു ഷട്ടറുകള് അഞ്ചു മണിക്കും ഒരു ഷട്ടര് ആറരയ്ക്കുമാണ് തുറന്നത്....\nജലനിരപ്പ് ഉയര്‍ന്നതിനെത്തുടര്‍ന്ന് ഇടമലയാര് ഡാമിന്റെ മൂന്ന് ഷട്ടറുകള് തുറന്നു. രണ്ടു ഷട്ടറുകള് അഞ്ചു മണിക്കും ഒരു ഷട്ടര് ആറരയ്ക്കുമാണ് തുറന്നത്. പെരിയാറില് ഒന്നരമീറ്റര്‍വരെ ജലനിരപ്പുയര്‍ന്നേക്കാമെന്ന് മുന്നറിയിപ്പ് നല്‍കിയിട്ടുണ്ട്. 164 ഘനമീറ്റര് ജലമാണ് തുറന്നു വിടുക.\nഷട്ടറുകള് 80 സെന്റിമീറ്ററാണ് ഉയര്‍ത്തിയത്. അണക്കെട്ടില്‍നിന്ന് പുറത്തേക്കൊഴുകുന്ന വെള്ളം അഞ്ചുമുതല് ആറു മണിക്കൂര്‍വരെ നേരംകൊണ്ട് ആലുവയിലെത്തുമെന്നാണ് പ്രതീക്ഷിക്കുന്നത്. 2013-ലാണ് ഇതിനുമുമ്പ് ഇടമലയാര് തുറന്നത്.\nനേരത്തെ രാവിലെ ആറു മണിക്കാണ് ഡാം തുറക്കാന് തീരുമാനിച്ചിരുന്നത്. എന്നാല് രാത്രി ഈ മേഖലയില് ശക്തമായ മഴപെയ്തത് ജലനിരപ്പ് 169.95 മീറ്റര് എത്തിയതോടെ അഞ്ച് മണിക്ക് തന്നെ തുറക്കാന് തീരുമാനിക്കുകയായിരുന്നു.\nഇടമലയാറിനൊപ്പം ഇടുക്കി അണക്കെട്ടിലും ജലനിരപ്പ് അതിവേഗം ഉയരുന്നത് കണക്കിലെടുത്താണ് ഇടമലയാര് അണക്കെട്ട് തുറക്കാന് അധികൃതര് തീരുമാനിച്ചത്. പെരിയാറില് ഇതുമൂലം ഒന്ന്-ഒന്നര മീറ്റര് ജലനിരപ്പ് ഉയരാന് ഇടയാക്കുമെന്നാണ് കണക്കുകൂട്ടല്. ഇടുക്കിയില് നിന്നും ഇടമലയാറില് നിന്നും ഒരേസമയം പെരിയാറിലേക്ക് ജലം ഒഴുക്കിവിടുന്നത് വെള്ളപ്പൊക്കത്തിന് ഇടയാക്കും. ഇത് ഒഴിവാക്കാനാണ് ഇടമലയാര് വ്യാഴാഴ്ച രാവിലെ തുറന്നത്. ഇതിനു മുന്നോടിയായി ഭൂതത്താന്‍കെട്ട് ബാരേജിന്റെ 15 ഷട്ടറുകളും9മീറ്റര് വീതം ഉയര്‍ത്തി പരമാവധി ജലം ഒഴുക്കിവിടുകയാണ്.\nഓറഞ്ച് അലര്‍ട്ടിനു ശേഷം ജലനിരപ്പ് സാധാരണനിലയിലായതോടെ ഇടുക്കിക്ക് പിന്നാലെ ഇടമലയാര് അണക്കെട്ട് തുറക്കേണ്ട സാഹചര്യം ഇല്ലെന്ന പ്രഖ്യാപനത്തിലായിരുന്നു കെ.എസ്.ഇ.ബി. ഇടുക്കി അണക്കെട്ട് തുറന്നാലുണ്ടാകുന്ന പെരിയാറിലെ ക്രമാതീതമായ ജലനിരപ്പ് മുന്നില്‍ക്കണ്ടാണ് ഇടമലയാര് ആദ്യം തുറക്കാനുള്ള തീരുമാനം.\nബുധനാഴ്ച ഉച്ചയ്ക്ക് ശേഷം ജലനിരപ്പ് ക്രമാതീതമായി ഉയര്‍ന്നതോടെയാണ് ഡാം തുറക്കുന്നതിന് കെ.എസ്.ഇ.ബി. മുന്നറിയിപ്പ് നല്‍കിയത്. രാവിലത്തെ 168.17 മീറ്റര്, ഉച്ചയ്ക്ക് ശേഷം 168.65 മീറ്ററിലെത്തിയതോടെയാണ് ഡാം തുറക്കാന് ദ്രുതഗതിയില് തീരുമാനമായത്. 170 മീറ്റര് വരെ ജലം സംഭരിക്കുന്നതിന് ശേഷിയുണ്ട്. 2005-ലും 2013-ലുമാണ് ഇടമലയാര് ഡാം തുറന്നിട്ടുള്ളത്. ഡാം തുറന്നാല് ആറു മണിക്കൂറ് കൊണ്ട് വെള്ളം ആലുവയിലെത്തും. ഇടമലയാര് ഡാം തുറന്നാല് വടാട്ടുപാറ പലവന്‍വടിയിലൂടെ കുട്ടമ്പുഴ ആനക്കയത്ത് വച്ച് കുട്ടമ്പുഴയാറുമായി ഇടമലയാര് ചേരും. തുടര്‍ന്ന് തട്ടേക്കാടിലൂടെ ഭൂതത്താന്‍കെട്ടിന് ഒരു കിലോമീറ്റര് മുകളില് കൂട്ടിക്കല് ഭാഗത്ത് വച്ച് പെരിയാറുമായി കൂടിച്ചേരും.\nഭൂതത്താന്‍കെട്ട് ബാരേജ് മുതല് ആലുവ വരെ 48 കിലോമീറ്ററാണ്. ഭൂതത്താന്‍കെട്ട്, പാണിയേലി, മലയാറ്റൂര്, കാലടി, ആലുവ, പറവൂര് പുറപ്പിള്ളിക്കാവ് ബണ്ടില് വച്ച് പെരിയാര് കായലില് ചേരുന്നത്.\nഇടമലയാര് ഡാം അഞ്ച് വര്‍ഷത്തിന് ശേഷമാണ് വീണ്ടും തുറക്കേണ്ടിവന്നിരിക്കുന്നത്. ഡാമിനു നാലു ഷട്ടറുകളാണുള്ളത്. 37.5 മെഗാവാട്ട് വീതമുള്ള രണ്ട് ജനറേറ്ററുകളും 24 മണിക്കൂറും പ്രവര്‍ത്തനക്ഷമമാണ്. 1.8 മില്യണ് യൂണിറ്റ് വൈദ്യുതി ഉത്പാദിക്കുന്നുണ്ട്.\nഡാം അണക്കെട്ട് തുറന്നതിനെത്തുടര്‍ന്ന് എറണാകുളം ജില്ലയിലെ 51 പഞ്ചായത്ത് പ്രദേശങ്ങളില് പ്രളയക്കെടുതിക്ക് സാധ്യത മുന്നില്‍ക്കണ്ട്് ആവശ്യമായ സുരക്ഷാക്രമീകരണം ചെയ്തിട്ടുള്ളതായി അധികൃതര് അറിയിച്ചു. കോതമംഗലം താലൂക്കിലെ വിവിധ പ്രദേശങ്ങളിലും വെള്ളപ്പൊക്ക സാധ്യതയുണ്ടെന്നാണ് അധികൃതര് മുന്നറിയിപ്പ് നല്‍കിയിട്ടുള്ളത്. കുട്ടമ്പുഴ ടൗണ്, കീരമ്പാറ, കവളങ്ങാട്, പിണ്ടിമന പഞ്ചായത്തുകളിലെ പെരിയാര് തീരപ്രദേശങ്ങളെയുമാണ് വെള്ളപ്പൊക്കം ബാധിക്കുക. ആവശ്യമായി വന്നാല് കോതമംഗലത്ത്്് 10 ദുരിതാശ്വാസ കേന്ദ്രങ്ങള് തുറക്കാന് തീരുമാനിച്ചിട്ടുണ്ട്. അഞ്ച് വര്‍ഷം മുമ്പ് ഇടമലയാര് ഡാം തുറന്നപ്പോള് കോതമംഗലം ടൗണില് ഉള്‍പ്പടെ താലൂക്കിലെ ഒട്ടേറെ പ്രദേശങ്ങള് വെള്ളപ്പൊക്ക കെടുതി നേരിട്ടു. ഇത്തവണ അത്രയും വലിയ പ്രശ്‌നമുണ്ടാകില്ലെന്നാണ് വിലയിരുത്തല്.\nഇടുക്കി അണക്കെട്ടിലും ജലനിരപ്പ് ഉയരുകയാണ്. എന്നാല്, ഇടമലയാറിലെ ജലനിരപ്പ് താഴ്ന്നശേഷം മാത്രം ഇടുക്കി അണക്കെട്ട് തുറക്കുന്നതിന്റെ ട്രയല് റണ് നടത്തിയാല് മതിയെന്ന് ദുരന്തനിവാരണ അതോറിറ്റി തീരുമാനിച്ചു.\nഇടുക്കിയിലെ ജലനിരപ്പ് 2398 അടിയിലെത്തിയാലും ഇടമലയാറിലെ ജലനിരപ്പ് താഴ്ന്ന ശേഷമേ ട്രയല് റണ് ഉണ്ടാകൂ. പെരിയാര് കവിഞ്ഞൊഴുകി വെള്ളപ്പൊക്ക ഭീഷണി ഉണ്ടാകാതിരിക്കാനാണിത്. മാത്രമല്ല, വെള്ളമൊഴുകിയെത്തുന്ന താഴെയുള്ള ഭൂതത്താന്‍കെട്ട് അണക്കെട്ടിന്റെ ശേഷികൂടി വിലയിരുത്തുമ്പോള് രണ്ട് അണക്കെട്ടുകളും ഒരുമിച്ച് തുറക്കേണ്ടതില്ലെന്നാണ് വിലയിരുത്തല്. ട്രയല് റണ് എപ്പോള് വേണമെന്ന് സ്ഥിതിഗതികള് വിലയിരുത്തി തീരുമാനിക്കും.\nഇടുക്കിയില് വ്യാഴാഴ്ച പുലര്‍ച്ചെ രണ്ടു മണിക്ക് ജലനിരപ്പ് 2397.90 അടിയായി ഉയര്‍ന്നു. പരമാവധി ജലനിരപ്പ് 2403 അടിയാണ്.\nപശ്ചിമഘട്ട മലനിരകളില് കനത്തമഴ ലഭിച്ചതിനെ തുടര്‍ന്ന് പറമ്പിക്കുളം, കേരള ഷോളയാര്, പെരിങ്ങല്‍ക്കുത്ത് അണക്കെട്ടുകളുടെ ഷട്ടറുകള് കൂടുതല് ഉയര്‍ത്തിയിട്ടുണ്ട്. ഉരുള്‍പൊട്ടലിനെത്തുടര്‍ന്ന് മലമ്പുഴ അണക്കെട്ടിന്റെ നാല് ഷട്ടറുകളും തുറന്നിട്ടുണ്ട്.തമിഴ്നാട് അപ്പര് ഷോളയാറിന്റെ മൂന്ന് ഷട്ടറുകളും തുറന്നു.\nപറമ്പിക്കുളം അണക്കെട്ട് ബുധനാഴ്ച ഉച്ചയ്ക്ക് ഒരുമണിയോടെയാണ് കൂടുതല് തുറന്നത്. കേരള ഷോളയാറിലെ ഷട്ടറുകള് ബുധനാഴ്ച ഉച്ചയോടെ ആറടിയാണ് ഉയര്‍ത്തിയിരിക്കുന്നത്.\nവാഴച്ചാല് കാടുകളില് കനത്തമഴ ലഭിച്ചതും പറമ്പിക്കുളം അണക്കെട്ടില്‍നിന്ന് കൂടുതല് വെള്ളം ഒഴുകിയെത്തിയതുംമൂലം പെരിങ്ങല്‍ക്കുത്ത് അണക്കെട്ടിന്റെ ഷട്ടറുകള് 81 അടിയാക്കി ഉയര്‍ത്തിയതോടെ ചാലക്കുടിപ്പുഴ കരകവിഞ്ഞു.


ടൈംസ് പട്ടികയില് ഇടം പിടിച്ച് ആയുഷ് മാന് ഖുറാന\nതന്‍റെ ഇന്‍സ്റ്റഗ്രാം പേജിലൂടെ താരം തന്നെയാണ് ഇക്കാര്യം ആരാധകരെ അറിയിച്ചത്\n23 Sep, 2020 at 06:07 AM\n2020ല് ലോകത്തില് ഏറ്റവും സ്വാധീനം ചെലുത്തിയ 100 പേരുടെ പട്ടികയില് ഇടംപിടിച്ച് ബോളിവുഡ് നടന് ആയുഷ്മാന് ഖുറാന. ടൈംസ് പുറത്തിറക്കിയ പട്ടികയില് ഈ വര്‍ഷം ഇടം പിടിച്ച ഏക ഇന്ത്യന് സിനിമാ താരവും ഖുറാനയാണ്. തന്‍റെ ഇന്‍സ്റ്റഗ്രാം പേജിലൂടെ താരം തന്നെയാണ് ഇക്കാര്യം ആരാധകരെ അറിയിച്ചത്.\n50 കോടിയും കടന്ന് ആയുഷ്മാന് ഖുറാനയുടെ ശുഭ് മംഗല് സ്യാദ സാവ്ധാന്\n'' ലോകത്തിലെ ഏറ്റവും സ്വാധീനമുള്ള 100 പേരുടെ പട്ടികയില് ഇടം പിടിച്ചിരിക്കുന്നു. ലിസ്റ്റിന്‍റെ ഭാഗമാകാന് കഴിഞ്ഞതില് അഭിമാനിക്കുന്നു'' ഖുറാന കുറിച്ചു. ഖുറാനെയെ അഭിനന്ദിച്ചുകൊണ്ട് നടി ദീപിക പദുക്കോണും രംഗത്തെത്തി. ''1.3 ബില്യണിലധികം ജനസംഖ്യയുള്ള രാജ്യമാണ് ഇന്ത്യ. ഇവരില് ഒരു ചെറിയ ശതമാനം മാത്രമാണ് അവരുടെ സ്വപ്നങ്ങൾ സാക്ഷാത്ക്കരിക്കുന്നത്. ആയുഷ്മാൻ ഖുറാന അവരിൽ ഒരാളാണ്. കഴിവും കഠിനാധ്വാനവും കൊണ്ടാണ് നിങ്ങള് ഇവിടെ വരെയെത്തിയത്. അതിലുപരി നിങ്ങളുടെ ക്ഷമയും നിര്‍ഭയത്വവുമുണ്ട്. സ്വപ്നം കാണുന്നവര്‍ക്ക് നിങ്ങളുടെ ഉയര്‍ച്ച എന്നും ഒരു പ്രചോദനമായിരിക്കും'' ദീപികയുടെ സന്ദേശത്തില് പറയുന്നു.\nനടനും ഗായകനും ടെലിവിഷന് അവതാരകനുമായ ഖുറാന ടിവി ഷോകളിലൂടെയാണ് അഭിനയരംഗത്ത് എത്തുന്നത്. 2012ല് പുറത്തിറങ്ങിയ വിക്കി ഡോണറാണ് ആദ്യ ചിത്രം. ആദ്യ സിനിമ കൊണ്ട് തന്നെ ആരാധകരുടെ കയ്യടി നേടിയെടുത്തു ഖുറാന. ഏറ്റവും കൂടുതൽ കളക്ഷൻ നേടിയ ഇന്ത്യൻ ചിത്രങ്ങളിലൊന്നാണ് 2018ലെ ക്രൈം ത്രില്ലർ അന്ധാദുൻ. ചിത്രത്തില് അന്ധനായ പിയാനിസ്റ്റായിട്ടാണ് ഖുറാന പ്രത്യക്ഷപ്പെട്ടത്. ഇതിലെ അഭിനയത്തിന് മികച്ച നടനുള്ള ദേശീയ ചലച്ചിത്ര അവാർഡും മികച്ച നടനുള്ള ഫിലിംഫെയർ ക്രിട്ടിക്സ് അവാർഡും നേടി. 2013ല് ഫോബ്സ് ഇന്ത്യയുടെ 100 പേരുടെ ലിസ്റ്റിലും താരം ഇടംപിടിച്ചിട്ടുണ്ട്. നിരവധി ചിത്രങ്ങളിലും അദ്ദേഹം പാടിയിട്ടുണ്ട്.\nAyushmann KhurranaTime's 100 list\nഅലാവുദ്ദീന്‍റെ അത്ഭുത വിളക്കെന്ന് വിശ്വസിപ്പിച്ച് ഡോക്ടറില് നിന്ന് 31 ലക്ഷം തട്ടി; രണ്ട് പേര് പിടിയില്\nപീഡനത്തിനിരയായതിനെ തുടര്‍ന്ന് ആത്മഹത്യക്ക് ശ്രമിച്ച പെണ്‍കുട്ടി മരിച്ചു\nഇടുക്കിയില് അഞ്ച് വയസുകാരന് ക്രൂര മർദ്ദനം


കേരളത്തിലെ ഡെൽറ്റ വേരിയന്റ് തടയാൻ ഹൈബ്രിഡ് പ്രതിരോധശേഷി, വിദഗ്ദ്ധർ കരുതുന്നു- ദി ന്യൂ ഇന്ത്യൻ എക്സ്പ്രസ്\nHome » Top News » കേരളത്തിലെ ഡെൽറ്റ വേരിയന്റ് തടയാൻ ഹൈബ്രിഡ് പ്രതിരോധശേഷി, വിദഗ്ദ്ധർ കരുതുന്നു- ദി ന്യൂ ഇന്ത്യൻ എക്സ്പ്രസ്\nതിരുവനന്തപുരം: മറ്റ് സംസ്ഥാനങ്ങളിൽ രോഗവ്യാപനം കുറയുന്നതിനിടയിൽ ഡെൽറ്റ വേരിയന്റിന് എതിരായ പ്രതിരോധശേഷി വർദ്ധിപ്പിക്കാൻ സർക്കാരിനെതിരായ ജനസംഖ്യയുടെ കുറഞ്ഞ പ്രതിരോധശേഷി ഉയർന്നു.\nവളവ് വൈകിപ്പിക്കാൻ സർക്കാരിന് കഴിഞ്ഞെങ്കിലും, സാധാരണ ജീവിതം തുറക്കുന്നത് വൈകിപ്പിച്ചു.\nഎന്നിരുന്നാലും, ഓണ അവധിക്ക് ശേഷം ഉണ്ടാകുന്ന മെച്ചപ്പെടുത്തലുകളോടെ സ്ഥിതി ഉടൻ മാറാൻ സാധ്യതയുണ്ട്.\nപുതിയ അണുബാധകളുടെ എണ്ണത്തിലുണ്ടായ വർദ്ധനവും അതിന്റെ വീണ്ടെടുക്കലുമാണ് ഒന്ന്. രണ്ടാമത്തെ കാലയളവിൽ ദേശീയ ശരാശരിയേക്കാൾ വേഗത്തിൽ വാക്സിൻ സംരക്ഷണം ഉണ്ട്.\nഈ രണ്ട് ഘടകങ്ങളുടെ സംയോജനമാണ് ആരോഗ്യ വിദഗ്ദ്ധരെ ഹൈബ്രിഡ് പ്രതിരോധശേഷിയുടെ ഫലപ്രാപ്തി കണക്കുകൂട്ടാൻ പ്രേരിപ്പിച്ചത്, ഇത് ആവശ്യമുള്ള കന്നുകാലികളുടെ പ്രതിരോധശേഷി വേഗത്തിൽ കൈവരിക്കുന്നതിന് സംസ്ഥാനത്തിന്റെ സവിശേഷതയാണ്.\nഭാവിയിലെ തരംഗങ്ങൾ പരീക്ഷിക്കുന്നതിൽ ആട്ടിൻകൂട്ടത്തിന്റെ പ്രതിരോധശേഷി കൈവരിക്കേണ്ടത് പ്രധാനമാണ്.\nഹൈബ്രിഡ് പ്രതിരോധശേഷി എന്നത് പ്രകൃതിദത്ത അണുബാധകളുടെയും വാക്സിൻ-ഇൻഡ്യൂസ്ഡ് ആന്റിബോഡികളുടെയും സംയോജനത്തിൽ നിന്നുള്ള പ്രതിരോധമാണ്.\nഒരു മികച്ച വാക്സിൻ കവറേജ് വൈകി പകർച്ചവ്യാധിയെ നിയന്ത്രിക്കാൻ സഹായിച്ചു, കാരണം മിക്ക അണുബാധകളും സൗമ്യമാണ്.\nഅണുബാധയിൽ നിന്ന് കരകയറുന്നവർക്ക് അണുബാധ ഒരുതരം ബൂസ്റ്റർ പ്രതിരോധശേഷി നൽകിയതായി ആരോഗ്യ വിദഗ്ധർ പറയുന്നു.\nകഠിനമായ അണുബാധകളും മരണങ്ങളും കൂടുതലും (95 ശതമാനം) കുത്തിവയ്പ് എടുക്കാത്ത ജനസംഖ്യയിലാണ്.\nഡെൽറ്റ വകഭേദം പൂർണ്ണമായും പ്രതിരോധ കുത്തിവയ്പ്പുള്ള ജനസംഖ്യയെ ബാധിക്കുമെന്നതിനാൽ ഒരു മുന്നേറ്റ അണുബാധയെക്കുറിച്ച് ആശങ്കയുണ്ടായിരുന്നു.\nഎന്നാൽ രണ്ടിലധികം കേസുകളൊഴികെ മിക്ക കേസുകളിലും ഈ അണുബാധകൾ സൗമ്യമാണെന്ന് കണ്ടെത്തിയതായി മുഖ്യമന്ത്രി ബിനാരായണ വിജയൻ സെപ്റ്റംബർ 10 ന് പറഞ്ഞു.\nസമീപകാല പ്രക്ഷോഭത്തിൽ സൗമ്യമായ സർക്കാർ കേസുകളുടെ വർദ്ധനവ് ഒരു നല്ല പ്രവണതയാണ്.\n1500 പേർക്ക് ക്ലിനിക്കൽ ഇമ്മ്യൂണോളജിസ്റ്റും റുമാറ്റോളജിസ്റ്റുമായ ഡോ. പദ്മനാഭ ഷേണായിയുടെ ഒരു പഠനമനുസരിച്ച്, മുമ്പ് ഗവൺമെന്റ് ബാധിച്ച ഒരു വ്യക്തിയിൽ ഒരു ഡോസ് വാക്സിൻ പോലും വളരെ ഉയർന്ന പ്രതിരോധശേഷി ഉണ്ടാക്കുന്നു.\nഈ ഉയർന്ന അളവിലുള്ള സമ്മിശ്ര പ്രതിരോധശേഷി (ഒരൊറ്റ ഡോസ് വാക്സിനുമായുള്ള സ്വാഭാവിക അണുബാധയുടെ സംയോജനം) ഒരു വ്യക്തിയുടെ ശരീരത്തിൽ ദീർഘകാലം നിലനിൽക്കുമെന്ന് പ്രതീക്ഷിക്കുന്നു, ഇത് നിലനിൽക്കുന്ന പ്രതിരോധശേഷി നൽകുന്നു, അദ്ദേഹം പറഞ്ഞു.\n“രണ്ട് ഡോസ് വാക്സിനുകളിലൂടെയുള്ള അണുബാധ അണുബാധയ്ക്കും ഒരു ഡോസിനും എതിരെ മികച്ച സംരക്ഷണം നൽകുന്നുവെന്ന് പഠനങ്ങൾ കാണിക്കുന്നു. രണ്ട് ഡോസുകളിൽ നിന്നുള്ള പ്രതിരോധ കുത്തിവയ്പ്പ് അടുത്തതായി വരുന്നു. വാക്സിനേഷൻ ചെയ്ത വ്യക്തിക്ക് രോഗം ബാധിച്ചാലും ഹൈബ്രിഡ് പ്രതിരോധശേഷി വികസിക്കുന്നു,” ആന്തരിക expertഷധ വിദഗ്ദ്ധനും പൊതുജനവുമായ ഡോ. ആരോഗ്യ പ്രവർത്തകൻ.\nഹൈബ്രിഡ് പ്രതിരോധശേഷി അല്ലെങ്കിൽ സൂപ്പർ പ്രതിരോധശേഷി\nസ്വാഭാവിക അണുബാധകളിൽ നിന്നും പ്രതിരോധ കുത്തിവയ്പ്പുകളിൽ നിന്നും ഉണ്ടാകുന്ന പ്രതിരോധശേഷിയുടെ സംയോജനമാണിത്.\nSiehe auch ഇടുക്കി, മുല്ലപ്പെരിയാറു അണക്കെട്ടുകൾ തുറന്നു, കേരളം വീണ്ടും നനഞ്ഞ മഴയെ അഭിമുഖീകരിക്കുന്നു Latest News India\nഅണുബാധയും ഒറ്റ ഡോസ് വാക്സിനും ഇരട്ട ഡോസിനേക്കാൾ ഉയർന്ന പ്രതിരോധശേഷി നൽകുന്നു.\nഹൈബ്രിഡ് പ്രതിരോധശേഷി പുതിയ ഇനങ്ങൾക്കെതിരെ മികച്ച പ്രതിരോധശേഷി നൽകുന്നു.\nപ്രതിദിന പുതിയ കേസുകളുടെ സമീപകാല വർദ്ധനവും മൊത്തത്തിലുള്ള പ്രതിരോധശേഷി വർദ്ധിപ്പിക്കുന്നതിനുള്ള വാക്സിനുകളുടെ വർദ്ധനവും.\nയോഗ്യരായ ജനസംഖ്യയിൽ, 81.9% പേർക്ക് ആദ്യ ഡോസും 33.4% പേർക്ക് രണ്ടാമത്തെ ഡോസും സെപ്റ്റംബർ 17 നകം ലഭിച്ചു.\nജൂൺ-ആഗസ്റ്റ് മാസങ്ങളിൽ റിപ്പോർട്ട് ചെയ്യപ്പെട്ട സർക്കാർ രോഗികളിൽ 6% പേർക്ക് ഒരു ഡോസും 3.6 ശതമാനവും ലഭിച്ചു.\nഒരു മില്യൺ (9,27,588) പ്രതിരോധ കുത്തിവയ്പ്പിനുള്ള പട്ടികയിൽ കേരളമാണ് മുന്നിൽ.\nസെപ്റ്റംബർ 8 മുതൽ 14 വരെ 2,25,022 സർക്കാർ രോഗികളിൽ 2% പേർക്ക് മാത്രമേ ഓക്സിജൻ കിടക്കകളും 1% ഐസിയു കിടക്കകളും ആവശ്യമുള്ളൂ.\nപൂജ്യം സെൻസസ് വേഗത്തിലാക്കാൻ 19,000 പുതിയ കേസുകൾ കേരളത്തിൽ റിപ്പോർട്ട് ചെയ്തിട്ടുണ്ട്\nഓർത്തഡോക്സ്-യാക്കോബായ സഭ കേരള ന്യൂസിനെതിരെ പോരാടുന്നതിൽ സർക്കാർ പരാജയപ്പെട്ടുവെന്ന് കേരള ഹൈക്കോടതി കുറ്റപ്പെടുത്തി


അമേരിക്കയില് വൈറ്റ്ഹൌസിനു സമീപം ഏറ്റുമുട്ടല്\n22 May 2018 11:02 AM GMT\nസംശയാസ്പദ സാഹചര്യത്തില് വൈറ്റ് ഹൌസിന് സമീപം ആയുധവുമായി കണ്ടെത്തിയയാള്‍ക്ക് നേരെ സുരക്ഷാ ഉദ്യോഗസ്ഥര് വെടിയുതിര്‍ക്കുകയായിരുന്നു.\nഅമേരിക്കയില് വൈറ്റ് ഹൌസിനു സമീപം ഏറ്റുമുട്ടല്. സംശയാസ്പദ സാഹചര്യത്തില് വൈറ്റ് ഹൌസിന് സമീപം ആയുധവുമായി കണ്ടെത്തിയയാള്‍ക്ക് നേരെ സുരക്ഷാ ഉദ്യോഗസ്ഥര് വെടിയുതിര്‍ക്കുകയായിരുന്നു. ഏറ്റുമുട്ടലിനൊടുവില് പൊലീസ് ഇയാളെ കീഴ്പ്പെടുത്തിയതായും കസ്റ്റഡിയിലെടുത്തതായും മാധ്യമങ്ങള് റിപ്പോര്‍ട്ടു ചെയ്തു.\nവെള്ളിയാഴ്ചയാണ് വൈറ്റ് ഹൌസ് പരിസരത്ത് ഒരാളെ ആയുധവുമായി സുരക്ഷാ ഉദ്യോഗസ്ഥര് കണ്ടെത്തിയത്. സുരക്ഷാ ഉദ്യോസ്ഥര് നിരന്തരം നില്‍ക്കാനാവശ്യപ്പെട്ടിട്ടും ചെവിക്കൊള്ളാതെ ധൃതിയില് നടന്നു നീങ്ങിയ ആയുധ ധാരിയെ പൊലീസും സുരക്ഷാ ഉദ്യോഗസ്ഥരും ചേര്‍ന്ന് കീഴ്പ്പെടുത്തുകയായിരുന്നു. സംഭവത്തെത്തുടര്‍ന്ന് പ്രദേശത്ത് കനത്ത പൊലീസ് കാവലേര്‍പ്പെടുത്തി. ആയുധധാരി 20നും 30 നും ഇടയില് പ്രായമുള്ളയാളാണെന്നും കൂടുതല് വിവിരങ്ങള് പരിശോധിച്ച് വരികയാണെന്നും വൈറ്റ് ഹൌസ് വൃത്തങ്ങള് വ്യക്തമാക്കി.\nവയറ്റില് വെടിയേറ്റ ഇയാളെ അടുത്തുള്ള ആശുപത്രിയില് പ്രവേശിപ്പിച്ചതായി സുരക്ഷാ ഉദ്യോഗസ്ഥരെ ദൃക്സാക്ഷികള് അറിയിച്ചു. സംഭവം നടക്കുമ്പോള് ഒബാമ ആന്‍ട്ര്യൂസ് എയര് ഫോഴ്സ് ബേസിലായിരുന്നുവെന്നും വൈറ്റ് ഹൌസിലുണ്ടായിരുന്നില്ലെന്നും മാധ്യമങ്ങള് റിപ്പോര്‍ട്ട് ചെയ്തു.\nTAGS :attack White house


ഇന്ന് റൂണി vs മാഞ്ചസ്റ്റർ യുണൈറ്റഡ്!! | Fanport | FA Cup News Malayalam\nFriday, Oct 30, 2020 07:37 PM\nHome Football FA Cup ഇന്ന് റൂണി vs മാഞ്ചസ്റ്റർ യുണൈറ്റഡ്!!\nഇന്ന് ഇംഗ്ലീഷ് ഫുട്ബോളിൽ ഒരു ഗംഭീര പോരാട്ടമാണ് നടക്കുന്നത്. എഫ് എ കപ്പിൽ മാഞ്ചസ്റ്റർ യുണൈറ്റഡും ഡാർബി കൗണ്ടിയുമാണ് പരസ്പരം ഏറ്റുമുട്ടുന്നത്. ഓൾഡ് ട്രാഫോർഡിലേക്കുള്ള വെയിൻ റൂണിയുടെ തിരിച്ചുവരവിനാകും ഇന്ന് ഫുട്ബോൾ ലോകം സാക്ഷിയാവുക. ഡെർബി കൗണ്ടിയുടെ ക്യാപ്റ്റൻ ആണ് ഇപ്പോൾ റൂണി. റൂണി ഡെർബിയിൽ എത്തിയതിനു ശേഷം ക്ലബ് മികച്ച പ്രകടനമാണ് കാഴ്ചവെക്കുന്നത്.\nയുണൈറ്റഡിന്റെ എക്കാലത്തെയും മികച്ച ഗോളടിക്കാരൻ ആണ് റൂണി. യുണൈറ്റഡിനെതിരെ ഇതിനു മുമ്പ് ആറ് തവണ കളിച്ചപ്പോഴും റൂണിക്ക് പരാജയപ്പെടാനായിരുന്നു വിധി. ബ്രൂണോ ഫെർണാണ്ടസ് വന്ന ശേഷം മെച്ചപ്പെട്ട പ്രകടനം നടത്തുന്ന യുണൈറ്റഡ് ഇന്ന് വിജയിക്കാൻ കഴിയും എന്ന് തന്നെയാണ് പ്രതീക്ഷിക്കുന്നത്. വാൻ ബിസാക, ഡാനിയൽ ജെയിംസ് എന്നിവർ ഇന്ന് യുണൈറ്റഡ് നിരയിൽ ഉണ്ടായേക്കില്ല. ഡി ഹിയയ്ക്ക് പകരം റൊമേരോ ഗോൾ വലയ്ക്കു മുന്നിൽ ഇറങ്ങും എന്നും സൂചനയുണ്ട്. ഇന്ന് രാത്രി 1.30നാണ് മത്സരം നടക്കുന്നത്.\nPrevious articleകൊണ്ടോട്ടി സെമി ഫൈനലിൽ ഫിഫാ മഞ്ചേരി സൂപ്പർ സ്റ്റുഡിയോക്ക് എതിരെ\nNext articleകറാച്ചി ഏകദിനം മുന്നോട്ടാക്കി പാക്കിസ്ഥാന്


തുമാരി സുലു, ആദ്യ വിഡിയോ സോംഗ് കാണം – Media Ink Online\nമികച്ച പ്രതികരണമാണ് ഗാനത്തിന് യുട്യൂബില് ലഭിക്കുന്നത്\nവിദ്യാ ബാലന്റെ ഉടന് പുറത്തിറങ്ങാനിരിക്കുന്ന ചിത്രം തുമാരി സുലുവിലെ ആദ്യ വിഡിയോ ഗാനം പുറത്തിറങ്ങി. മികച്ച പ്രതികരണമാണ് ഗാനത്തിന് യുട്യൂബില് ലഭിക്കുന്നത്. റൊമാന്റിക് മൂഡിലാണ് സോംഗ്. വിദ്യാ ബാലനും മാനവ് കൗളും അഭിനയിക്കുന്നു. ഗുരു രണ്‍ധവ, രജത് നാഗ്പാല് എന്നിവരാണ് കംപോസ് ചെയ്തിരിക്കുന്നത്. രചന, ഗാനാലപനം രണ്‍ധവ തന്നെ.\nRelated Topics:tumhaari suluVidya Balan\nപ്രേക്ഷകര് കണ്ടതൊന്നുമല്ല ബാഹുബലി, മേക്കിംഗ് വിഡിയോ കാണാം\nകമല് മറുപടി അര്‍ഹിക്കുന്നില്ല; വിദ്യ ബാലന്


koodathayi-nurder-joli | പൊലീസ് കസ്റ്റഡിയിലും കൂടത്തായിയിലെ വില്ലത്തി ഗ്ലാമര് - marunadantv.com\nപൊലീസ് കസ്റ്റഡിയിലും കൂടത്തായിയിലെ വില്ലത്തി ഗ്ലാമര്\nകൂടത്തായി കൊലപാതക പരമ്പരയിലെ വില്ലത്തി വീണ്ടും പഴയ പ്രതാപത്തിലേക്ക് മടങ്ങുന്നു. ജോളി ജോസഫ് വീണ്ടും സുന്ദരിയാകാന് തുടങ്ങുകയാണ്. കണ്ണാടി വച്ച്, മുടി ചീകിയൊതുക്കി വൃത്തിയോടെ നടന്നു പോകുന്ന ജോളി. മുഖഭാവങ്ങളിലെ പഴയ നിസ്സഹായാവസ്ഥയും മാറുന്നു. അതായത് പൊലീസ് കസ്റ്റഡിയിലെ ജീവിതവുമായി ജോളി പൊരുത്തപ്പെടുകയാണ്. ഭര്‍ത്താവിനേയും ഭതൃ മാതാവിനേയും പിതാവിനേയും പിഞ്ചു കുഞ്ഞിനേയും അടക്കം ആറു പേരെ കൊന്നുവെന്ന പശ്ചാത്താപം പോലും ആ മുഖത്ത് ഇപ്പോള് ഇല്ല.\nഇന്നലെ ജോളിയെ പൊലീസ് കൊയിലാണ്ടി താലൂക് ആശുപത്രിയില് വൈദ്യപരിശോധനയ്ക്ക് കൊണ്ടു വന്നിരുന്നു. അപ്പോഴാണ് മുഖം മുനുക്കിയ ജോളിയുടെ ചിത്രം വ്യക്തമാകുന്നത്. എന്നും ബ്യൂട്ടി പാര്‍ലറില് പോയിരുന്ന ആളുകളെ എന്‍ഐടി അദ്ധ്യാപികയെന്ന് പറഞ്ഞ് പറ്റിച്ചിരുന്ന ജോളി പതിയെ കേസിന്റെ സാഹചര്യവുമായി അടുക്കുകയാണ്. പൊലീസ് കാവലിലില് പതിയെ അത്യാവശ്യം മേക്കപ്പുമായി ഇറങ്ങുകയാണ് അവര്. കൂടത്തായി കൊലപാതക പരമ്പരയില് അറസ്റ്റിലാകുന്നതിന് മുമ്പുള്ള ജോളിയുടെ ചിത്രങ്ങള് സോഷ്യല് മീഡിയയില് വൈറലാണ്. ഇതും അറസ്റ്റിലായ ശേഷമുള്ള ജോളിയും തമ്മില് ഏറെ വ്യത്യാസമുണ്ടായിരുന്നു. തിരിച്ചറിയാന് പോലും പ്രയാസവും. ഇതാണ് പതിയെ മാറുന്നത്. എന് ഐ ടിയിലേക്ക് പോകുന്ന അതേ ജോളിയിലേക്ക് മടങ്ങി വരികയാണ് കൂടത്തായിയിലെ പ്രതി. അന്വേഷണസംഘം പറയുന്നത് ശരിയാണെങ്കില് കേരളം കണ്ട ഏറ്റവും വലിയൊരു നൊട്ടോറിയസ് ക്രിമിനലിലൊരാളാണ് ജോളിയാമ്മ ജോസഫ്.\nആറു കൊലക്കേസുകളിലാണ് ജോളിയെ പ്രതിയായി കാണുന്നത്. ഓരോ കേസിലും പ്രത്യേകം അറസ്റ്റ് രേഖപ്പെടുത്തുകയും ചോദ്യം ചെയ്യല് നടത്തുകയും ചെയ്യുന്നു. ഭര്‍ത്താവ് റോയി തോമസ്, രണ്ടാം ഭര്‍ത്താവ് ഷാജുവിന്റെ ഭാര്യ സിലി. മാത്യു തുടങ്ങിയവരുടെ കൊലപാതകത്തിലാണ് ഇപ്പോള് ചോദ്യം ചെയ്യലും തെളിവെടുപ്പും നടക്കുന്നത്. ഇത് തീരുമ്പോള് അടുത്ത കേസില് പൊലീസ് കസ്റ്റഡി അപേക്ഷ നല്‍കും. അങ്ങനെ പരമാവധി ദിവസം ജോളിയെ കസ്റ്റഡിയില് വയ്ക്കുകയാണ് പൊലീസ്. അതിന് വേണ്ടിയാണ് വെവ്വേറെ എഫ് ഐ ആര് ചാര്‍ജ് ചെയ്തതും. അതുകൊണ്ട് തന്നെ ഏറെ കാലം ഇനിയും പൊലീസ് കസ്റ്റഡിയില് ജോളിക്ക് കഴിയേണ്ടി വരും.\nRead more topics: # serial killer, # koodathayi, # joli,


ISL 2021-22: Chennaiyin fc beats Northeast united fc in match 12 at fatorda - Malayalam MyKhel\n» ISL 2021-22: വിജയം തുടര്‍ന്ന് ചെന്നൈ, നോര്‍ത്ത് ഈസ്റ്റിനെയും കീഴടക്കി\nISL 2021-22: വിജയം തുടര്‍ന്ന് ചെന്നൈ, നോര്‍ത്ത് ഈസ്റ്റിനെയും കീഴടക്കി\nUpdated: Monday, November 29, 2021, 21:45 [IST]\nഫറ്റോര്‍ഡ: മുന് ചാംപ്യന്‍മാരായ ചെന്നൈയ്ന് എഫ്‌സി ഐഐസ്എല്ലില് വിജയക്കുതിപ്പ് തുടരുന്നു. സീസണിലെ രണ്ടാം റൗണ്ട് മല്‍സരത്തിലും സൂപ്പര് മച്ചാന്‍സ് വിജയം കൊയ്തു. നോര്‍ത്ത്ഈസ്റ്റ് യുനൈറ്റഡിനെയാണ് ചെന്നൈ ഒന്നിനെതിരേ രണ്ടു ഗോളുകള്‍ക്കു കീഴടക്കിയത്. ചെന്നൈയുടെ തുടര്‍ച്ചയായ രണ്ടാം ജയമാണിത്. ആദ്യകളിയില് ഹൈദരാബാദ് എഫ്‌സിയെയും അവര് തോല്‍പ്പിച്ചിരുനന്നു. ഇരുപകുതികളിലുമായി ലാലിയന്‍സുവാല ചാങ്‌തെ (41ാം മിനിറ്റ്), അനിരുദ്ധ് ഥാപ്പ (74) എന്നിവരുടെ ഗോളുകളിലാണ് ചെന്നൈ വിജയിച്ചുകയറിയത്. നോര്‍ത്ത്ഈസ്റ്റിന്റെ ഗോള് മടക്കിയത് 50ാം മിനിറ്റില് മലയാളി താരം വിപി സുഹൈറായിരുന്നു.\nഅഗ്രസീവ് ഫുട്‌ബോളായിരുന്നു തുടക്കം മുതല് നോര്‍ത്ത്ഈസ്റ്റ് കാഴ്ചവച്ചത്. ചെന്നൈയാവട്ടെ ഇതോടെ പ്രതിരോധത്തിലേക്കു വലിയുകയും ചെയ്തു. പക്ഷെ ആദ്യത്തെ ഗോളവസരം ലഭിച്ചത് 13ാം മിനിറ്റില് ചെന്നൈയ്ക്കായിരുന്നു. ചാങ്‌തെയ്ക്കായിരുന്നു ഗോളവസരം വീണുകിട്ടിയത്. പക്ഷെ ചാങ്‌തെയുടെ താഴ്ന്ന ഷോട്ട് നോര്‍ത്ത്ഈസ്റ്റ് ഗോളി സുഭാശിഷ് റോയ് കോര്‍ണറിലേക്കു കുത്തികയറ്റുകയായിരുന്നു. 23ാം മിനിറ്റില് ഫെഡറിക്കോ ഗല്ലെഗോയ്ക്കു പരിക്കേറ്റു കളംവിടേണ്ടി വന്നത് നോര്‍ത്ത്ഈസ്റ്റിനു അപ്രതീക്ഷിത ആഘാതമായി. പകരം പാട്രിക്ക് ഫ്‌ളോട്ടമാനാണ് ഗ്രൗണ്ടിലെത്തിയത്.\n27ാം മിനിറ്റിലാണ് ചെന്നൈ ഗോളി വിശാല് കെയ്ത്ത് ആദ്യമായി പരീക്ഷിക്കപ്പെട്ടത്. ഹെര്‍ണന് സന്റാനയുടെ കോര്‍ണര് കിക്കില് നിന്നും സുഹൈര് വോളി തൊടുത്തെങ്കിലും അത് കെയ്ത്ത് അനായാസം കൈപ്പിടിയിലൊതുക്കി. 39ാം മിനിറ്റില് നോര്‍ത്ത്ഈസ്റ്റ് വീണ്ടും ചെന്നൈ ഗോള്‍മുഖം വിറപ്പിച്ചു. ത്രോയ്‌ക്കൊടുവില് മഷൂര് ഷരീഫ് ബോക്‌സിനുള്ളിലേക്കു നീട്ടിനല്‍കിയ ലോങ് ക്രോസില് സുഹൈറിന്റെ ഹെഡ്ഡര് ഗോളി കെയ്ത്ത് ഇടതുവശത്തേക്കു ഡൈവ് ചെയ്തു തട്ടിയകറ്റി.\n41ാം മിനിറ്റില് ചാങ്‌തെയുടെ ഗോളില് ചെന്നൈ അക്കൗണ്ട് തുറന്നു. വെടിയുണ്ട കണക്കെയുള്ള ഷോട്ടിലൂടെയാണ് താരം നോര്‍ത്ത്ഈസ്റ്റിന്റെ വലകുലുക്കിയത്. ബോക്‌സിനു തൊട്ടരികില് നിന്നും ചാങ്‌തെ പരീക്ഷിച്ച തീപ്പൊരി ഷോട്ട് നോര്‍ത്ത്ഈസ്റ്റ് ഗോളിയെ നിസ്സഹായനാക്കി ക്രോസ് ബാറില് ഇടിച്ച ശേഷം വലയ്ക്കുള്ളിലേക്കു കയറുകയായിരുന്നു. ഈ ഗോള് നേടിയതോടെ പുതിയ ഊര്‍ജവുമായി ചെന്നൈ താരങ്ങള് എതിര് ഗോള്‍മുഖത്തേക്കു ഇരമ്പിയാര്‍ത്തു.\nരണ്ടാംപകുതിയാരംഭിച്ച് അഞ്ചു മിനിറ്റിനുള്ളില് നോര്‍ത്ത്ഈസ്റ്റ് ഗോള് മടക്കി കളിയിലേക്കു തിരിച്ചുവന്നു. ഗോളി കെയ്ത്തിനു സംഭവിച്ച പിഴവില് നിന്നായിരുന്നു ഈ ഗോള്. മൂന്നു മിനിറ്റിനകം നോര്‍ത്ത്ഈസ്റ്റ് ലീഡുയര്‍ത്തേണ്ടതായിരുന്നു. പക്ഷെ ഭാഗ്യം ചെന്നൈയെ ലക്ഷിച്ചു. ബോക്‌സിനു പുറത്തുനിന്നും ഗുര്‍ജീന്ദര് കുമാര് തൊടുത്ത ലോങ്‌റേഞ്ചര് ക്രോസ് ബാറില് ഇടിച്ചുതെറിക്കുകയായിരുന്നു. റീബൗണ്ടില് നിന്നും ലാല്‍ക്വാപുയ്മാവിയ മറ്റൊരു ഷോട്ട് തൊടുത്തെങ്കിലും വലയുടെ പുറത്തു തറയ്ക്കുകയായിരുന്നു.\n74ാ മിനിറ്റില് നായകന് ഥാപ്പയിലൂടെ ചെന്നൈ വിജയമുറപ്പാക്കിയ ഗോള് കണ്ടെത്തി. നോര്‍ത്ത് ഈസ്റ്റ് താരത്തില് നിന്നും ബോള് റാഞ്ചിയെടുത്ത് ഥാപ്പയായിരുന്നു മുന്നേറ്റത്തിനു തുടക്കമിട്ടത്. ഇടതു വിങിലൂടെ ഓടിക്കയറിയ അദ്ദേഹം സഹതാരത്തോടൊപ്പം വണ്‍ടച്ച് കളിച്ച് ബോള് ഏറ്റുവാങ്ങി. തുടര്‍ന്നു ബോക്‌സിലേക്കു കയറിയ ഥാപ്പ ഗോള്‍കീപ്പര് സുഭാശിഷിന്റെ തലയ്ക്കു മുകളിലൂടെ പന്ത് വലയിലേക്കു കോരിയിടുകയായിരുന്നു.\nRead more about: isl 2021-22 chennaiyin fc isl football ചെന്നൈയ്ന് എഫ്‌സി ഫുട്‌ബോള്\nStory first published: Monday, November 29, 2021, 21:31 [IST]


(കലാകൗമുദി വാരിക, 1987-02-01-ൽ പ്രസിദ്ധീകരിച്ചതു്)\nഅമ്പതു കൊല്ലം മുൻപാണു്. ഞാൻ വരാപ്പുഴെ താമസിക്കുന്ന കാലം. അക്കാലത്തു കൊച്ചിയിൽനിന്നു് അരിയും മറ്റും കയറ്റി വരുന്ന കെട്ടുവള്ളങ്ങൾ പരിശോധിച്ചു് മരുന്നു തളിക്കാനായി ഒരു ഡോക്ടർ വരാപ്പുഴെ വന്നെത്തി. അതിസുന്ദരനായിരുന്ന ആ ചെറുപ്പക്കാരൻ മധ്യവയസ്കനായ എന്റെ അച്ഛന്റെ കൂട്ടുകാരനായി തീർന്നു. ഡോക്ടർ പലപ്പോഴും ഊണു കഴിക്കാൻ വീട്ടിൽ വന്നിരുന്നു. അദ്ദേഹത്തിനു ചോറു വിളമ്പിക്കൊടുത്തിരുന്ന ഞങ്ങളുടെ വീട്ടിലെ പരിചാരിക “കണ്ണുകൊണ്ടു് അദ്ദേഹത്തിന്റെ സൗന്ദര്യം പാനം ചെയ്യു”ന്നതു് വിദ്യാർത്ഥിയായിരുന്ന ഞാൻ കണ്ടുപിടിച്ചു. ഒരു ദിവസം രാത്രി പത്തുമണിയോടു് അടുപ്പിച്ചു് അവൾക്കു വല്ലാത്ത വയറ്റുവേദന വന്നു. അമ്മ ഇഞ്ചി തല്ലിപ്പിഴിഞ്ഞ് പഞ്ചാരയിട്ടു കൊടുത്തു. ഒരു വൈദ്യന്റെ വീട്ടിലോടി മരുന്നു വാങ്ങിക്കൊണ്ടു കൊടുത്തു ഞാൻ. വേദന കുറയുന്നേ ഇല്ല. വേദനകൊണ്ടു് പുളയുന്നതിനിടയിൽ പരിചാരിക അറിയാതെ പറഞ്ഞു പോയി. “ചവുക്കയിലെ ഡോക്ടറെ കൊണ്ടുവരണം.” ഡോക്ടർ വേമ്പനാട്ടു കായലിനക്കരെയുള്ള കസ്റ്റംസ് ഹൗസിലാണു് പാർത്തിരുന്നതു്. അമ്മയുടെ ആജ്ഞയനുസരിച്ചു് ഞാൻ വള്ളത്തിൽ കയറി മുക്കാൽ മണിക്കൂറോളം തുഴഞ്ഞു് കസ്റ്റംസ് ഹൗസിലെത്തി. ഡോക്ടർ വലിയ വൈമനസ്യമൊന്നുമില്ലാതെ എന്റെ കൂടെ വള്ളത്തിൽ വന്നു. മുറിയടച്ചു് പരിചാരികയെ പരിശോധിച്ചു. അവളുടെ വയറ്റിലും മറ്റും അദ്ദേഹം പിതുക്കിയിരിക്കണം. മരുന്നെഴുതിത്തന്നിട്ടു് അദ്ദേഹം യാത്ര പറഞ്ഞു. ഞാൻ വീണ്ടും വഞ്ചി തുഴഞ്ഞു. രാത്രി സമയത്തു എവിടെനിന്നു മരുന്നു കിട്ടും. എങ്കിലും പരിശോധനയുടെ ഫലമായി അവളുടെ വേദന പോയി. നേരം വെളുത്തിട്ടും ആരും മരുന്നു വാങ്ങാൻ പോയതുമില്ല. പക്ഷേ, ഇവിടംകൊണ്ടു് അവസാനിച്ചില്ല അക്കാര്യം. പരിചാരികയ്ക്കു് ആഴ്ചയിലൊരിക്കൽ രാത്രി പത്തുമണിക്കു ശേഷം വയറ്റുവേദന വരുമായിരുന്നു. രണ്ടോ മൂന്നോ തവണകൂടി ഞാൻ വഞ്ചി തുഴഞ്ഞു. “ചവുക്കയിലെ ഡോക്ടറെ കൊണ്ടുവരണം” എന്നു പരിചാരിക നാലാമത്തെ തവണ പറഞ്ഞപ്പോൾ എനിക്കും സംശയമായി. എങ്കിലും സംശയത്തെ അവലംബിച്ച് അവൾക്കു വയറ്റുവേദനയില്ലെന്നു് എനിക്കെങ്ങനെ തീരുമാനിക്കാൻ കഴിയും? യഥാർത്ഥത്തിൽ വയറ്റുവേദനയുണ്ടെങ്കിൽ ഡോക്ടറെ കൊണ്ടുവരാൻ പോകാത്ത ഞാൻ പാപിയായിത്തീരുകയില്ലേ? എന്തുമാകട്ടെ ഞാൻ കസ്റ്റംസ് ഹൗസിലേക്കു പോയില്ല. പരിചാരിക അതോടെ ഞങ്ങളുടെ വീടുപേക്ഷിച്ചു പോകുകയും ചെയ്തു. “ചവുക്കയിലെ ഡോക്ടറെ കൊണ്ടുവരണം” എന്നു പെണ്ണു പറയുമ്പോൾ അതു് തികച്ചും സെക്സിനോടു ബന്ധപ്പെട്ടതാണെന്നു് സ്ഥാപിക്കാൻ എനിക്കു യുക്തികളില്ല. എങ്കിലും എന്റെ മനസ്സു് അന്നു പറഞ്ഞു അതു കള്ളമാണെന്നു്. ഇന്നും പറയുന്നു അതു കള്ളമായിരുന്നുവെന്നു്. നവീന നിരൂപണ സാഹിത്യത്തിന്റെ സ്ഥിതിയും ഇതു തന്നെ. സ്റ്റ്രക്ചറലിസത്തിലൂടെയും പോസ്റ്റ് സ്റ്റ്രക്ചറലിസത്തിലൂടെയും നമ്മുടെ ചില ഛോട്ടാ സാഹിത്യകാരന്മാരുടെ സാഹിത്യ കൃതികളെ നവീന നിരൂപകർ സംവീക്ഷണം ചെയ്യുമ്പോൾ അതു തെറ്റാണെന്നു സ്ഥാപിക്കാൻ യുക്തികളില്ല നമുക്കു്. എങ്കിലും സഹൃദയരുടെ മനസ്സു പറയുന്നു, ഹാ ഇതു് “കുലീനമാം കള്ളം!” എന്നു്. ‘നെഞ്ചു കീറി നേരിനെ’ കാണിക്കാൻ ഒരു നിരൂപകനും തയ്യാറാവുന്നില്ല. നമ്മൾ അക്കൂട്ടരെ വിശ്വസിച്ചു് വഞ്ചിയിറക്കുന്നു, തുഴയുന്നു, വിയർക്കുന്നു, ശരീരത്തിനു തളർച്ചയുണ്ടാക്കുന്നു. എന്നാലും മനസ്സു പ്രഖ്യാപിച്ചു തുടങ്ങിയിരിക്കുന്നു ഇതാകെ അസത്യമാണെന്നു്. നവീന നിരൂപണത്തിന്റെ വിളയാട്ടം ഇനി അധിക കാലം ഉണ്ടാവില്ല. വടക്കൻ പറവൂർകാരിയായ വേലക്കാരി വരാപ്പുഴെനിന്നു കൂനമ്മാവിലൂടെ, ചെറിയപ്പള്ളിയിലൂടെ ഓടി സ്വന്തം നാട്ടിലെത്തിയതുപോലെ കേരളത്തിന്റെ നാനാഭാഗങ്ങളിലുമുള്ള നവീന നിരൂപകർ പടിഞ്ഞാറൻ ദേശങ്ങളിലേക്കു ഓടിത്തുടങ്ങും.\nബർട്രൻഡ് റസ്സലി ന്റെ ഏതോ പുസ്തകത്തിൽ ‘ഇന്റലക്ച്ച ്വൽ റബിഷ്’ എന്നൊരു പ്രയോഗം കണ്ടതായി ഓർമ്മയുണ്ടു്. ധിഷണയോടു ബന്ധപ്പെട്ടതാണു ചിന്തകൾ. പക്ഷേ, അവ ചവറുമാണു്. പടിഞ്ഞാറൻ നവീന നിരൂപണം പലപ്പോഴും ചവറാണു്. കേരളത്തിലെ നവീന നിരൂപണം എപ്പോഴും ചവറാണു്.\nഇറ്റാലോ കാൽവീനോ എന്ന മഹാനായ സാഹിത്യകാരൻ മരിച്ചപ്പോൾ അമേരിക്കയിലെ ടൈം വാരിക എഴുതിയ ലേഖനത്തിൽ അദ്ദേഹത്തെ ‘സെറിബ്രൽ ആർടിസ്റ്റ്’ എന്നു വിശേഷിപ്പിച്ചിരുന്നു. മസ്തിഷ്കത്തോടു ബന്ധപ്പെട്ട രചനകളാണോ കാൽവിനോയുടേതു? ആണെങ്കിൽ ആയിക്കൊള്ളട്ടെ. എങ്കിലും ഭാവനകൊണ്ടു് അദ്ദേഹം സൃഷ്ടിക്കുന്ന ലോകങ്ങൾ യഥാർത്ഥങ്ങളായി എനിക്കനുഭവപ്പെടുന്നുണ്ടു്. അദ്ദേഹത്തിന്റെ Invisible Cities എന്ന നോവലിനെക്കുറിച്ചു് ഈ പംക്തിയിൽ എഴുതിയിട്ടുണ്ടു്. താൻ സന്ദർശിച്ച നഗരങ്ങളെക്കുറിച്ച് വെനീഷൻ സഞ്ചാരിയായ മാർകോ പോളോ ചൈനയിലെ മംഗോൾ വംശത്തിന്റെ സ്ഥാപകനായ കുബ്ലൈ ഖാനോ ടു പറയുന്നു. എല്ലാം ഭാവനയാണു്. നഗരങ്ങൾ യഥാർത്ഥത്തിൽ ഇല്ല. പക്ഷേ, മാർകോ പോളോയുടെ വാക്കുകൾ അവ സൃഷ്ടിക്കുന്നു. ശക്തിയുള്ള സൗന്ദര്യമുള്ള രചനയാണിതു്. അതേ സമയം തികഞ്ഞ ഫാന്റസിയും. ഫാന്റസിക്കുണ്ടായിരിക്കേണ്ട ഈ ശക്തിയും സൗന്ദര്യവും ടി. വി. കൊച്ചുബാവ യുടെ “പറക്കും ലോക”ത്തിനില്ല (കലാകൗമുദി). ഒരു ബിസ്കറ്റ് തിന്നയുടനെ ഒരു കുഞ്ഞു് ബോധംകെട്ടു വീണു. കുഞ്ഞിനെ രക്ഷിക്കാൻ ഡോക്ടർ മുന്നൂറു രൂപ വിലയുള്ള മരുന്നു കുത്തിവയ്ക്കുന്നു. ശിശു എഴുന്നേല്ക്കുന്നില്ല. വീണ്ടും മറ്റൊരു കുത്തിവയ്പു്. കുട്ടി കഷണം കഷണമായി ചിതറി വീണു. ഓരോ കഷണവും അന്തരീക്ഷത്തിൽ പറന്നുപോലും. ആ കഷ്ണങ്ങൾക്കു ചുണ്ടുകൾ ഉണ്ടായിപോലും. ആ ചുണ്ടുകൾക്കിടയിൽ ബിസ്കറ്റ്. ഏതെങ്കിലും ഒരാശയം തോന്നുക. ഉടനെ അതിനെ ‘നോൺസെൻസിക്ക’ലായി പ്രതിപാദിക്കുക.—ഇതാണു് നമ്മുടെ എഴുത്തുകാരുടെ രീതി. ഫാന്റസി എന്നതു് നോൺസെൻസല്ല. അതു് യാഥാർത്ഥ്യത്തിന്റെ മറ്റൊരു രൂപമാണു്.\nഅതു മനസ്സിലാക്കാതെ ഇങ്ങനെ നിരർത്ഥകമായി അതുമിതും പറയുന്നതു് നിഷ്പ്രയോജനമത്രേ.\nഫ്രഞ്ച് കവി ഷാങ് കൊക്തൊ എഴുതിയ ഒരു കൊച്ചു കഥ. അദ്ദേഹത്തിനു് മുൻപു് പലരും പറഞ്ഞിട്ടുള്ളതാണിതു്. എങ്കിലും തന്റേതായ രീതിയിൽ കൊക്തൊ അതു പുനരാഖ്യാനം ചെയ്യുന്നു: യുവാവായ തോട്ടക്കാരൻ രാജകുമാരനോടു പറഞ്ഞു. ‘എന്നെ രക്ഷിക്കൂ. ഞാൻ ഇന്നു രാവിലെ പൂന്തോട്ടത്തിൽ വച്ചു് മരണത്തെ കണ്ടു. അവൻ പേടിപ്പിക്കുന്ന ഒരാംഗ്യം കാണിച്ചു. ഇന്നു രാത്രി ഏതെങ്കിലും അദ്ഭുത പ്രവർത്തനത്തിലൂടെ എനിക്കു് ഇസ്പഹാനിലെത്താൻ കഴിഞ്ഞെങ്കിൽ’. രാജകുമാരൻ വേഗം കൂടിയ കുതിരയെ തോട്ടക്കാരനു് കൊടുത്തു. അന്നുച്ചയ്ക്കു് പൂന്തോട്ടത്തിൽ അങ്ങോട്ടുമിങ്ങോട്ടും നടന്ന രാജകുമാരൻ മരണത്തെ കണ്ടു. ‘നീ എന്തിനാണു് ഇന്നു് കാലത്തു് എന്റെ ഉദ്യാനപാലകനെ നോക്കി ഭയജനകമായ ആംഗ്യം കാണിച്ചതു?’ എന്നു് രാജകുമാരൻ ചോദിച്ചു. മരണം മറുപടി നൽകി: ‘അതു് ഭീതിദമായ ആംഗ്യമായിരുന്നില്ല. അദ്ഭുതത്തിന്റെ ഫലമായ ആംഗ്യമായിരുന്നു. ഞാനിന്നു് അയാളെ ഇസ്പഹാനിൽ നിന്നു് വളരെ ദൂരെയായി കണ്ടു. ഇന്നു് അവിടെ വച്ചാണു് എനിക്കയാളെ പിടികൂടേണ്ടതു് ’. ഫാന്റസിയാണിതു്. പക്ഷേ, ഇതിൽ നിന്നു് സത്യത്തിന്റെ നാദം നമ്മൾ കേൾക്കുന്നു.\nചോദ്യം: സന്മാർഗ്ഗത്തിനു് എന്തു് വിലയുണ്ടു്?\nഉത്തരം: ലോകമലയാള സമ്മേളനത്തിനു് തിരുവനന്തപുരത്തു നിന്നു് ബർലിൻ വരെ മാത്രം പോകാനുള്ള വിമാനക്കൂലിയുടെ വിലയുണ്ടു്.\nചോദ്യം: ഒരു കാര്യത്തിൽ എല്ലാ സ്ത്രീകളും ഒരുപോലെയാണു്. എപ്പോൾ?\nഉത്തരം: വ്യഭിചാരകർമ്മത്തിൽപ്പെട്ട സ്ത്രീയെ ‘തൊട്ടകൈക്കു് ’ ബന്ധു പിടിക്കുമ്പോൾ അവൾ ധിക്കാരം കാണിക്കുന്ന സന്ദർഭത്തിൽ.\nചോദ്യം: എന്നു പറഞ്ഞാൽ?\nഉത്തരം: ഇതെന്റെ ഇഷ്ടമാണു്. താനാരാ ചോദിക്കാൻ?’ എന്നു് അവൾ പറയും. ആ മറുപടി എല്ലാ വ്യഭിചാരിണികളും നൽകും.\nചോദ്യം: ഏതു മണ്ഡലത്തിലും സത്യമായിത്തീരുന്ന പ്രസ്താവമുണ്ടോ?\nഉത്തരം: ഉണ്ടു്. കവിതയിൽ! ‘വെള്ളത്താമരപോൽ വിശുദ്ധി വഴിയും സ്ത്രീചിത്തമേ’ എന്നു കവി പറയുമ്പോൾ സത്യം പ്രകാശിക്കുന്നു. ‘അങ്കുശമില്ലാത്ത ചാപല്യമേ മന്നിലംഗനയെന്നു വിളിക്കുന്നു നിന്നെ ഞാൻ’ എന്നു് അതേ കവി പറയുമ്പോഴും സത്യം.\nഉത്തരം: മീലാൻ കുന്ദേര എന്ന സാഹിത്യകാരൻ ഇതിനു് മറുപടി പറഞ്ഞിട്ടുണ്ടു്. ഭാവാത്മക കവിക്കു് ഒന്നും തെളിയിക്കേണ്ടതായില്ല. സ്വന്തം വികാരത്തിന്റെ തീവ്രത തന്നെയാണു് ആ തെളിവു്.\nചോദ്യം: എവിടെയാണു് കുന്ദേര ഇതെഴുതിയതു?\nഉത്തരം: ‘Life is Elsewhere’ എന്ന നോവലിൽ. 1986-ലാണു് അതിന്റെ ഇംഗ്ലീഷ് തർജ്ജമ നമുക്കു ലഭിച്ചതു്.\nചോദ്യം: നവീനസാഹിത്യത്തിലെ പ്രതിഭാശാലികൾ ആരെല്ലാം?\nഉത്തരം: മീലാൻ കുന്ദേര, വാൾട്ടർ അബിഷ്, ബ്രേതൻ ബ്രേതൻ ബാഹ്, കാവ്റീറ ഇൻഫാന്റേ, മാറിയോ വാർഗാസ് യോസ, അമാദു, ഏതൽ ഫൂഗാഡ്.\nചോദ്യം: ഏതൽ ഫൂഗാഡാണോ വൊള സൊയിങ്ക യാണോ വലിയ എഴുത്തുകാരൻ?\nഉത്തരം: സംശയമില്ല. ഏതൽ ഫൂഗാഡ്. അദ്ദേഹത്തിന്റെ ‘റോഡ് റ്റു മെക്ക’ എന്ന നാടകത്തിന്റെ അടുത്തു വരുന്ന ഒരു നാടകം സൊയിങ്ക എഴുതിയിട്ടില്ല.\nസത്യം കാണാൻ ആഗ്രഹിക്കുന്നവർ ഋജുവായി ചിന്തിക്കണം. ബുദ്ധിയുള്ളവർ പോലും അങ്ങനെ ചിന്തിക്കാതെ ആത്മരക്ഷാപരമായ വാചാടോപത്തിൽ മുഴുകുന്നു എന്നതിനു് ഉദാഹരണമാണു് ഫാദർ വടക്കന്റെ ലേഖനം. (ക്രിസ്തുവിനു് മുറിവേറ്റതു് തങ്കമണിയിൽ ബലാൽസംഗം നടന്നപ്പോഴാണു് എന്ന മട്ടിലുള്ള മൈതാനപ്രസംഗം ഫാദറിന്റെ ലേഖനത്തിലുണ്ടായിരുന്നു). വേറെ ചിലർ ദുർബ്ബലമായ സാമ്യാനുമാനത്തെ ആശ്രയിക്കുന്നു. കാസാന്ദ്സാക്കീസി ന്റെ നോവലിൽ യേശുക്രിസ്തു വേശ്യയായ മഗ്ദലന മറിയത്തെ ലൈംഗിക വേഴ്ചയ്ക്കായി കൊതിച്ചുവെന്നു് വ്യക്തമായ പ്രസ്താവമുണ്ടു്. (it’s her I want, her I want) അവൾക്കു് റോസാപ്പൂ നീട്ടിയിട്ടു് അപസ്മാര രോഗത്തിന്റെ ആക്രമണത്തിനു വിധേയനായിവീണു എന്നും പറഞ്ഞിട്ടുണ്ടു്. ഇതിന്റെ തുടർച്ചയാണു് കുരിശിൽ കിടന്നുകൊണ്ടുള്ള സ്വപ്നദർശനം. മഗ്ദലന മറിയവുമായുള്ള വേഴ്ചയ്ക്കു ശേഷം അവളോടു് “what shall we name the son we are going to have?” എന്നു് യേശു ചോദിക്കുന്നു. സുവിശേഷങ്ങളിൽ നിന്നു് രൂപം കൊണ്ടുവരുന്ന യേശുവിനു് ഈ സ്വഭാവമൊന്നും ഇല്ല. അതുണ്ടെന്നു് സ്ഥാപിച്ചു് യേശുവിനെ നിന്ദിച്ചതു് ശരിയായോ എന്നതാണു് ചോദ്യം. ‘ശരിയായി’ എന്നു് വേണമെങ്കിൽ ഒ. വി. വിജയനു് പറയാം. എന്നാൽ അങ്ങനെ പറയാതെ ദുർബ്ബലങ്ങളായ സാമ്യാനുമാനങ്ങൾക്കായി അദ്ദേഹം യത്നിക്കുന്നു. ഒന്നാമത്തേതു് ഇറ്റലിയിലെ നോവലിസ്റ്റായ ജോവാനീ ഗ്വാറസ്കി യുടെ (Giovannino Guareschi) ഡൺ കമീലോ കഥകളെക്കുറിച്ചാണു്. കമ്മ്യൂണിസ്റ്റ് മേയർ പുതിയ ഓഡിറ്റോറിയമായ People’s Palace-ൽ സിനിമ കാണിക്കാൻ തീരുമാനിച്ചു. ഡൺ കമീലോ എന്ന പാരിഷ് പ്രീസ്റ്റിനു് ഇതു സഹിച്ചില്ല. അങ്ങനെ അയാൾ വിഷമിച്ചിരിക്കുമ്പോൾ വലിയ മഴയും കൊടുങ്കാറ്റും ഉണ്ടായി. വിദ്യുച്ഛക്തി പ്രവാഹം നിലച്ചതു കൊണ്ടു് സിനിമയുടെ പ്രദർശനം സാദ്ധ്യമല്ലാതെ വന്നു. പാതിരി ക്രിസ്തുവിന്റെ പ്രതിമയുടെ മുൻപിൽ ചെന്നു് മുട്ടുകുത്തി.\n“പ്രഭോ, ഞാൻ നന്ദി പറയുന്നു.”\n“എന്തിനു് ഡൺ കമീലോ?”\n“കൊടുങ്കാറ്റയച്ചു വിദ്യുച്ഛക്തിക്കു തടസ്സമുണ്ടാക്കിയതിനു്.”\n“ഡൺ കമീലോ. വിളക്കുകൾ കെട്ടതിനു് ഞാനല്ല കാരണക്കാരൻ. ഞാൻ ആശാരിയാണു്, ഇലക്ട്രീഷ്യനല്ല… ”\n(ഈ കഥ തെറ്റായിട്ടാണു് വിജയൻ സംഗ്രഹിച്ചിരിക്കുന്നതു്) ഗ്വാറസ്കിയുടെ ഈ കഥാഭാഗം വിജയൻ ഒരു ഇറ്റാല്യൻ പാതിരിയോടു പറഞ്ഞപ്പോൾ അയാൾ സന്തോഷിച്ചതേയുള്ളു. ഈ പാതിരിയുടെ മനോഭാവം ഇവിടുത്തെ പുരോഹിതന്മാർക്കു് ഇല്ലല്ലോ എന്നാണു് വിജയന്റെ ഖേദം. എന്തൊരു ‘അൻഅലജി’യാണിത്! (analogy) ഗ്വാറസ്കി ഹാസ്യത്തിനു് ഊന്നൽ നല്കി യേശുക്രിസ്തുവിന്റെ പാവനത്വത്തിനു ക്ഷതമേല്പിക്കാതെ എഴുതുകയാണു്. ക്രിസ്തു വ്യഭിചരിച്ചു എന്നെഴുതുന്നതിനോടു് ആ രചനയ്ക്കു് എന്തു സാദൃശ്യമിരിക്കുന്നു?\n“കുഞ്ചൻ നമ്പ്യാർ ഹൈന്ദവ ദേവതകളെ പരിഹാസത്തിലൂടെ ആരാധിച്ചതു് വായിച്ചു നോക്കാൻ ഞാൻ ശ്രീ ജേക്കബ്ബിനോടു് അഭ്യർത്ഥിക്കുന്നു” എന്നെഴുതി വിജയൻ നമ്പ്യാരുടെ പരിഹാസത്തിനും കാസാൻദ്സാക്കീസിന്റെ നിന്ദനത്തിനും സാദൃശ്യം കല്പിക്കുന്നു. ഈ ലോജിക്കൽ ഫാലസി ഒ. വി. വിജയനിൽ നിന്നുണ്ടായതിൽ ഞാൻ അദ്ഭുതപ്പെടുന്നു. ക്രിസ്തുവിനെ വ്യഭിചാരിയായി ചിത്രീകരിക്കുമ്പോൾ നമ്മൾ ഉത്കൃഷ്ടമൂല്യങ്ങളെ നിരസിക്കുകയാണു്, നിന്ദിക്കുകയാണു്. അവ രണ്ടും നമ്മുടെ സംസ്കാരത്തെ തകർക്കും. (ഒ. വി. വിജയന്റെ ലേഖനം മാതൃഭൂമി ആഴ്ചപ്പതിപ്പിൽ).\n“അടുത്ത കാലത്തെ ഏറ്റവും വലിയ സംഭവം ‘ഈശ്വരൻ മരിച്ചു’ എന്നതാണു്. ‘ക്രിസ്ത്യാനികളുടെ ഈശ്വര’നിലുള്ള വിശ്വാസം വിശ്വാസ്യമല്ല എന്നതു് അതിന്റെ ആദ്യത്തെ നിഴലുകൾ യൂറോപ്പിൽ വീഴ്ത്താൻ തുടങ്ങിയിരിക്കുന്നു. (Cast its first shadows എന്ന ഇംഗ്ലീഷ് തർജ്ജിമയിൽ. വരാനിരിക്കുന്ന ദൗർഭാഗ്യത്തെയാണു് ആ പ്രയോഗം സൂചിപ്പിക്കുന്നതു്. ഇവിടെ ശൈലി അതേ രീതിയിൽ തർജ്ജമ ചെയ്തിരിക്കുന്നു—ലേഖകൻ) നീച്ചെ യുടെ The Gay Science എന്ന ഗ്രന്ഥത്തിലെ ഒരദ്ധ്യായം ഇങ്ങനെയാണു് ആരംഭിക്കുന്നതു്. ‘ക്രൈസ്തവദൈവ’ത്തിലുള്ള വിശ്വാസത്തിന്റെ തകർച്ചയും നിരീശ്വര വിശ്വാസത്തിന്റെ വിജയവും തികച്ചും അഭിനന്ദനാർഹമാണെന്നു നീച്ചേ വീണ്ടും പറയുന്നു.” “നമുക്കു കാലത്തു വിളക്കുകൾ കത്തിക്കേണ്ടേ? ഈശ്വരനെ കുഴിച്ചുമൂടുന്ന ശവക്കുഴി തോണ്ടുന്നവരുടെ ശബ്ദമല്ലാതെ വേറെ വല്ലതും നമ്മൾ കേൾക്കുന്നുണ്ടോ? ദൈവത്തിന്റെ അഴുകലിൽനിന്നുയരുന്ന നാറ്റമല്ലാതെ വേറെന്താണു് നാം ശ്വസിക്കുന്നതു? ഈശ്വരന്മാരും അഴകും, ഈശ്വരൻ മരിച്ചു” എന്നു അദ്ദേഹം എഴുതുന്നു.\nസംവത്സരങ്ങൾക്കുമുൻപു് നീച്ചേ ആവിഷ്കരിച്ച ഈ ആശയം വി. ജി. മാരാമുറ്റം ഇപ്പോൾ ഒരു ചെറുകഥയിലൂടെ സ്ഫുടീകരിച്ചിരിക്കുന്നു. ഈ പാഴ്‌വേല വേണ്ടിയിരുന്നില്ല. ഒരുത്തൻ തൂങ്ങിനില്ക്കുന്നു. ശവം കൈകൊണ്ടു മുഖം പൊത്തിയിരുന്നു. അതുകൊണ്ടു് ആത്മഹത്യ ചെയ്തവൻ ആരെന്നു് അറിഞ്ഞുകൂടാ. രണ്ടുപേരെ സംശയിച്ചു. അവരെ പിന്നീടു് ജീവനോടെ കണ്ടപ്പോൾ സംശയം മാറി. ഒടുവിൽ ഗ്രഹിക്കാൻ കഴിഞ്ഞു ചത്തതു് ഈശ്വരൻ തന്നെയാണെന്നു്. കഥാകാരന്റെ ഈ ദാസ്യമനോഭാവം ലജ്ജാവഹമാണെന്നു മാത്രം പറയട്ടെ.\n“ഒരു കാര്യം പറഞ്ഞുകഴിഞ്ഞാൽ, നല്ല പോലെ പറഞ്ഞുകഴിഞ്ഞാൽ വൈഷമ്യമേ വേണ്ട. അതെടുക്കൂ, പകർത്തൂ. റെഫ്റൻസസ് നല്കണോ? എന്തിനു്? നിങ്ങളുടെ വായനക്കാർക്കു് അറിയാം എവിടെനിന്നാണു് നിങ്ങൾ ആ ഭാഗമെടുത്തതെന്നു്. അതുകൊണ്ടു് മുന്നറിയിപ്പു് പ്രയോജനശൂന്യമാണു്. അല്ലെങ്കിൽ വായനക്കാർക്കു് അതറിഞ്ഞുകൂടാ. അപ്പോൾ റെഫ്റൻസ് നല്കിയാൽ നിങ്ങൾ അവരെ പീഡിപ്പിക്കുകയാരിക്കും”—അനതോൽ ഫ്രാങ്സ്.\nഞാനൊരു രാത്രിയിൽ ശംഖുമുഖം കടപ്പുറത്തു് ഇരിക്കുകയായിരുന്നു. പഞ്ചാരമണൽ. അതിൽ പല നിറമാർന്ന ചിപ്പികൾ. കപ്പലണ്ടിത്തോടുകൾ. കുട്ടികൾ കുഴിച്ചുവച്ച കുഴികൾ. കടലിനു മഷിയുടെ നിറം. ഇരമ്പിക്കൊണ്ടു് തീരത്തുവന്നടിച്ച് സ്വയം തകരുന്ന തിരകൾക്കു ഇളം നീലനിറം. ദൂരെ തകരുന്ന തിരകൾക്കു് ഇളം നീലനിറം. ദൂരെ വള്ളങ്ങൾ കയറ്റിവച്ചിരിക്കുന്നു. രണ്ടു വള്ളങ്ങൾക്കിടയിൽ വല്ല കറുത്തമ്മയും അവളുടെ പരീക്കുട്ടിയും ഇരുന്നു സംസാരിക്കുകയാവാം. കറുത്തമ്മ അച്ഛനമ്മമാരെയും സമുദായത്തെയും ഭയന്നു് എഴുന്നേറ്റു പോയിരിക്കാം. പരീക്കുട്ടി വള്ളത്തിൽ ചാരിയിരുന്നു പാടുന്നുണ്ടാവും. ദൂരം കൂടിയതുകൊണ്ടു് ഞാൻ കേൾക്കാത്തതാവാം. എന്റെ അടുത്തേക്കു് ഒരു യുവാവും യുവതിയും വരുന്നുണ്ടു്. എന്നെക്കണ്ട മാത്രയിൽ ചെറുപ്പക്കാരൻ ഷർട്ടിന്റെ ബട്ടൺ പിടിച്ചു തിരിക്കാൻ തുടങ്ങി. അതിൽനിന്നു മനസ്സിലായി അയാൾ അവളുടെ ഭർത്താവല്ലെന്നു്; കാമുകനല്ലെന്നു്; അല്ലെങ്കിൽ ഒരു രാത്രിയിലേക്കു മാത്രമുള്ള പരിചയക്കാരനാണെന്നു്—സംഭവങ്ങളുടെയും വ്യക്തികളുടെയും സങ്കല്പങ്ങളുടെയും ഈ കൂട്ടിക്കുഴയ്ക്കൽ വായനക്കാർക്കു വൈഷമ്യം ഉളവാക്കുന്നുണ്ടോ? ഉണ്ടെങ്കിൽ നിറുത്തിയേക്കാം. നിറുത്തിയിതിനുശേഷം ഒരഭ്യർത്ഥനകൂടി. ജനയുഗം വാരികയിൽ എ. പി. ഐ. സാദ്ദിഖ് എഴുതിയ ‘അന്യവൽക്കരണം’ എന്ന കഥ വായിക്കരുതു്. വായിച്ചാൽ ഇതേ വ്യാമിത്രത കാണും. അതു് അസ്വസ്ഥത ജനിപ്പിക്കുകയും ചെയ്യും. കഥയുടെ പേരിൽ എന്തെല്ലാമാണു് അദ്ദേഹം പറഞ്ഞുവയ്ക്കുന്നതു്. എന്നിട്ടു് ആ മാലിന്യക്കൂമ്പാരത്തിന്റെ അഗ്രത്തിൽ എഴുന്നേറ്റു നില്ക്കുകയും ചെയ്യുന്നു. വ്യക്തികളാണു് സാഹിത്യം സൃഷ്ടിക്കുന്നതു്. സി. വി. രാമൻപിളള, ചന്തുമേനോൻ, തകഴി, കേശവദേവ്, ഉറൂബ് ഇങ്ങനെ പലരും സാഹിത്യം സൃഷ്ടിച്ചു. അവർ സൃഷ്ടിച്ച സാഹിത്യ സാമ്രാജ്യത്തിൽ നിശീഥിനി വന്നുകൂടുമ്പോൾ ഗോസ്റ്റിനെപ്പോലെ ചിലർ പ്രത്യക്ഷരാകും. അവരുടെ ‘കലപില’ ശബ്ദം നമ്മളെ പേടിപ്പിക്കും. തൂലികേ അടങ്ങ്. ദുഷ്ടരചന കാണുമ്പോൾ നിനക്കു രോഷമുണ്ടാകുന്നതു സ്വാഭാവികം. എങ്കിലും അതു അതിരു കടന്നാൽ വായനക്കാർക്കു് ഇഷ്ടമാവില്ല. അതുകൊണ്ടു് അടങ്ങ്.\nഒരതിമദ്യപനു് പട്ടിണി കിടക്കുന്ന ഭാര്യയെയും മക്കളെയും കണ്ടപ്പോൾ ദുഃഖം. അയാൾക്കു് വേണ്ടുവോളം മദ്യം വാങ്ങിക്കൊടുക്കുന്ന ഓരോ കൂട്ടുകാരനോടും പണം കടം ചോദിച്ചു. ആരും കോടുത്തില്ല— വിജയൻ വിളക്കുമാടം ചന്ദ്രിക ആഴ്ചപ്പതിപ്പിലെഴുതിയ “സത്യത്തിന്റെ ഗന്ധം” എന്ന കഥയുടെ സാരമാണിതു്. ഏതു സാധനവും നമുക്കു വില്ക്കാം. വിജയൻ വിളക്കുമാടത്തിന്റെ ഉപന്യാസമെന്ന ഈ ചരക്കു വാങ്ങാൻ ഈ ലോകത്തു് ഒരുത്തനുമുണ്ടാവില്ല.\nതാൻ സ്നേഹിച്ചിരുന്ന ദാസ് മരിച്ചപ്പോൾ യമുനയ്ക്കു ദുഖം—മുരളി ചേത്തേക്കുടത്തു് സഖി വാരികയിൽ എഴുതിയ “വിറങ്ങലിച്ച ഓർമ്മകൾ” എന്ന കഥയാണിതു്. ഓരോ ദിവസം കഴിയുന്തോറും നമ്മൾ മരണത്തിലേക്കു നീങ്ങിക്കൊണ്ടിരിക്കുന്നു. ഇത്തരം കഥകൾ പതിവായി വായിച്ചാൽ ആയുസ്സ് എത്തുന്നതിനും മുൻപുതന്നെ മരിച്ചുപോകും നാം.\n“വികാരങ്ങളെ അടക്കിനിർത്താനുള്ള മരുന്നും മന്ത്രവും അങ്ങാടിയിൽ കിട്ടില്ല; സയൻസിന്റെ പരീക്ഷണശാലകളിലുമില്ല; ധാർമ്മികതയുടെ ദിവ്യസങ്കേതങ്ങളിലേ ഉള്ളൂ—സിദ്ധാർത്ഥൻ മനോരാജ്യം വാരികയിൽ എഴുതിയതാണിതു്. വലിയൊരു തത്ത്വചിന്തകൻ പറഞ്ഞു. സദാചാരത്തെസ്സംബന്ധിച്ചാണെങ്കിൽ മറ്റുള്ളവർ ചെയ്യുന്നതുപോലെ ചെയ്യൂ.”\nകലയെ സംബന്ധിച്ചാണെങ്കിൽ അതൊരിക്കലുമരുതു്. മറ്റുള്ളവർ എന്നു പറഞ്ഞതു് ഉന്നതന്മാരായ വ്യക്തികളെക്കുറിച്ചാവണം. ശ്രീരാമകൃഷ്ണ പരമഹംസനും വിവേകാനന്ദനും ഗാന്ധിജി യും യേശു ക്രിസ്തു വും പ്രവർത്തിച്ചതുപോലെ എല്ലാവരും പ്രവർത്തിച്ചാൽ ഈ ലോകം വാസയോഗ്യമായി ഭവിക്കും.\nഫ്രഞ്ച് ജോത്സ്യനായിരുന്ന നൊസ്റ്റ്രഡേമസി ന്റെ ഭാവികഥനങ്ങളെക്കുറിച്ചു പി. വി. രവീന്ദ്രൻ ചോദിച്ച ചോദ്യത്തിനു് ഉത്തരമായി തിക്കുറിശ്ശി സുകുമാരൻ നായർ പറയുന്നു: “(നൊസ്റ്റ്രഡേമസിന്റെ)” പല പ്രവചനങ്ങളും യാഥാർത്ഥ്യമായി എന്നെനിക്കറിയാം. എന്നാൽ അദ്ദേഹം കുറഞ്ഞ കാലയളവിനുള്ളിൽ വച്ചു് മുസ്ലീം മതം ഇല്ലാതെയായിത്തീരും എന്നു പ്രവചിച്ചിരുന്നു. ഇന്നത്തെ ചുറ്റുപാടുകൾ വച്ചുനോക്കുമ്പോൾ ഇവിടെ മുസ്ലീങ്ങൾ കൂടുതൽ വ്യാപിക്കുകയും വ്യാപരിക്കുകയും ചെയ്യുന്നുവെന്നു് സാമാന്യബുദ്ധിയുള്ളവർക്കു ഗ്രഹിക്കുവാൻ കഴിയുന്നു (കുങ്കുമം വാരിക).\nനൊസ്റ്റ്രഡേമസിന്റെ പല ഭവിഷ്യത്കഥനങ്ങളും യാഥാർത്ഥ്യമായി എന്നു തിക്കുറിശ്ശി എഴുതുന്നതു ശരിയാണു്. The blood of the just requires London to be burned with fire in sixty six എന്നു നൊസ്റ്റ്രഡേമസ് പ്രഖ്യാപിച്ചു. ലണ്ടനിൽ 1666-ൽ വലിയ അഗ്നിബാധയുണ്ടായി. ഇംഗ്ലണ്ടിലെ രാജ്ഞിയായി ഇലിസബത്ത് വരുന്നതിനു മുൻപു് നൊസ്റ്റ്രഡേമസ് എഴുതി:\nഇതെല്ലാം സംഭവിച്ചു. ഇലിസബത്തു് 1603-ലാണു് മരിച്ചതു്.\nഞാൻ നൊസ്റ്റ്രഡേമസിന്റെ “Prophecies” എന്ന ഗ്രന്ഥം വായിച്ചിട്ടുണ്ടു്. തിടുക്കത്തിൽ വായിച്ചതുകൊണ്ടാണോ എന്നറിവില്ല. ഇസ്ലാം മതത്തെക്കുറിച്ചുള്ള പ്രസ്താവം എനിക്കു കാണാൻ കഴിഞ്ഞില്ല.\nഈ ഭവിഷ്യത്കഥനങ്ങൾ എത്രകണ്ടു ശരിയാണു്? ഹിറ്റ്ലറെ പ്പോലും പേടിപ്പിച്ച ഇവയ്ക്കു സത്യാത്മകതയുണ്ടോ? ഉത്തരം നൽകാൻ പ്രയാസമുണ്ടു്. നവീന ഭൗതികശാസ്ത്രം, ഭൂതം, വർത്തമാനം, ഭാവി ഇവ ഒരുമിച്ചു വർത്തിക്കുന്നുവെന്നു സ്ഥാപിക്കുന്നു. നമ്മുടെ ബോധം മാത്രമേ ചലനംകൊള്ളുന്നുള്ളു. അതിനാൽ ഭാവി കഥനങ്ങൾ തെറ്റാണെന്നു പറയാൻ വയ്യ എന്നു് ഐൻസ്റ്റൈന്റെ ശിഷ്യന്മാർ അഭിപ്രായപ്പെട്ടേക്കും (ഈ ആശയം മൗലികമല്ല).\nഅവൾ അയാളെ സ്നേഹിച്ചു. അച്ഛനമ്മമാരുടെ നിർബ്ബന്ധത്താൽ അവൾ ഗൾഫ് രാജ്യത്തു് ജോലിയുള്ള ഒരാളെ വിവാഹം കഴിച്ചു. അവിടത്തെ അസാന്മാർഗ്ഗിക ജീവിതത്തിനുശേഷം തിരിച്ചു വരുന്നു. ദുഃഖിക്കുന്നു.—എൻ. കെ. ബാലകൃഷ്ണൻ എക്സ്പ്രസ്സ് വാരികയിലെഴുതിയ “നഷ്ടസ്മൃതികൾ” എന്ന കഥ വായിച്ചപ്പോൾ ആശുപത്രികളിൽ പതിവായി കാണുന്ന കാഴ്ചയാണു് എന്റെ മനക്കണ്ണിന്റെ മുൻപിൽ വന്നതു്. അത്ര പ്രായമാകാത്ത രോഗി മരിക്കുന്നു. പഴയ ഒരു വാൻ (van) കൊണ്ടു വരുന്നു. അതിനകത്തു് ആശുപത്രി ജീവനക്കാർ പ്രേതമെടുത്തു തിരുകുന്നു. കൂടെ മരിച്ചയാളിന്റെ ഭാര്യയും കുഞ്ഞുങ്ങളും. അവരുടെ നിലവിളിയെ വകവയ്ക്കാതെ വാൻ ഭയങ്കരമായ ശബ്ദം കേൾപ്പിച്ചുകൊണ്ടു് ഒറ്റച്ചാട്ടവും മുൻപോട്ടുള്ള പോക്കും. തങ്ങൾ ചെയ്യേണ്ടതു ചെയ്തുവെന്നു ആശുപത്രി ജോലിക്കാരുടെ ഭാവം. കഥയുടെ രൂപശില്പം പഴയ വാനാണു്. അതിൽ പഴഞ്ചൻ ആശയമാകുന്ന ഡെഡ് ബോഡി ബാലകൃഷ്ണൻ എടുത്തുകേറ്റുന്നു. കൂടെയിരിക്കാൻ നമ്മളും. പേടിയോടെ, വെറുപ്പോടെ നമ്മൾ ഇരിക്കുന്നു. ആശുപത്രിയല്ലേ? ദിനംപ്രതി മരണമുണ്ടാവും. വാൻ വരും. മൃതദേഹങ്ങൾ ജീവനുള്ള ബന്ധുക്കളോടുകൂടി മുന്നോട്ടു നീങ്ങും. സാഹിത്യമല്ലേ. പൈങ്കിളിക്കഥകളുടെ ജഡങ്ങൾ രൂപത്തിൽ കയറ്റിക്കൊണ്ടുപോകും. ഇതു വിധിയോടു (fate) ബന്ധപ്പെട്ടിരിക്കുന്നു. സഹിച്ചേ മതിയാകൂ. ഇക്കാഴ്ച ഒഴിവാക്കണമെന്നുണ്ടെങ്കിൽ ആശുപത്രിയുടെ അടുത്തു പോകാതിരിക്കണം.\nമാറിയോ വാർഗാസ് യോസ\nപെറുവിലെ പ്രസിഡന്റ് ഫേർനാൻഡോ ബേലാഊണ്ടേ റ്റേറി (Fernando Belaunde Terry) മഹാനായ നോവലിസ്റ്റ് മാറിയോ വാർഗാസ് യോസ യെ (Mario Vargas Llosa) പ്രധാനമന്ത്രിയാകാൻ 1984-ൽ ക്ഷണിച്ചു. അദ്ദേഹം ആ ക്ഷണം നിരസിച്ചു. സാഹിത്യത്തിൽ മാത്രമല്ല രാഷ്ട്രവ്യവഹാരത്തിലും വിദഗ്ദ്ധനാണു് യോസയെന്നു ഇതു തെളിയിക്കുന്നു.\nനോബൽ സമ്മാനം കിട്ടേണ്ട ഈ പെറുവിയൻ നോവലിസ്റ്റിന്റെ ഏറ്റവും പുതിയ നോവലിന്റെ ഇംഗ്ലീഷ് തർജ്ജമ ഇംഗ്ലണ്ടിൽ പ്രസിദ്ധപ്പെടുത്തിയിരിക്കുന്നു.—ആലേഹാന്ദ്രോ മായിറ്റയുടെ യഥാർത്ഥ ജീവിതം The Real Life of Alejandro Mayta എന്നാണു് നോവലിന്റെ പേരു്. തന്റെ ജന്മഭൂമിയായ പെറുവിൽ മുൻപുണ്ടായ ഒരു യഥാർത്ഥ വിപ്ലവത്തെ ആസ്പദമാക്കിയാണു് ഈ നോവൽ യോസ എഴുതിയതു്. സോവിയറ്റ് യൂണിയൻ, ക്യൂബ, ബൊളീവിയ ഈ രാജ്യങ്ങളുടെ സഹായത്തോടെ വിപ്ലവകാരികൾ പെറുവിയൻ സർക്കാരിനെ തകിടം മറിക്കാൻ ശ്രമിക്കുന്നു. സർക്കാരിനു് അമേരിക്കയുടെ സഹായമുണ്ടു്.\nപെറുവിയൻ സർക്കാർ പരാജയപ്പെടുന്നതോടൊപ്പം രാജ്യവും ജീർണ്ണിക്കുന്നു. ഈ പശ്ചാത്തലത്തിൽ കഥ പറയുന്നയാൾ തന്റെ കൂടെപ്പഠിച്ച ട്രോട്സ്കിയിസ്റ്റ് ആലേഹാന്ദ്രോ മായിറ്റയെ അന്വേഷിക്കുന്നു. ആ അന്വേഷണത്തിലൂടെ, അതിന്റെ ആവിഷ്ക്കാരത്തിലൂടെ ആ വിപ്ലവകാരിയുടെ രൂപം തെളിയുന്നു. വിപ്ലവാസക്തിയുടെ ട്രാജഡിയിലാണു് യോസയ്ക്കു താല്പര്യം; തന്റെ രാജ്യത്തിന്റെ ജീർണ്ണത എടുത്തു കാണിക്കുന്നതിലും. നോവൽ തുടങ്ങുമ്പോൾ ലീമപ്പട്ടണത്തിൽ എച്ചിലിന്റെ നാറ്റം—stinking garbage എന്നു യോസ. ചേരികളുടെ വൈരൂപ്യം (But if you think that just because there is misery in these slums they must contain revolutionary potential, you’re mistaken). നോവൽ അവസാനിക്കുമ്പോഴും നഗരത്തിൽ കുന്നു കൂടുന്ന എച്ചിലിന്റെ നാറ്റം (I’m ending it by speaking about the garbage that is invading every neighbourhood in the capital or Peru). മാന്ത്രിക ശക്തിയുള്ള നോവലാണു് ഇതെന്നു് നിരൂപകർ പറയുന്നു.\nFirst publication details: Kalakaumudi Weekly; Trivandrum, Kerala; 1987-02-01.


നടി ശ്രിയ ശരണ് വിവാഹിതയായി – Chandrika Daily\nBy chandrika Saturday March 17, 2018 13:29 pm\nനടി ശ്രിയ ശരണ് വിവാഹിതയായി\nനടി ശ്രിയ ശരണ് വിവാഹിതയായി. കാമുകനും റഷ്യന് സ്വദേശിയുമായ ആന്ദ്രെ കൊഷീവാണ് വരന്. ഹിന്ദു മതാചാരപ്രകാരമായിരുന്നു വിവാഹം. അടുത്ത ബന്ധുക്കള് മാത്രമായിരുന്നു വിവാഹച്ചടങ്ങില് പങ്കെടുത്തത്. തെന്നിന്ത്യയിലെ മുന്‍നിര…\nനടി ശ്രിയ ശരണ് വിവാഹിതയായി. കാമുകനും റഷ്യന് സ്വദേശിയുമായ ആന്ദ്രെ കൊഷീവാണ് വരന്. ഹിന്ദു മതാചാരപ്രകാരമായിരുന്നു വിവാഹം. അടുത്ത ബന്ധുക്കള് മാത്രമായിരുന്നു വിവാഹച്ചടങ്ങില് പങ്കെടുത്തത്. തെന്നിന്ത്യയിലെ മുന്‍നിര നായികയായ ശ്രിയ ശരണ് മലയാളത്തില് പോക്കിരിരാജയിലും കാസനോവയിലും അഭിനയിച്ചിട്ടുണ്ട്. പൃഥ്വിരാജിന്റെ നായികയായി പോക്കിരിരാജയിലെത്തിയത് ഏറെ ശ്രദ്ധിക്കപ്പെട്ടിരുന്നു.\nCategories: More, Views Tags: avtress sriya sharan


മൊട്ടുസൂചി മുതല് മെഴുകുതിരിവരെ ഇടംപിടിക്കുന്ന പോളിംഗ് സ്റ്റേഷനുകള് : Deepika.com Nattu Visesham\nകൊല്ലം: പോളിംഗ് ബൂത്തിലേക്കുള്ള അവശ്യസാധനങ്ങളില് മൊട്ടുസൂചി മുതല് മെഴുകുതിരിവരെ അവശ്യവസ്തുക്കളുടെ നീണ്ടനിര. പോളിംഗ് ഉദ്യോഗസ്ഥര്‍ക്ക് ബൂത്തിലേക്കാവശ്യമായ എല്ലാ സ്റ്റേഷനറികളും തിരഞ്ഞെടുപ്പ് കമ്മീഷന് ലഭ്യമാക്കുന്നുണ്ട്.\nബാലറ്റ് യൂണിറ്റുകളും വി.വി. പാറ്റ് മെഷീനുകളുമടക്കമുള്ള തെരഞ്ഞെടുപ്പ് സാമഗ്രികള്‍ക്കൊപ്പം പെന്‍സില്, പേന, പേപ്പര്, പശ, ബ്ലെയിഡ്, തീപ്പെട്ടി, മെഴുകുതിരി, റബ്ബര് ബാന്‍ഡുകള്, സെല്ലോ ടേപ്പുകള് തുടങ്ങിയവയെല്ലാമുണ്ട്. സമ്മതിദായകര്‍ക്ക് മാര്‍ഗനിര്‍ദേശം നല്‍കുന്ന സൂചനാബോര്‍ഡുകളും പോളിംഗ് സാമഗ്രികളുടെ കൂട്ടത്തിലുണ്ട്. ഇത്തവണ എല്ലായിടത്തും വി.വി. പാറ്റ് മെഷീനുകള്‍കൂടി പോളിംഗ് ബൂത്തുകളില് ഇടംപിടിക്കുന്നു. രേഖപ്പെടുത്തിയ വോട്ടിന്റെ കൃത്യത ഉറപ്പാക്കാന് അവസരം ലഭ്യമാക്കാനുള്ള സംവിധാനമാണിത്.\nരേഖപ്പെടുത്തിയ വോട്ടിന്‍റെ വിവരം ഒരു പേപ്പര് സ്ലിപിലൂടെ തത്സമയം വി.വി. പാറ്റ് മെഷീനില് ഏഴ് സെക്കന്‍ഡ് തെളിയും. ഈ സ്ലിപ്പ് സമ്മതിദായകര്‍ക്ക് ലഭിക്കില്ല. അത് മെഷീനകത്തുതന്നെ അഞ്ചു വര്‍ഷത്തോളം കേടുവരാതെ സൂക്ഷിക്കാവുന്ന പേപ്പറിലാണ് സ്ലിപ്പുകള്.


ചെറുകഥ- ബൈപ്പാസ് | Malayalam short story Bypass\nഅപ്പ്വേട്ടനു ആദ്യമായി അറ്റാക്ക് വന്നത്, സമിതിയുടെ നേതൃത്വത്തില് ബൈപ്പാസിനു സര്‍വ്വേ നടത്താനെത്തിയ ഉദ്യോഗസ്ഥരെ 'അറ്റാക്ക്' ചെയ്യാന് പോയപ്പോഴാണെന്നത് നാട്ടില് പാട്ടാണ്. സര്‍വ്വായുധ വിഭൂഷിതരായി നിരന്നു നില്‍ക്കുന്ന പോലീസുകാരും മുന്നില് പടനായകനായി നാട്ടിലെ യുവ എം.എല്.ഏയും.\n# നവീന് എസ്\n'ബൈപ്പാസില് രണ്ടു വൃദ്ധര് ഗ്യാസ് ടാങ്കറിനടിയില് പെട്ട് മരിച്ചു'. നാട്ടില് കാട്ടുതീ പോലെ പടര്‍ന്ന വാര്‍ത്ത കണാരേട്ടന്റെ ചായക്കടയില് എത്തിയപ്പോഴേക്കും മരിച്ചത് അപ്പ്വേട്ടനും അപ്പൂട്ടേട്ടനുമാണെന്ന് സ്ഥിതീകരിക്കപ്പെട്ടിരുന്നു.\nഅപ്പ്വേട്ടനും അപ്പൂട്ടേട്ടനും എന്നും ഒന്നിച്ചായിരുന്നു. ഒന്നിച്ചു കളിച്ചു വളര്‍ന്ന്, ഒന്നിച്ചധ്വാനിച്ച്, അയല്‍ക്കാരായി ജീവിക്കുന്ന ഉറ്റസ്‌നേഹിതര്. അതിരാവിലെ പണിക്കിറങ്ങിയാല് തിരിച്ചെത്തുന്നത് സന്ധ്യ കഴിഞ്ഞാണ്. കുളിയും അത്താഴവും കഴിഞ്ഞാല് രണ്ടാളും തോട്ടരികിലെത്തും. ആ നാട്ടുതോടാണ് രണ്ടു പുരയിടങ്ങളുടെയും ഇടയിലെ അതിര്. ആ തോട്ടിലൂടെ ഒഴുകി പോയതാണ് അവരുടെ ബാല്യവും കൌമാരവും യൗവനവുമെല്ലാം. അതിനപ്പുറമിപ്പുറം ഇരുന്നാണ് തങ്ങളുടെ ദുഖങ്ങളും സന്തോഷങ്ങളും കൊച്ചു കൊച്ചു സ്വപ്നങ്ങളുമെല്ലാം അവര് പങ്കു വെക്കുന്നത്. അവിടെയങ്ങനെ ഇരിക്കുമ്പോള് സമയം പോകുന്നത് അവരറിയില്ല. ആ ഇരുത്തം ചിലപ്പോള് പാതിരാ വരെ നീണ്ടെന്നിരിക്കും. ചുറ്റുമുള്ള വെട്ടങ്ങളെല്ലാം അണഞ്ഞാലും ഇരുകരകളിലായി എരിയുന്ന ബീഡിക്കുറ്റികളുടെ വെട്ടം മാത്രം ബാക്കിയാവും.\nആയിടയ്ക്കാണ്, പുതുതായി അനുവദിക്കപ്പെട്ട ബൈപ്പാസ് ഗ്രാമത്തിലൂടെ കടന്നു പോകുന്നുവെന്ന വാര്‍ത്ത കേട്ടത്. ടാറിട്ട ഒരു റോഡു പോലുമില്ലാത്ത നാട്ടില് അതൊരാഘോഷമായി; രണ്ടു പെര്‍ക്കൊഴികെ. സ്വന്തം പറമ്പിന്റെ ഒരു ഭാഗം പോകുമെന്ന് ഓര്‍ത്തല്ല അപ്പ്വേട്ടനും അപ്പൂട്ടേട്ടനും വിഷമിച്ചത്. അവരുടെ എല്ലാമെല്ലാമായ കൈത്തോടിനു മുകളിലൂടെയാണ് ആ 'ദുരന്തം' കടന്നു പോകുന്നത്. തോട് മാത്രമല്ല വയലുകളും വലിയ തോതില് നികത്തപ്പെടുമെന്ന് അറിഞ്ഞതോടെ, നാട്ടില് ബാക്കിയുള്ള ചുരുക്കം ചില കൃഷിക്കാരും, ''ടാറിട്ട റോഡുകള് മാത്രമല്ല; വിളയുന്ന വയലുകളും നാടിന് വേണം' എന്ന് ചിന്തിക്കുന്ന ചില 'വികസന വിരോധികളും' അവര്‍ക്കൊപ്പം ചേര്‍ന്നതോടെയാണ് ജനകീയ സമര സമിതി രൂപമെടുത്തത്.\nഅപ്പ്വേട്ടനു ആദ്യമായി അറ്റാക്ക് വന്നത്, സമിതിയുടെ നേതൃത്വത്തില് ബൈപ്പാസിനു സര്‍വ്വേ നടത്താനെത്തിയ ഉദ്യോഗസ്ഥരെ 'അറ്റാക്ക്' ചെയ്യാന് പോയപ്പോഴാണെന്നത് നാട്ടില് പാട്ടാണ്. സര്‍വ്വായുധ വിഭൂഷിതരായി നിരന്നു നില്‍ക്കുന്ന പോലീസുകാരും മുന്നില് പടനായകനായി നാട്ടിലെ യുവ എം.എല്.ഏയും. ഇവരുടെ മുന്നിലേക്കാണ് സമരക്കാരുടെ കൂട്ടത്തില് നിന്നും അപ്പ്വേട്ടന് ഇറങ്ങി ചെല്ലുന്നത്.\n'ദേ...അപ്പാപ്പാ...നാടിന് ഗുണമുള്ള കാര്യം വരുമ്പോ സ്വന്തം കാര്യം സിന്ദാബാദും വിളിച്ച് ഒടക്കുണ്ടാക്കാന് വന്നാല് പാര്‍ട്ടീം സര്‍ക്കാരും നോക്കി നിക്കില്ല. പറഞ്ഞേക്കാം'\nഎം.എല്.ഏ. മുണ്ട് മടക്കിക്കുത്തി.\n'നേതാവേ.... നിങ്ങളിത് കണ്ട്‌നാ?'\nകൊടി പാറുന്ന, അറ്റം ചെത്തി കൂര്‍പ്പിച്ച മുള വടി എം.എല്.ഏക്ക് നേരെ നീട്ടിയാണ് അപ്പ്വേട്ടന്റെ ചോദ്യം.\n'പുന്നപ്രേലും വയലാറിലും സഖാക്കള് വാരിക്കുന്തം വെച്ച് സീപീന്റെ പട്ടാളത്തെ നേരിട്ടത് കേട്ട പൂതിക്ക് ഇണ്ടാക്കി വെച്ചതാ. ആടംബരെയൊന്നും പോയിക്കില്ലാന്നേള്ള് ഈന്റെയറ്റത്തും ഇത്തിരീശ്ശെ ചോരയൊക്കെ പറ്റീട്ട്ണ്ട്‌ടോ. അല്ല... ഞാമ്പറയണത് അനക്ക് തിരിയണണ്ടല്ലോല്ലേ.'\nഒരു ചെറു പുഞ്ചിരിയോടെ, കൊടി നിലത്ത് കുത്തിപ്പിടിച്ച്, പറ്റാവുന്നിടത്തോളം നിവര്‍ന്നു നില്‍ക്കുന്ന അപ്പ്വേട്ടനില് നിന്നും കണ്ണുകള് പറിച്ചെടുത്ത് എം.എല്.എ. തിരിഞ്ഞു നടന്നതും പോലീസ് മുന്നിലേക്കിരച്ചു കയറി. ഉന്തും തള്ളിലും കുഴഞ്ഞു വീണു പോയ അപ്പ്വേട്ടനെ ആരൊക്കെയോ ചേര്‍ന്ന് ആശുപത്രിയില് എത്തിക്കുകയായിരുന്നു.\n'ബൈപ്പാസ് കൂടിയേ തീരു'\nകയ്യിലെ കടല്ലാസു നോക്കി ഡോക്ടര് പറയുന്നത് കേട്ടതോടെ അപ്പ്വേട്ടന്റെ സകല നിയന്ത്രണവും വിട്ടു പോയി.\n'അത് ങ്ങളാ പറയ്വാ? പോണത് ഞാളെ തോടല്ലേ? ഏതു കത്തണ വെയിലത്തും ചതിക്കാത്ത ഞാളെ തോട്. ഞാന് ചാവാണ്ട് ഇങ്ങക്കത് മൂടാമ്പറ്റൂല'\nഎന്താണ് നടക്കുന്നതെന്ന് മനസ്സിലാകാതെ, ഡോക്ടര് പേടിച്ചു പിന്നോക്കം മാറി.\n'അച്ഛാ..ഡോക്ടര് ആ ബൈപ്പാസിന്റെ കാര്യല്ല; ഓപറേഷന്റെ കാര്യാ പറഞ്ഞെ.'\nഅപ്പ്വേട്ടനെ ബലമായി കട്ടിലില് പിടിച്ചിരുത്തിക്കൊണ്ട് മോന് പറഞ്ഞു.\nഅപ്പ്വേട്ടനെ വീട്ടില് നിന്നും മാറ്റി നിര്‍ത്തുക എന്നത് സര്‍ക്കാരിനെ പോലെ മക്കളുടെയും ആവശ്യമായിരുന്നു. ബൈപ്പാസിനായി ഏറ്റെടുക്കുന്ന സ്ഥലത്തിന് കിട്ടുന്ന നഷ്ടപരിഹാര തുക ചെറുതാവില്ലെന്ന്, തന്റെ കാലശേഷം മതി സ്വത്തു ഭാഗം വെയ്ക്കലെന്ന അപ്പ്വേട്ടന്റെ നിലപാടിനെതിരെ ശീതസമരത്തിലുള്ള, മക്കള്‍ക്കറിയാമായിരുന്നു.\nവര്‍ഷങ്ങള്‍ക്കിപ്പുറം, ബൈപ്പാസിന്റെ നീളന് മുറിവടയാളം പേറുന്ന നെഞ്ചും തടവി ബൈപ്പാസിലേക്ക് കണ്ണും നട്ടിരിക്കുന്ന അപ്പ്വേട്ടന് നാട്ടുകാര്‍ക്കൊരു പരിചിത കാഴ്ചയായിരുന്നു. തിമിരം ബാധിച്ചു തുടങ്ങിയ കണ്ണുകള് അപ്പൂട്ടെട്ടന്റെ ഉമ്മറം വരെ ചെന്നെത്താറില്ല.\nഇന്ന് അപ്പ്വേട്ടന് പതിവില്ലാത്ത വിധം ഉത്സാഹിയാണ്. പട്ടണത്തില് മൂത്ത മകന്റെ കൂടെ നില്ക്കുന്ന അപ്പൂട്ടെട്ടന് നാട്ടില് വരുന്നുവത്രേ. ഇളയ മകന്റെ പേരിലാക്കി കൊടുത്ത പഴയ വീട് പുതുക്കി പണിഞ്ഞതിന്റെ പാല് കാച്ചലാണ് പോലും.\nടിഫിന് കാര്യറിലടച്ചു വെച്ചിരിക്കുന്ന ഉച്ചയൂണിന്റെ കാര്യമോര്‍മ്മിപ്പിച്ചു കൊണ്ട് മകളും ഭര്‍ത്താവും കാറില് കയറി ബൈപാസിലൂടെ പറന്നു പോയി. അപ്പ്വേട്ടനു ഇരിപ്പുറക്കുന്നില്ല. ഗള്‍ഫില് നിന്നും മകന് അയച്ചു കൊടുത്ത നീലപ്പിടിയുള്ള പുത്തന് വടിയും കുത്തി വേച്ച് വേച്ച് റോഡിലെത്തി. തലങ്ങും വിലങ്ങും ചീറി പായുന്ന വണ്ടികള് അയാളെ ഭയപ്പെടുത്തി. അണമുറിയാത്ത വാഹന പ്രവാഹത്തിനിടയിലെവിടെയോ ആ പഴയ ചങ്ങാതിയുടെ മുഖം മിന്നി മാഞ്ഞു. അവരുടെ വാക്കുകള് ചക്രങ്ങള്‍ക്കടിയില് പെട്ടു ചതഞ്ഞരഞ്ഞു. അപ്പ്വേട്ടന് നിരാശയോടെ തിരിഞ്ഞു നടന്നു.\nലോറി ഓടിച്ചിരുന്ന തമിഴന് ഡ്രൈവറുടെ മൊഴി പ്രകാരം വണ്ടിയുടെ ബാറ്ററി വീക്കായിരുന്നു. ഹെഡ് ലൈറ്റിന്റെ മങ്ങിയ വെട്ടത്തില് റോഡിനു നടുവില് എരിഞ്ഞു നിന്ന തീപ്പൊരി വെട്ടങ്ങള് ശ്രദ്ധയില്‍പ്പെട്ടപ്പോഴേക്കും വൈകിപ്പോയിരുന്നു. ഗ്യാസ് ടാങ്കറായാതിനാല് സഡന് ബ്രേക്ക് ചെയ്യാനും പറ്റിയില്ല.\nതോട്ടു വക്കില് ബീഡിയും വലിച്ച് കഥ പറഞ്ഞിരിക്കുന്ന അപ്പ്വേട്ടനേയും അപ്പൂട്ടേട്ടനേയും തമിഴന് ഡ്രൈവര്‍ക്കറിയില്ലല്ലോ.\nContent Highlights: Malayalam short story Bypass


മനോജ് വെള്ളനാടിന്റെ കഥ; ആന്റിക്‌സ് ഷോപ്പ് | Manoj Vellanad| Antiques Shop| Books| Mathrubhumi\nNov 20, 2021, 02:35 PM IST\nഏസിയുടെ കുളിര്‍മയില് കാഴ്ച കണ്ടു നടക്കുമ്പോള് ആ മുറിയിലെ ഏറ്റവും കൗതുകകരമായ സംഗതി അവിടെ നിറഞ്ഞുനില്‍ക്കുന്ന ഘനപ്പെട്ട നിശബ്ദതയാണെന്ന് ഡേവിഡിനു തോന്നി. തറയില് വെല്‍വെറ്റ് പോലുള്ള കമ്പളം വിരിച്ചിരിക്കുന്നതിനാല് നടക്കുന്നതിന്റെ ശബ്ദം പോലും കേള്‍ക്കുന്നില്ല.\n# മനോജ് വെള്ളനാട്\nപുരാവസ്തു വില്‍പ്പനശാലയുടെ വിശാലമായതും ശീതീകരിച്ചതുമായ മുറിക്കുള്ളില് ഡേവിഡ് അത്യാദരവോടെ കയറി. വല്ലാത്ത നിശബ്ദത. നല്ല കുളിര്‍മ. സുമുഖനായൊരു ചെറുപ്പക്കാരന് കൈ കൂപ്പി അയാളെ സ്വാഗതം ചെയ്തു. എന്തു സഹായത്തിനും താന് റെഡിയാണെന്ന ശരീരഭാഷയോടും മുഖഭാവങ്ങളോടും കൂടി ചെറുപ്പക്കാരന് അയാളുടെ കൂടെ നടന്നു.\nഡേവിഡിന്റെ അത്ഭുതമപ്പോഴും മാറിയിട്ടില്ല. പുരാവസ്തു വില്‍ക്കുന്ന കടയെന്നതിന് പുരാതനമായ ചില കീഴ്‌വഴക്കങ്ങള് ഉണ്ടല്ലോ. മറ്റൊരു പുരാവസ്തുവായ കെട്ടിടമോ കടയോ കടക്കാരനെയോ ആണല്ലോ പ്രതീക്ഷിക്കേണ്ടത്. വായുസഞ്ചാരം നിരോധിക്കപ്പെട്ട മുറികള്‍ക്കുള്ളിലെ അരണ്ട വെളിച്ചത്തില് ചരിത്രമിങ്ങനെ വിറങ്ങലിച്ചു നില്‍ക്കണം. ഇതിപ്പോള് വൃത്തിയും വെളിച്ചവും ചേര്‍ന്ന് ചരിത്രത്തിന്റെ നിഴലുകളെ ആരും കാണാതൊളിപ്പിച്ചുവച്ചിരിക്കുന്നതു പോലെ ഒരിടം.\nനഗരഹൃദയത്തില് ഇത്തരത്തില് ഒരു സ്ഥലമുണ്ടെന്ന് ഡേവിഡിനോട് സൂചിപ്പിച്ചത് തന്നെ ഒരു പുരാതന സുഹൃത്തായിരുന്നു. ഹ്രസ്വമായൊരു ഫോണ് വിളിക്കിടയില്. തനിക്ക് കൗതുകം ലേശം കൂടുതലുള്ള കൂട്ടത്തിലല്ലേ ഒന്നുപോയി നോക്ക്, എന്നു മാത്രമാണ് അയാള് പറഞ്ഞത്.\nഏസിയുടെ കുളിര്‍മയില് കാഴ്ച കണ്ടു നടക്കുമ്പോള് ആ മുറിയിലെ ഏറ്റവും കൗതുകകരമായ സംഗതി അവിടെ നിറഞ്ഞുനില്‍ക്കുന്ന ഘനപ്പെട്ട നിശബ്ദതയാണെന്ന് ഡേവിഡിനു തോന്നി. തറയില് വെല്‍വെറ്റ് പോലുള്ള കമ്പളം വിരിച്ചിരിക്കുന്നതിനാല് നടക്കുന്നതിന്റെ ശബ്ദം പോലും കേള്‍ക്കുന്നില്ല. പക്ഷേ പ്രദര്‍ശന വസ്തുക്കളില് പ്രത്യേകിച്ച് ആകര്‍ഷണീയതയൊന്നും തോന്നിയതുമില്ല. എല്ലാം ഭദ്രമായും അടുക്കിലും ചിട്ടയിലും സൂക്ഷിച്ചിരിക്കുന്നുവെന്ന് മാത്രം. 'ഇവിടുത്തെ നിശബ്ദതയ്ക്ക് എന്ത് സൗന്ദര്യമാണ്.' ഒരു റൗണ്ട് എല്ലാം കണ്ടശേഷം ഡേവിഡ് പറഞ്ഞു. ചെറുപ്പക്കാരന് നന്ദിപൂര്‍വ്വം ചിരിക്കുകയും തലയാട്ടുകയും ചെയ്തതല്ലാതെ ഒന്നും പറഞ്ഞില്ല. താനെന്തെങ്കിലും വസ്തു വാങ്ങുമെന്ന് ചെറുപ്പക്കാരന് പ്രതീക്ഷിക്കുന്നെന്ന് ഡേവിഡിന് തോന്നി.\n'ഇതിങ്ങനെ അടുക്കിലും ചിട്ടയിലും സൂക്ഷിക്കുന്ന തന്നെ സമ്മതിക്കണം,' ഡേവിഡ് പറഞ്ഞു.'ഇത് മ്യൂസിയമാണ് സര്. ആക്രിക്കടയല്ല'.ആദ്യമായാണ് ചെറുപ്പക്കാരന് മിണ്ടുന്നത്. പതിഞ്ഞ ശബ്ദത്തില് വളരെ ശാന്തമായിട്ടാണ് അവനത് പറഞ്ഞതെങ്കിലും ഡേവിഡിനയാള് ദേഷ്യപ്പെട്ടതായാണ് തോന്നിയത്. ഡേവിഡ് മടിച്ചു മടിച്ചു പറഞ്ഞു,'ക്ഷമിക്കണം, എന്റെ താല്‍പ്പര്യത്തിലുള്ള വകകളൊന്നും ഇക്കൂട്ടത്തിലില്ല. വാങ്ങാതെ പോകുന്നതില് ഒന്നും തോന്നരുത്.'\nചെറുപ്പക്കാരന് അയാളുടെ മുഖത്തേക്ക് തന്നെ നോക്കി നിന്നു. എന്നിട്ട് ശാന്തനായി പറഞ്ഞു, 'അല്ലെങ്കിലും ഇതൊന്നും ആര്‍ക്കെങ്കിലും വാങ്ങാന് കഴിയുമെന്നെനിക്ക് തോന്നുന്നില്ല.'\nഡേവിഡിന് കേള്‍ക്കാന് മാത്രം പോന്ന താഴ്ന്ന ശബ്ദത്തിലാണയാള് സംസാരിക്കുന്നത്. 'അതെന്താ?' ഡേവിഡ് ആശ്ചര്യപ്പെട്ടു. 'ഇവയൊക്കെ വിലമതിക്കാനാവാത്ത വസ്തുക്കളാണ് സര്. അല്ലെങ്കില് തീരെ വിലയില്ലാത്തവ.'\nഡേവിഡ് ഒന്നും മനസിലാകെ അന്തംവിട്ടു നിന്നു. ഡേവിഡ് എന്തെങ്കിലും മിണ്ടുകയോ എന്നാല് പോകാന് തയ്യാറാവുകയോ ചെയ്യുന്നില്ലാന്ന് കണ്ട്, ചെറുപ്പക്കാരന് അയാളെയും കൂട്ടി പ്രദര്‍ശന വസ്തുക്കളില് ഒന്നിന്റെ അടുത്തേക്ക് ചെന്നു. കണ്ണാടിപ്പെട്ടിക്കുള്ളില് മനോഹരമായ ഡിസൈനില് അടുക്കി വച്ചിരിക്കുന്ന കുപ്പിവളപ്പൊട്ടുകള്‍ക്ക് മുന്നില് നിന്ന് ചെറുപ്പക്കാരന് ചോദിച്ചു,\nഡേവിഡ് കണ്ണാടിക്കൂടിന് ചുറ്റും നോക്കി. ഒന്നും എഴുതി വച്ചിട്ടില്ല. അല്‍പ്പമൊന്ന് ആലോചിച്ച് ഡേവിഡ് പറഞ്ഞു,\n'തീര്‍ച്ചയായും ഏതെങ്കിലും രാജകുമാരിയുടേതായിരിക്കും..'\nമറുപടിയൊന്നും പറഞ്ഞില്ലെങ്കിലും, ചെറുപ്പക്കാരന്റെ ചിരി കണ്ടപ്പോള് ഡേവിഡിന് താന് പറഞ്ഞത് ശരിയായിരിക്കുമെന്ന് തോന്നി. അടുത്തതായി അവര് വശം ഞണുങ്ങിയ ഒരു പിഞ്ഞാണത്തിന്റെയും ഗ്ലാസിന്റെയും അടുത്തെത്തി. ഇതോ, എന്ന ഭാവത്തില് ചെറുപ്പക്കാരന് അയാളെ നോക്കി. ഡേവിഡ് തന്റെ തലച്ചോറിലെ ചരിത്ര പുസ്തകശാലയില് നേരത്തേ തന്നെ അതിനുത്തരം ചികയാന് തുടങ്ങിയിരുന്നു.'കണ്ടിട്ട് അലുമിനിയം പോലുണ്ട്. കരി പുരണ്ടിട്ടുണ്ട്. അലുമിനിയത്തിന്റെ ചരിത്രം വച്ച് നോക്കുമ്പോ തുര്‍ക്കിയിലെയോ ഗ്രീസിലെയോ പ്രഭുക്കന്മാര് ഉപയോഗിച്ചിരുന്നതാവാം, ശരിയെങ്കില്, മിനിമം 700 വര്‍ഷം പഴക്കം ഊഹിക്കാം.'\nഅടുത്തത്, പോയ കാലത്തിന്റെ അഴുക്ക് പുരണ്ട് കറുത്തു പോയതുപോലെ ഒരു കഷ്ണം കയറാണ്. അറ്റം പിഞ്ഞിയിരിക്കുന്നു. ചെറുപ്പക്കാരന് ഡേവിഡിന്റെ ഉത്തരത്തിനായി ചിരിയോടെ കാത്തുനിന്നു.'ഇതിനധികം പഴക്കമില്ല. ഒരു ഇരുന്നൂറ് മുന്നൂറ് വര്‍ഷം. മാര്‍ത്താണ്ഡവര്‍മ്മ എട്ടുവീട്ടില് പിള്ളമാരെയോ അല്ലെങ്കില് കായംകുളം കൊച്ചുണ്ണിയെ നായന്മാരോ ബന്ധിച്ച കയറാവാം..'\nഓരോ ഉത്തരം കേള്‍ക്കുമ്പോഴും കൂടുതല് തിളങ്ങുന്ന കണ്ണുകളുമായി ചെറുപ്പക്കാരന് ഡേവിഡിനെ കൗതുകത്തോടെ നോക്കുന്നുണ്ടായിരുന്നു. അടുത്തതിന്റെ അടുത്തെത്തുന്നതിന് മുമ്പേ തന്നെ ഡേവിഡ് ഉത്തരം വിളിച്ചു പറഞ്ഞു, 'അത്, ഉലക്ക. ആ അറ്റത്തു കാണുന്ന ലോഹവളയം വെള്ളിയെങ്കില് തമിഴ് ബ്രാഹ്മണരുടേത്. ചെമ്പെങ്കില് നായന്മാരുടേത്. മിനുസവും ഗരിമയും കണ്ടിട്ട് കൊട്ടാരത്തിലെ ഉരുപ്പടിയുമാവാം.'\nഡേവിഡിന് ആവേശം കൂടിയെന്ന് ചെറുപ്പക്കാരന് മനസിലായി. പക്ഷെ, അടുത്തു കണ്ട വസ്തുവെന്താണെന്ന് ഡേവിഡിന് മനസിലായില്ല. ഒരു ദ്രാവകത്തിലിട്ടാണത് സൂക്ഷിച്ചിരിക്കുന്നത്. മാംസളമായൊരു കുഴല്. കുഴലിന്റെ മധ്യത്തിലായി വികൃതമായൊരു ദ്വാരം. ഡേവിഡിന്റെ ചിന്തകള് കൊട്ടാരങ്ങളും പുരാണങ്ങളും കയറിയിറങ്ങി പലവഴി സഞ്ചരിച്ചു. ചെറുപ്പക്കാരന് ഒന്നും മിണ്ടാതെ തന്റെ സഹജമായ പുഞ്ചിരിയുമായി അടുത്ത വസ്തുവിന്റെ അടുത്തേക്ക് നീങ്ങി. ഡേവിഡൊന്ന് പരുങ്ങി. എന്നിട്ട് പറഞ്ഞു, 'ഇതെന്താണെന്ന് പറഞ്ഞിട്ട്..' ചെറുപ്പക്കാരന് ചിരിച്ചു കൊണ്ട് തിരിഞ്ഞു നിന്നു. എന്നിട്ട് പതിയെ പറഞ്ഞു, 'അതൊന്നും പറഞ്ഞാല് മനസിലാവില്ല സര്.' ഡേവിഡിനത് കേട്ടപ്പോള് അതിശയമായി. 'മനസിലായില്ലാ.'\nചെറുപ്പക്കാരന് അയാളുടെ അടുത്തേക്ക് നടന്നുകൊണ്ട് പറഞ്ഞു, 'താങ്കള്‍ക്കിതൊക്കെ മനസിലാക്കാന് കഴിയുമോ എന്നെനിക്ക് സംശയമുണ്ട്. ' അതുകൂടി കേട്ടപ്പോള് ഡേവിഡിന്റെ മുഖപേശികള് മുറുകി. ഇടം കണ്ണിന്റെ കീഴ്പോള തുടിക്കാന് തുടങ്ങി.\n'അതു നിങ്ങള്‍ക്ക് തോന്നുന്നതാണ്. ഞാനൊരു പുരാവസ്തു ഗവേഷകനാണ്. ചരിത്രാധ്യാപകനാണ്.'\nചെറുപ്പക്കാരന് സ്വതസിദ്ധമായ ശാന്തതയോടെ പറഞ്ഞു, 'പ്ലീസ്, ശബ്ദം ഉയര്‍ത്തരുത്. അതിവിടെ നിറഞ്ഞു നില്‍ക്കുന്ന നിലവിളികളെ ഭയപ്പെടുത്തും.' ഡേവിഡിനൊന്നും മനസിലായില്ലെങ്കിലും ഉള്ളിലൊരു പേടി ഉറയുന്നതറിഞ്ഞു. അയാളുടെ ഭയം കലര്‍ന്ന അമ്പരപ്പ് കണ്ട്, ചെറുപ്പക്കാരന് ചിരിച്ചു കൊണ്ട് പറഞ്ഞു,\n'ഇതൊരു കുടലിന്റെ കഷ്ണമാണ്.'\nഡേവിഡിന് വീണ്ടും അതിശയമായി. എന്നാലും ചിന്തിക്കുന്നത് മുടക്കിയില്ല. കുടലിന്റെ കഷ്ണം പോലും സൂക്ഷിക്കണമെങ്കില് അതിന്റെ ഉടമ അത്രയും കേമനായിരിക്കണം. മരിച്ചത് വയറ്റില് കുത്തേറ്റിട്ടായിരിക്കണം. ഡേവിഡ് അറിയാതെ പെട്ടെന്ന് പറഞ്ഞുപോയി,\n'സീസര്! ജൂലിയസ് സീസര്.'\nചെറുപ്പക്കാരന് കുറച്ചു നേരം അയാളെത്തന്നെ നോക്കി നിന്നു. എന്നിട്ട് ഒരു ചെറുപുഞ്ചിരിയോടെ പറഞ്ഞു, 'സുഹൃത്തെ, രാജാക്കന്മാര്‍ക്കും തമ്പുരാട്ടിമാര്‍ക്കും മാത്രമാണ് ചരിത്രമുള്ളതെന്ന് താങ്കളോട് ആരാണ് പറഞ്ഞത്? അവരുടേത് മാത്രമാണ് പ്രദര്‍ശനയോഗ്യമെന്ന് ആരാണ് നിശ്ചയിക്കുന്നത്?'\nഡേവിഡിന് വല്ലാത്ത അസ്വസ്ഥത തോന്നി. ഇതേതോ നിഗൂഢമായ സങ്കേതമാണതെന്നയാള് ചിന്തിച്ചു തുടങ്ങിയപ്പോള് ചെറുപ്പക്കാരന് തുടര്‍ന്നു,'ഇരുപതു തികയാത്ത ഒരു ചെറുപ്പക്കാരന്റെ കുടലാണിത്. അയാള് കോളനിയിലെ വീട്ടിനു മുന്നിലിരുന്ന് തന്റെ പഴയ ബൈക്ക് കഴുകുകയായിരുന്നു. അപ്പോഴാണ് പോലീസയാളെ അറസ്റ്റ് ചെയ്യുന്നത്. ബൂട്ട് കൊണ്ട് വയറില് ചവിട്ടേറ്റാണ് മരിച്ചത്. കുടലിലെ ആ മുറിവിലൂടെ അയാളിപ്പോഴും ഉറക്കെ നിലവിളിക്കുന്നുണ്ട്. കാതു കൂര്‍പ്പിച്ചാല് കേള്‍ക്കാം...'\nഡേവിഡിന് ഭീതി തോന്നി. ഏസിയുടെ തണുപ്പ് നിലച്ചതുപോലെ. അപ്പോഴേക്കും ചെറുപ്പക്കാരന് ഉലക്കയുടെ അടുത്തെത്തിയിരുന്നു.'ഇതിലെ ഈ മിനുസം, ഇരുട്ടറകളിലിട്ട് മനുഷ്യരെ ഉരുട്ടിക്കൊന്നതിന്റെ ഓര്‍മ്മകളാണ്. അടുത്തു ചെന്ന് ഒന്ന് ശ്രദ്ധിച്ചാല്, രക്തക്കുഴലുകള് പൊട്ടുന്നതിന്റെയും എല്ലില് നിന്നും മാംസം വേര്‍പെടുന്നതിന്റെയും ചക്.. ചക്.. ഒച്ച് കേള്‍ക്കാം...'\nചെറുപ്പക്കാരന്റെ ശബ്ദാഭിനയത്തിലെ സ്വാഭാവികതയില്, ആ ഒച്ചകള് ശരിക്കും കേട്ടതായി ഡേവിഡിന് തോന്നി. തന്റെ ഹൃദയമിടിപ്പു ആ വലിയ മുറിയിലെ ശാന്തതയെ ഭേദിക്കുമെന്നും. അയാളുടെ തൊണ്ട വരണ്ടു. ചെറുപ്പക്കാരന് തുടര്‍ന്നു, 'ഈ പിഞ്ഞിയ കയര്, വിശന്നപ്പോള് ഒരു കഷ്ണം ഭക്ഷണം മോഷ്ടിച്ചെന്ന പേരില് ആള്‍ക്കൂട്ടം തല്ലിക്കൊല്ലം മുമ്പ് പിടിച്ചുകെട്ടിയതിന്റെ ഓര്‍മ്മയാണ്. ശ്രദ്ധിച്ചാല്, ആള്‍ക്കൂട്ടത്തിന്റെ ആര്‍ത്തനാദങ്ങള്‍ക്കിടയില് ഒരു നേര്‍ത്ത ഞരക്കവും കേള്‍ക്കാന് പറ്റും.'\nഡേവിഡ് ഏസിയുടെ തണുപ്പിലും വിയര്‍ത്തുതുടങ്ങി. ഇറങ്ങി ഓടിയാലോ എന്നോര്‍ത്തപ്പോഴേക്കും ചെറുപ്പക്കാരന് അലുമിനിയം പാത്രത്തിലേക്ക് കൈ ചൂണ്ടി.'ഇത് തുര്‍ക്കിക്കാരന് തമ്പുരാന്റേതല്ലാ. ഒരു സാധു മനുഷ്യന് സ്വന്തം കുടിയില് ഉച്ചയ്ക്ക് കത്തി കുടിച്ചു കൊണ്ടിരുന്ന പിഞ്ഞാണമാണ്. കുടിച്ചു തീരും മുമ്പേ പോലീസുകാര് അയാളെ വെടിവച്ചിട്ടു. കുടിലു കത്തിച്ചു ചാമ്പലാക്കി. ശ്രദ്ധിച്ചു നോക്കിയാലതിലൊരു ഉണങ്ങിയ വറ്റ് ഒട്ടിപ്പിടിച്ചിരിക്കുന്നത് ഇപ്പോഴും കാണാം. ആ ഗ്ലാസെടുത്ത് ചെവിയോടടുപ്പിച്ചാല് വിരണ്ടോടുന്ന മനുഷ്യരുടെ നിലവിളികളും വെടിയൊച്ചകളും കേള്‍ക്കാം.'\nവളപ്പൊട്ടുകളുടെ അടുത്തേക്ക് ചെറുപ്പക്കാരന് തിരിയും മുമ്പേ ഡേവിഡ് പോകാനൊരുങ്ങി. ചെറുപ്പക്കാരന് അയാളെ തടഞ്ഞു,'ഇവിടെ വരുന്ന എല്ലാവരും കൗതുകത്തോടെ ഈ കാഴ്ചകള് കണ്ടു മടങ്ങാറേയുള്ളു. ആരുമൊന്നും ചോദിക്കാറില്ല. ഞാനൊന്നും പറയാറുമില്ല. താങ്കളെ പോലെ അവരവരുടെ താല്‍പ്പര്യത്തിനനുസരിച്ചുള്ള കഥകള് സ്വയം മെനഞ്ഞെടുക്കും. ഒരിക്കലൊരാള് ഈ വളപ്പൊട്ടുകള് കണ്ടിട്ട്, മനുഷ്യനെ പറ്റിക്കാന് ഓരോ ഉഡായിപ്പും കൊണ്ടിറങ്ങിയിരിക്കുന്നു, എന്നു പറഞ്ഞു കുറേ തെറിയും വിളിച്ചിട്ടിറങ്ങിപ്പോയി. കൂടെ വന്നയാളെന്നെ തല്ലാന് കൈയോങ്ങി. ഈ മുറി നിറയെ അപ്പോള് ഇതിന്റെ ഉടമകളായ പെണ്‍കുട്ടികളുടെ ദീനമായ നിലവിളികളായിരുന്നു. കൊന്ന് കെട്ടിത്തൂക്കുമ്പോള് പോലും അവരുടെ കരച്ചില് കേള്‍ക്കാത്തവര്‍ക്ക് ഇവിടെയത് കേള്‍ക്കാന് കഴിയില്ലെന്ന് അവര്‍ക്കറിയില്ലല്ലോ. ഇപ്പൊത്തന്നെ നോക്കൂ, കാതുപൊട്ടും വിധം കിടന്ന് കാറുന്നത്. കുഞ്ഞുങ്ങളല്ലേ, പറഞ്ഞാല് മനസിലാവില്ലല്ലോ.'\nഡേവിഡിന് ശ്വാസം മുട്ടുന്നതു പോലെ തോന്നി. ചെറുപ്പക്കാരനെ തട്ടിമാറ്റി ഇറങ്ങി ഓടിയാലോ എന്നാലോചിക്കുകയും ചെയ്തു. കടക്കാരന് തുടര്‍ന്നു,'ഇത് നിലവിളികളുടെ പ്രദര്‍ശനശാലയാണ് സര്. ആരിലും കൗതുകം ജനിപ്പിക്കാത്തത്. എന്നാലും, ഒരു സാഹിത്യകാരന് കഥയെഴുതുന്ന പോലെ, ചിത്രകാരന് പടം വരയ്ക്കുന്ന പോലെ, ഞാന് ജീവിച്ചിരിക്കുന്ന കാലത്തെ എവിടെയെങ്കിലും ഒന്നടയാളപ്പെടുത്തി വയ്ക്കണമെന്ന് കരുതി. അത്രമാത്രം. ഈ കണ്ടതൊന്നുമല്ലാ, ഇനിയും ധാരാളം...'\nചെറുപ്പക്കാരന് പറഞ്ഞു തീര്‍ക്കും മുമ്പേ ഡേവിഡ് പുറത്തേക്ക് ഒറ്റ ഓട്ടമായിരുന്നു. ഓടുന്നതിനിടയില് കാതുകള് രണ്ടു കൈ കൊണ്ടും അടച്ചു പിടിച്ചിട്ടും, തലക്കുള്ളില് ആ നിലവിളികളിങ്ങനെ ഒന്നിനു പിറകേ ഒന്നായി മുഴങ്ങിക്കേള്‍ക്കുന്നതായി അയാള്‍ക്ക് തോന്നി.\nവീട്ടില് തിരിച്ചെത്തുമ്പോള് താനേതോ ദു:സ്വപ്നം കണ്ടിട്ടുണര്‍ന്നതു പോലെയാണ് ഡേവിഡിന് തോന്നിയത്. ശരീരവും മനസും അല്‍പ്പമൊന്ന് സ്വസ്ഥമായപ്പോള് അയാള് തന്റെ പുരാതന സുഹൃത്തിനെ വിളിച്ചു പറഞ്ഞു, 'എടോ, അത് പുരാവസ്തുവൊന്നുമല്ല. വന്‍പറ്റിപ്പാണ്, ശുദ്ധ തട്ടിപ്പ്.'


സൗജന്യ കുടിവെള്ള കണക്ഷന് നല്‍കി – Utharadesam\nസൗജന്യ കുടിവെള്ള കണക്ഷന് നല്‍കി\nകാസര്‍കോട്: കേരള വാട്ടര് അതോറിറ്റി എംപ്ലോയീസ് യൂണിയന് (സി.ഐ.ടി.യു) ജില്ലാ കമ്മിറ്റിയുടെ നേതൃത്വത്തില് നിര്‍ധന കുടുംബത്തിന് സൗജന്യ കുടിവെള്ള കണക്ഷന് നല്‍കി.\nചെന്നിക്കരയിലെ കലാവതിയുടെ കുടുംബത്തിനാണ് സൗജന്യമായി യൂണിയന് നേതൃത്വത്തില് വാട്ടര് അതോറിറ്റി കുടിവെള്ള കണക്ഷന് നല്‍കിയത്.\nവീട്ടാവശ്യത്തിനുള്ള വെള്ളം അയല് വീടുകളില് നിന്ന് ചുമന്ന് കൊണ്ട് വന്ന കാലം 90ശതമാനം അംഗ പരിമിതയായ കലാവതിക്കും കുടുംബത്തിനും ഇനി മറക്കാം. നാട്ടുകാരും ഇവരുടെ ദുസ്ഥിതിയില് മനോവിഷമത്തിലായിരുന്നു. അന്നാട്ടിലെ ജനപ്രതിനിധിയും പൊതു പ്രവര്‍ത്തകരും യൂണിയനംഗങ്ങളുടെ ശ്രദ്ധയില് പെടുത്തുകയും അവരുടെ വിഷമതകള് മനസ്സിലാക്കി കുടിവെള്ള കണക്ഷന് സൗജന്യമായി ലഭ്യമാക്കുകയും ചെയ്തു.\nകേരള വാട്ടര് അതോറിറ്റി എംപ്ലോയീസ് യൂണിയന് സ്ഥാപക പ്രസിഡണ്ടായ ഇ.പത്മനാഭന്റെ അനുസ്മരണ ദിനമായ 18ന് ചെന്നിക്കരയില് നടന്ന ചടങ്ങില് സൗജന്യ കുടിവെള്ള കണക്ഷന് ഉദ്ഘാടനം കേരള വാട്ടര് അതോറിറ്റി എംപ്ലോയീസ് യൂണിയന് സംസ്ഥാന ജനറല് സെക്രട്ടറി എം.തമ്പാന് ഉദ്ഘാടനം ചെയ്തു.\nയൂണിയന് ജില്ലാ പ്രസിഡണ്ട് കെ. വിനോദ് അധ്യക്ഷതവഹിച്ചു. നഗരാസഭാ കൗണ്‍സിലര് കെ. ദിനേശ്, സി.ഐ.ടി.യു ജില്ലാ സെക്രട്ടറി കെ. ഭാസ്‌കരന്, ഏരിയാ സെക്രട്ടറി പി.വി കുഞ്ഞമ്പു, സി.പി.ഐ (എം) വിദ്യാനഗര് ലോക്കല് സെക്രട്ടറി അനില് ചെന്നിക്കര, എസ്.എസ്.ഇ.ടി.ഒ. ജില്ലാ സെക്രട്ടറി കെ.പി ഗംഗാധരന്, ടി. കെ രാജശേഖരന്, പ്രമീള, സുരേന്ദ്രന് പ്രസംഗിച്ചു.\nയൂണിയന് ജില്ലാ സെക്രട്ടറി എ.സുധാകരന് സ്വാഗതവും കാസര്‍കോട് ബ്രാഞ്ച് സെക്രട്ടറി പ്രിയേഷ് ബി.വി നന്ദിയും പറഞ്ഞു.\nകൊപ്പളം അണ്ടര് പാസേജ്; ഇനി കാത്തിരിക്കാന് വയ്യ, പ്രദേശവാസികള് പ്രക്ഷോഭത്തിന്\nഉപജില്ലാ കലോത്സവം; ലോഗോ പ്രകാശനം ചെയ്തു\nകല്ല്യോട്ട് ഇരട്ടക്കൊല; എട്ടാം പ്രതിക്ക് വേണ്ടി അഡ്വ. ആളൂര് ജില്ലാ കോടതിയില് ഹാജരായി


മഹീന്ദ്ര ബൊലേറോ വില, മൈലേജ്, ചിത്രങ്ങൾ, സവിശേഷതകൾ, ഫീച്ചറുകൾ, മോഡലുകൾ, റിവ്യു, വാർത്തകൾ - ഡ്രൈവ്‌സ്പാര്‍ക്ക്\nഹോം » കാറുകള് » മഹീന്ദ്ര » ബൊലേറോ\n₹9.31 - 10.24 ലക്ഷം\n3 വകഭേദങ്ങളിലും3നിറങ്ങളിലുമാണ് മഹീന്ദ്ര ബൊലേറോ ലഭ്യമാകുന്നത്. മഹീന്ദ്ര ബൊലേറോ മോഡലിന്റെ വില, സവിശേഷതകള്, മൈലേജ് തുടങ്ങിയ വിവരങ്ങള് ചുവടെ നല്‍കുന്നു. മഹീന്ദ്ര ബൊലേറോ മോഡലിന്റെ ഓണ്‍റോഡ് വിലയും ഇഎംഐ വിവരങ്ങളും ഇവിടെ പരിശോധിക്കാം. മറ്റു എസ്‍യുവി മോഡലുകളുമായി മഹീന്ദ്ര ബൊലേറോ മോഡലിനെ താരതമ്യം ചെയ്യാനും നിങ്ങള്‍ക്ക് അവസരമുണ്ട്.\nമഹീന്ദ്ര ബൊലേറോ ഡീസല് മോഡലുകൾ\nമഹീന്ദ്ര ബൊലേറോ ബി4\nമഹീന്ദ്ര ബൊലേറോ ബി6\nമഹീന്ദ്ര ബൊലേറോ ബി6ഓപ്റ്റ്\nമഹീന്ദ്ര ബൊലേറോ മൈലേജ്\nമഹീന്ദ്ര ബൊലേറോ റിവ്യൂ\nമഹീന്ദ്ര ബൊലേറോ പുറം ഡിസൈനും അകം ഡിസൈനും\nഇന്ത്യൻ വിപണിയിൽ വളരെ പ്രചാരമുള്ള ഒരു എസ്‌യുവിയാണ് മഹീന്ദ്ര ബൊലേറോ. എസ്‌യുവി വളരെക്കാലമായി രാജ്യത്ത് വിൽപ്പനയ്‌ക്കെത്തിക്കുന്നു, കൂടാതെ നിരവധി മാറ്റങ്ങൾക്കും അപ്‌ഡേറ്റുകൾക്കും ഇത് വിധേയമായി.\nരൂപകൽപ്പനയുടെ കാര്യത്തിൽ, മഹീന്ദ്ര ബൊലേറോ പരുഷവും ദൃഢവുമായ രൂപത്തിലാണ് വരുന്നത്. ഇതിൽ ഫ്ലാറ്റ്-ബോണറ്റ്, മുൻവശത്ത് ലംബ സ്ലാറ്റുകളുള്ള വലിയ ഗ്രില്ല്, ഇന്റഗ്രേറ്റഡ് ടേൺ സിഗ്നൽ ഇൻഡിക്കേറ്ററുകളുള്ള വലിയ ഹാലജൻ ഹെഡ്‌ലാമ്പുകൾ എന്നിവ ഉൾപ്പെടുന്നു. സെൻ‌ട്രൽ എയർ ഇൻ‌ടേക്ക് ഉള്ള ഒരു വലിയ ഫ്രണ്ട് ബമ്പറും ഇരുവശത്തും ഫോഗ് ലാമ്പുകളും ബൊലേറോയിൽ കാണാം.\nസൈഡ് പ്രൊഫൈലിലേക്ക് നീങ്ങുന്ന മഹീന്ദ്ര ബൊലേറോ ഒരു പരുക്കൻ രൂപകൽപ്പനയും സ്റ്റൈലിംഗും അവതരിപ്പിക്കുന്നത് തുടരുന്നു. വലിയ വീൽ ആർച്ചുകൾ, അകത്തേക്കും പുറത്തേക്കും എളുപ്പത്തിൽ കടക്കാനുള്ള ഒരു സൈഡ് സ്റ്റെപ്പ്, വാഹനത്തിന്റെ നീളത്തിൽ ഉടനീളം ഓടുന്ന ബ്ലാക്ക് ക്ലാഡിംഗ് സ്ട്രിപ്പ് എന്നിവയാണ് എസ്‌യുവിയിൽ വരുന്നത്. ബോഡി ഗ്രാഫിക്സും വാഹനത്തിന് ലഭിക്കുന്നു.\nറിയർ പ്രൊഫൈലും സമാന പരുക്കൻ രൂപകൽപ്പന മുന്നോട്ട് കൊണ്ടുപോകുന്നു. ഇരുവശത്തും ലംബമായി അടുക്കിയിരിക്കുന്ന ടൈൽ‌ലൈറ്റുകളും ഒരു പൂർണ്ണ വലുപ്പമുള്ള സ്‌പെയർ വീലുമായാണ് ഇതിൽ വരുന്നത്.\nഅകത്ത് മഹീന്ദ്ര ബൊലേറോ ഒരു ഫംഗ്ഷണൽ ഡിസൈനുമായി വരുന്നു. എല്ലാ അടിസ്ഥാന സവിശേഷതകളും ഉപകരണങ്ങളും ഉൾക്കൊള്ളുന്ന നന്നായി സജ്ജീകരിച്ച ക്യാബിൻ ഇതിന് ലഭിക്കുന്നു.\nമഹീന്ദ്ര ബൊലേറോ എഞ്ചിനും പ്രകടനവും\nഇന്ത്യൻ വിപണിയിൽ ബ്രാൻഡിൽ നിന്നുള്ള വർക്ക് ഹോഴ്‌സ് എസ്‌യുവിയാണ് മഹീന്ദ്ര ബൊലേറോ. ബിഎസ് VI-കംപ്ലയിന്റ് 1.5 ലിറ്റർ എംഹോക്ക് 75 ഡീസൽ എഞ്ചിനാണ് ഇതിൽ വരുന്നത്. 3,600 rpm -ൽ 75 bhp കരുത്തും 1,600 - 2,200 rpm -ൽ 210 Nm torque ഉം എഞ്ചിൻ ഉത്പാദിപ്പിക്കുന്നു.\nമഹീന്ദ്ര ബൊലേറോ ഇന്ധനക്ഷമത\nമഹീന്ദ്ര ബൊലേറോ എല്ലായ്പ്പോഴും നല്ല പെരുമാറ്റമുള്ള എസ്‌യുവിയാണ്, പഴയ 2.5 ലിറ്റർ ബിഎസ് IV എഞ്ചിനിൽ നിന്ന് പോലും മാന്യമായ മൈലേജ് കണക്കുകൾ ലഭിച്ചിരുന്നു. പുതിയ 1.5 ലിറ്റർ ഡീസൽ യൂണിറ്റ് ലിറ്ററിന് 18 കിലോമീറ്റർ മെച്ചപ്പെട്ട മൈലേജ് കണക്കുകൾ വാഗ്ദാനം ചെയ്യുന്നു.\nമഹീന്ദ്ര ബൊലേറോ പ്രധാന ഫീച്ചറുകൾ\nഎവിടെയും പോകാനുള്ള മനോഭാവത്തോടെ മഹീന്ദ്ര ബൊലേറോ എല്ലായ്പ്പോഴും ഫംഗ്ഷണലും പരുക്കനുമായി എസ്‌യുവിയാണ്. സവിശേഷതകളും ഉപകരണങ്ങളും ഉൾപ്പെടെ നിരവധി പുതിയ പരിഷ്കരണങ്ങൾ ബി‌എസ് VI-അപ്‌ഡേറ്റ് എസ്‌യുവിയ്ക്ക് നൽകി.\nബോഡി-കളർ ORVM -കൾ, ഫ്ലിപ്പ് കീ, ഫ്രണ്ട് ഗ്രില്ലിലെ ക്രോം ബെസലുകൾ, കീലെസ് എൻ‌ട്രി, എസി വിത്ത് ഹീറ്റർ, പവർ വിൻഡോകൾ, സെൻ‌ട്രൽ ലോക്കിംഗ്, റിയർ വൈപ്പറുകൾ, വാഷർ, പവർ സ്റ്റിയറിംഗ്, സ്റ്റാറ്റിക് ബെൻഡിംഗ് ഹെഡ്‌ലാമ്പുകളും എഞ്ചിൻ സ്റ്റാർട്ട് സ്റ്റോപ്പ് എന്നിവ പുതിയ മഹീന്ദ്ര ബൊലേറോയിലെ പ്രധാന സവിശേഷതകളാണ്.\nമഹീന്ദ്ര ബൊലേറോയിലെ സുരക്ഷാ സവിശേഷതകളുടെ കാര്യത്തിൽ, എസ്‌യുവിയിൽ എയർബാഗുകൾ, ABS, കോ-ഡ്രൈവർ ഒക്യുപെൻഡന്റ് ഡിറ്റക്ഷൻ സിസ്റ്റം, സീറ്റ് ബെൽറ്റ് റിമൈൻഡർ, റിവേർസ് പാർക്കിംഗ് സെൻസറുകൾ, എഞ്ചിൻ ഇമോബിലൈസർ എന്നിവ ഉൾപ്പെടുന്നു.\nമഹീന്ദ്ര ബൊലേറോ അഭിപ്രായം\nപ്രായോഗികതയ്ക്കും പ്രവർത്തനത്തിനും പേരുകേട്ട ഇന്ത്യൻ വിപണിയിലെ ജനപ്രിയമായ എസ്‌യുവിയാണ് മഹീന്ദ്ര ബൊലേറോ. എസ്‌യുവി ബേർ-ബോൺ യൂട്ടിലിറ്റി വാഹനമാണ്, ഇത് ഓഫ്-റോഡിലും, ഓൺ-റോഡിലും വളരെ കഴിവുള്ള മോഡലാണ്. എന്നിരുന്നാലും, മഹീന്ദ്ര ബൊലേറോയ്ക്ക് അതിന്റെ എതിരാളികളുമായി താരതമ്യപ്പെടുത്തുമ്പോൾ കാലഹരണപ്പെട്ടതായി തോന്നുന്നതിനാൽ ഒരു തലമുറ മാറ്റം ആവശ്യമാണെന്ന് ഞങ്ങൾ കരുതുന്നു.\nമഹീന്ദ്ര ബൊലേറോ നിറങ്ങൾ\nമഹീന്ദ്ര ബൊലേറോ ചിത്രങ്ങൾ


Kasaragodvartha | ഭര്‍ത്താവ് വില്‍പനയ്‌ക്ക്!\n19th January 2018 08:59:50 PM\n: മെല്‍ബണ്: 'ഭര്‍ത്താവിനെ വേണോ?' ചോദ്യം ഓസ്‌ട്രലിയയില് നിന്നാണ് . പ്രായം 35, കവിയാണ് ... ഈ ഗുണങ്ങളൊക്കെയുളള 'ഭര്‍ത്താവിന് ' 10 ലക്ഷം രൂപയാണ് വിലയിട്ടിരിക്കുന്നത് . ഓസ്‌ട്രേലിയക്കാരിയായ സോന്യ സെമ്മന്‍സ് ആണ് ഭര്‍ത്താവ് കാമറൂണിനെ വിത്‌കാനൊരുങ്ങുന്നത് . ഇ ബേയിലാണ് സോന്യ പരസ്യം നല്‍കിയത് . മകന് സ്‌പെസര് ഉണ്ടായതിനു ശേഷമാണ് സോന്യ സാമ്പത്തിക ബുദ്ധിമുട്ടില്‍പെട്ടത് .\nകാമറൂണിനെ ഏറ്റെടുക്കുന്നവര്‍ക്ക് അദ്ദേഹത്തിന്റെ കവിതകളും രചനകളും 'ഫ്രീ'യായി ലഭിക്കും.\n'തമാശയ്‌ക്കും ജ്‌ഞാനത്തിനുമായി' സമര്‍പ്പിക്കപ്പെട്ട വ്യക്‌തിയാണ് താനെന്നാണ് കാമറൂണിന്റെ വാദം. കഴിഞ്ഞ 20 വര്‍ഷമായി അദ്ദേഹം ഓസ്‌ട്രേലിയയിലെ ആയിരങ്ങള്‍ക്ക് പ്രചോദനം നല്‍കുന്നുണ്ടത്രേ. അദ്ദേഹത്തിന്റെ ചുമത ഏറ്റെടുക്കുന്നവര്‍ക്ക് ദുഃഖിക്കേണ്ടി വരില്ലെന്ന് സോന്യ ഉറപ്പു നല്‍കുന്നു. മൈക്കലാഞ്ചലോ, ബീഥോവന്, ഷേക്‌സ്പിയര് എന്നി മഹാരഥര് രക്ഷപെട്ടത് സ്‌പോണ്‍സര്‍മാരുടെ സഹായത്തോടെയാണെന്ന് അവര് പറയുന്നു.\nകാമറൂണ് ആകട്ടേ 'കച്ചവടത്തോടുള്ള' പ്രതികരണത്തിനായി ആംഗലേയ കവി റോബര്‍ട്ട് ഗ്രേവ്‌സിന്റെ വാക്കുകള് കടമെടുക്കുന്നു.\n'കവിതയില് പണമില്ല, പണത്തില് കവിതയുമില്ല'.\n29th April 2010 03:39:28 AM


ഇന്ത്യയിൽ നെറ്ഫ്ളിക്സിന്റെ വീക്കിലി പ്ലാനുകൾ 65 രൂപ മുതൽ | netflix testing weekly subscriptions in india plans start at rs 65 - Malayalam Gizbot\n14 hrs ago ട്വിറ്ററിൽ എഡിറ്റ് ഓപ്ഷൻ കൊണ്ടുവരില്ലെന്ന് തീർത്ത് പറഞ്ഞ് സിഇഒ\n15 hrs ago ഫ്ലിപ്പ്കാർട്ടിൽ സ്മാർട്ട്ഫോൺ ഡിസ്കൗണ്ട്: റിയൽ‌മി5പ്രോ, റിയൽ‌മി 3i, റിയൽ‌മി എക്സ് എന്നിവ വൻവിലകുറവ\n16 hrs ago ആമസോൺ ഗ്രേറ്റ് ഇന്ത്യൻ സെയിൽ: ഡീലുകൾ, കിഴിവുകൾ പ്രഖ്യാപിച്ചു\n16 hrs ago പ്ലേ സ്റ്റോറിൽ നിന്ന് നീക്കം ചെയ്ത ഈ 17 ആപ്പുകൾ ഫോണിലുണ്ടെങ്കിൽ സൂക്ഷിക്കുക\nNews കുതിച്ചുയർന്ന് ജിസാറ്റ് 30, 2020ലെ ഐഎസ്ആർഒയുടെ ആദ്യ ദൗത്യം, വിക്ഷേപണം വിജയകരം\nFinance ലോകത്തിലെ ഏറ്റവും ചെലവേറിയ നഗരങ്ങൾ ഇവയാണ്\nLifestyle മാനസികമായി തളരും ഈ രാശിക്കാര്\nMovies ബിഗ് ബോസില് കരച്ചില് ബഹളമുണ്ടാക്കി രാജിനി ചാണ്ടി! ജയിലില് പോയതോടെ നിരാഹാരവും കരച്ചിലും മാത്രം\nഇന്ത്യയിൽ നെറ്ഫ്ളിക്സിന്റെ വീക്കിലി പ്ലാനുകൾ 65 രൂപ മുതൽ\n| Published: Tuesday, April 9, 2019, 11:00 [IST]\nആദ്യ ഘട്ടത്തിൽ ഈ പ്ലാനുകൾ തിരഞ്ഞെടുത്ത രാജ്യങ്ങളിലെ തിരഞ്ഞെടുത്ത ഉപഭോക്താക്കൾക്ക്\nമാത്രമായിരിക്കും ലഭിക്കുകയെന്ന് റിപ്പോർട്ടിലുണ്ട്. മൊബൈലിൽ കുറഞ്ഞ നിരക്കിൽ ഉപഭോക്താക്കൾക്ക് നെറ്റ്ഫ്ലിക്സ് കാണാൻ അവസരമൊരുക്കുകയാണ് ലക്ഷ്യം. മൊബൈൽ പ്ലാനുകൾ തിരഞ്ഞെടുക്കുന്നവർക്ക് അവരുടെ സ്മാർട്ഫോണിലോ ടാബ്‌ലെറ്റിലോ മാത്രമായിരിക്കും നെറ്റ്ഫ്ലിക്സ് കാണാനാവുക.\nഇന്ത്യയിൽ 65 രൂപയുടെ വീക്കിലി പ്ലാനിനു പുറമേ 125 യുടെ ബേസിക് പ്ലാൻ, 165 രൂപയുടെ\nസ്റ്റാൻഡേർഡ് പ്ലാൻ (എച്ച്ഡി), 200 രൂപയുടെ അൾട്രോ പ്ലാൻ (4K) എന്നിവയും ടെസ്റ്റ്\nചെയ്യുന്നുണ്ട്. ഇപ്പോൾ പ്ലാനുകളുടെ ടെസ്റ്റിങ് മാത്രമാണ് നടക്കുന്നത്. ഉപഭോക്താക്കൾക്ക് ഇവയുടെ ഉപയോഗത്തിനായി കമ്പനിയുടെ ഔദ്യോഗിക പ്രഖ്യാപനം വരെ കാത്തിരിക്കണം. പ്രത്യേക ഷോകൾ കാണുന്നവർക്കാണ് വീക്കിലി പ്ലാനുകൾ പ്രയോജനപ്പെടുക.\nഇന്ത്യയിൽ ആമസോൺ പ്രൈമുമായും ഹോട്സ്റ്റാറുമായാണ് നെറ്റ്ഫ്ലിക്സിന്റെ മത്സരം. രണ്ടുമായി താരതമ്യം ചെയ്യുമ്പോൾ ചെലവേറിയത് നെറ്റ്ഫ്ലിക്സാണ്. ഹോട്സ്റ്റാർ പ്രീമിയം സബ്സ്ക്രിപ്ഷനും ആമസോൺ പ്രൈ വീഡിയോ സബ്സ്ക്രിപ്ഷനും പ്രതിവർഷം 999 രൂപയാണ് ചാർജ്. പക്ഷേ നെറ്റ്ഫ്ലിക്സിന്റെ ബേസിക് സബ്സ്ക്രിപ്ഷന് പ്രതിമാസം 500 രൂപയാണ് നൽകേണ്ടത്. പ്രീമിയം സർവീസാണെങ്കിൽ മാസം\n800 വരെ നൽകേണ്ടി വരും.\nജനുവരിയിൽ നെറ്റ്ഫ്ലിക്സിന് ലോകമെമ്പാടുമായി 139 മില്യൺ അംഗങ്ങളാണുള്ളത് എന്ന് റിപ്പോർട്ട് ചെയ്തിട്ടുണ്ട്. 2018-ന്റെ ആരംഭത്തിൽ 29 ദശലക്ഷം കൂടുതൽ അംഗങ്ങളാണുള്ളത്. പുതിയതായി പണമടച്ച സബ്സ്ക്രിപ്ഷനുകളിൽ 1.5 ദശലക്ഷം അമേരിക്കക്കാരും ബാക്കിയുള്ള 7.3 മില്ല്യൻ അമേരിക്കയ്ക്ക് പുറത്ത് നിന്നുള്ളവരാണ്. യു.എസിൽ2മില്ല്യൻ സൗജന്യ ട്രയൽ യൂസർമാരുമുണ്ടെന്നും 7.1 മില്ല്യൺ യുഎസ്സിനു പുറത്തുള്ളതാണെന്നും കമ്പനി വ്യക്തമാക്കി.\nഅന്തർദേശീയ വരുമാനം 2.1 ബില്യൺ ആയിരുന്നു. 80.7 മില്യൺ ഡോളറാണ് പെയ്ഡ് അംഗത്വത്തിൽ നിന്നുള്ള വരുമാനം. 2017-ൽ 22 ദശലക്ഷം അധികം നേടിയതിനേക്കാൾ 33 ശതമാനം കൂടുതലാണിത്. രണ്ട് മാസം മുമ്പ് നെറ്റ്ഫ്ലിക്സ് ഇന്ത്യയിൽ9ഒറിജിനൽ പ്രൊഡക്ഷനുകളെ പിൻവലിക്കാനാണ് തീരുമാനിച്ചിരുന്നത്. കമ്പനിയുടെ അടുത്ത 100 ദശലക്ഷം ഉപഭോക്താക്കളെ ഇന്ത്യക്ക് കൈമാറാൻ സാധിക്കുമെന്ന് കമ്പനിയുടെ ചീഫ് റീഡ് ഹേസ്റ്റിംഗ്സ് പറഞ്ഞു.\nനെറ്ഫ്ലിക്സിന്റെ പ്രതിവാര പ്ലാനുകൾ ഇപ്പോൾ ലഭ്യമാണ്. ഏറ്റവും കുറഞ്ഞ പ്രതിമാസ നിരക്ക് എന്നത് 260 രൂപയും ഹോട്ട്സ്റ്റാർ പ്രീമിയം പ്ലാൻ അനുസരിച്ച് 199 രൂപയ്ക്കും ലഭിക്കും.\nയൂട്യൂബ് അടുത്തിടെ ഇന്ത്യയിൽ അതിന്റെ പ്രീമിയം പദ്ധതി അവതരിപ്പിച്ചു. പ്രതിമാസം 129 രൂപ ഇതിനായി ചെലവാകും. യൂട്യൂബ് ഒറിജിനലുകൾക്കും യൂട്യൂബ് മ്യൂസിക് പ്രീമിയത്തിനുമുള്ള ആക്സസ് ഉപയോഗിച്ച് ഡി-ഫ്രീ അനുഭവം നൽകുന്നു. അനുഭവം നൽകുകയും ചെയ്യുന്നു.\nആമസോൺ പ്രൈം: പ്രതിമാസം 129 രൂപ അല്ലെങ്കിൽ 999 രൂപ പ്രതിവർഷം ചെലവക്കുന്നു. പ്രൈം വിഡിയോ, പ്രൈം ഡെലിവറി, പ്രൈമറി മ്യൂസിക്, കിൻഡിൽ എന്നിവയിലേക്കുള്ള പ്രവേശനവും ലഭിക്കുന്നു.\nഹോട്ട് സ്റ്റാർ: ഹോട്ട് സ്റ്റാർസിന്റെ പ്രീമിയം പ്ലാനിനായി 199 രൂപയാണ് പ്രതിവർഷം ചെലവഴിക്കുന്നത്. ഹോട്ട്സ്റ്റാർ എക്സ്ക്ലൂസീവ്സ് ആൻഡ് ലൈവ് സ്പോർട്ട്സ് ഉൾപ്പെടുന്ന ഒരു വിഐപി പ്ലാൻ കൂടിയാണ് ഹോട്ട് സ്റ്റാർ അതും 365 രൂപയ്ക്ക്.\nസോണി എൽവി: സോണി എൽ.വി യുടെ പ്രീമിയം പ്ലാൻ മാസം 99 രൂപ അല്ലെങ്കിൽ ഒരു വർഷം 499 രൂപയാണ്.\nസീ 5: സീ 5-ന്റെ പ്ലാൻ ഒരു മാസം99 രൂപയാണ് അല്ലെങ്കിൽ വർഷം 999 രൂപയാണ്.\nഎ.എൽ.ടി ബാലാജി: എ.എൽ.ടി ബാലാജിൻറെ പദ്ധതികൾ വർഷം 300 രൂപയ്ക്ക് ആരംഭിക്കുന്നു.\nStory first published: Tuesday, April 9, 2019, 11:00 [IST]


ഒാട്ടത്തിനിടെ ഇടിച്ചുതകർന്ന് ഫെരാരി സൂപ്പർ കാർ; ഭീതിപ്പെടുത്തുന്ന ദൃശ്യങ്ങൾ | Madhyamam\nHomechevron_rightHot Wheelschevron_rightAuto Newschevron_rightഒാട്ടത്തിനിടെ...\ndate_range4Nov 2020 11:36 AM GMT\nഒാട്ടത്തിനിടെ ഇടിച്ചുതകർന്ന് ഫെരാരി സൂപ്പർ കാർ; ഭീതിപ്പെടുത്തുന്ന ദൃശ്യങ്ങൾ\nഅപകടത്തെ തുടർന്ന് വാഹനത്തിനുള്ളിൽ കേടുപാടുകൾ സംഭവിച്ചതായും കാണാം\nഫെരാരിയുടെ ഏറ്റവും കരുത്തനായ സ്പോർട്സ് കാറുകളിൽ ഒന്നാണ് 812 സൂപ്പർഫാസ്റ്റ്. ഫെരാരിയുടെ ഏറ്റവും വേഗതയേറിയ മോഡലും ഇതുതന്നെ. 812 സൂപ്പർഫാസ്റ്റുകളിലൊന്ന് ലണ്ടനിലെ പാലത്തിൽവച്ച് ഒാട്ടത്തിനിടെ ഇടിച്ചുതകർന്ന ദൃശ്യങ്ങളാണിപ്പോൾ പുറത്തുവന്നിരിക്കുന്നത്. വാഹനത്തിനുള്ളിൽ പിടിപ്പിച്ചിരുന്ന കാമറയിലാണ് അപകട ദൃശ്യം പതിഞ്ഞത്. ട്രാഫിക് സിഗ്നലിൽ നിർത്തിയിട്ടിരുന്ന വാഹനം മുന്നോെട്ടടുക്കുേമ്പാൾ വേഗതകൂടി നിയന്ത്രണം വിടുകയായിരുന്നു. 3.5 കോടിയിലധികം രൂപ വിലവരുന്ന വാഹനമാണ് 12 സൂപ്പർഫാസ്റ്റ്.\nഅപകടത്തെ തുടർന്ന് വാഹനത്തിനുള്ളിൽ കേടുപാടുകൾ സംഭവിച്ചതായും കാണാം. മുന്നിലെ രണ്ട് എയർബാഗുകളും പുറത്തുവന്നു. അപകടസമയത്ത് പാലത്തിൽ കാൽനടയാത്രക്കാരും സൈക്കിൾ യാത്രക്കാരും ഉണ്ടായിരുന്നെങ്കിലും ആർക്കും പരിക്കേറ്റിട്ടില്ല. അപകടം നടന്ന റോഡിൽ 20 മൈൽ വേഗതാ പരിധി ഉണ്ടായിരുന്നുവെന്നും ഫെരാരി ഇത് ലംഘിച്ചതായും റിപ്പോർട്ടുണ്ട്.സംഭവത്തെക്കുറിച്ച് പോലീസ് അന്വേഷണം ആരംഭിച്ചു.\n812 സൂപ്പർഫാസ്റ്റ് പേര് സൂചിപ്പിക്കുന്നതുപോലെ ഫെരാരി ഇതുവരെ നിർമ്മിച്ചതിൽ വച്ച് ഏറ്റവും ശക്തവും വേഗതയേറിയതുമായ മോഡലാണ്. 6.5 ലിറ്റർ, വി 12 എഞ്ചിനാണ് വാഹനത്തിന്. 2.9 സെക്കൻഡിൽ 100 കിലോമീറ്റർ വേഗത കൈവരിക്കാനാവും. ഫെറാരി ഇൗ വാഹനം ആദ്യമായി ലോകത്തിന് പരിചയപ്പെടുത്തിയത് 2017 ജനീവ മോട്ടോർ ഷോയിലാണ്. ഇതിെൻറ എയറോഡൈനാമിക് ഡിസൈൻ, ഇലക്ട്രിക് പവർ സ്റ്റിയറിംഗ് എന്നിവ സൂപ്പർ കാറുകളുടെ ലോകത്ത് വേറിട്ടുനിൽക്കുന്നതാണ്.\nഅടുത്തിടെ വാഹനത്തിൽ തകരാർ കണ്ടെത്തിയതിനെതുടർന്ന് തിരിച്ചുവിളിക്കാൻ തീരുമാനിച്ചിരുന്നു. അമേരിക്കയിൽ വിറ്റഴിച്ച 1,063 യൂനിറ്റുകളാണ് തിരിച്ചുവിളിച്ചത്. 2018 നും 2020 നും ഇടയിൽ നിർമ്മിച്ചവയാണിവ. പിന്നിലെ വിൻഡോകളിലാണ് തകരാറ് . ഉയർന്ന വേഗതയിൽ വിൻഡോകൾ ഇളകിവീഴുന്നതായാണ് കണ്ടെത്തിയിരിക്കുന്നത്. ഇവ കൃത്യമായി പിടിപ്പിച്ചിട്ടുണ്ടാവില്ല എന്നായിരുന്നു കമ്പനിയുടെ നിഗമനം.\nTAGS:Ferrari 812 Superfas crashes in London automobile